
FORORD 



I. 

HVEM der i den spæde Barnealder, i sit 
sjette, syvende, ottende Aar, har oplevet 
den første slesvigske Krig har derved modtaget 
et for hele Livet grundlæggende Indtryk. 

De Voxne talte kun om Krigen; Barnets Øren 
og Tanker fyldtes af den. Den, som da var 
Barn, ser endnu tydeligt for sig de smaa firkan- 
tede Skillingsblade, paa hvilke han først lærte 
Slagene ved Bov og ved Nybbøl at kende. Jeg 
husker min Moders pludselige Graad, da Efter- 
retningen kom om at Christian den Ottende var 
sprunget i Luften ved Eckernf6rde og at Gefion 
var taget, husker Glæden, da det erfores, at en 
ung Lieutenant Ussing, der hørte til Husets 
Venner, var bleven frelst fra det sprængte Skib 
og i civile Klæder var ankommet til Kjøbenhavn. 
Jeg mindes tydeligt Troppernes Indtog i Kjø- 

benhavn 1849 og 1850, som jeg saa dem fra 
mine Forældres Vinduer paa Østergade: Guir- 
lander paa Husene og udspændte tværs over 
Gaden; de Saarede, som gik forrest og hyldedes 
med Ømhed; de blomstersmykkede Batailloner, 
der i taktfast Trit kom marcherende og over 
hvilke Kranse regnede ned, som Soldaterne hyp- 
pigt opfangede paa deres Bajonetter, mens de 
af Kranse omslyngede Bataillonschefer med 
Kaarderne hilste fra Hesten op til Vinduerne, 
og Datidens Melodier fyldte Luften: Den tapre 
Landsoldat, Holmens faste Stok, Dansken har Sejer 
vundet og mange andre. 



2. 

I Juli 1860 besøgte jeg med en Skare danske 
Studenter for første Gang i mit Liv Sønder-. 
Jylland. Man sejlede fra Korsør til Flensborg 
med et Dampskib, i hvis Fælleskahyt den da 
endnu alment yndede General de Meza sad med 
sine hvide Handsker og sine krusede Kniplings- 
manchetter, og med en hvid og rød Rejsehue 
paa sit Hoved. Hans Nattesøvn blev forstyrret; 
thi Svend Grundtvig, der var med Studenterne 
om Bord, udbragte paa Dækket ved en Bolle 

Punch Skaalen for den tapre General, og Hur- 
raerne var talrige og stærke. 

Fjendtlige og haanlige Blikke fra mangt et 
Vindue i Flensborg oplyste snart de Rejsende 
om, at danske Studenterhuer ikke var velsete 
der. Derimod viste til vor Overraskelse de 
Angler Bønder sig overmaade elskværdige. Nogle 
Studenter sad ved en Fest, der gaves, paa Mar- 
ken omkring brændende Begkranse; en gammel 
Angelbonde holdt Ilden vedlige, syngende dan- 
ske Sange. Ganske henrykt, med Taarer i Øj- 
nene, gik han omkring, trykkede de Unge i 
Haanden og takkede dem, fordi de var komne. 

Dagen derefter naaede en lille Flok Isteds 
skønne Hede med dens Lyngtuer og genkaldte 
i sin Erindring Slagets Gang. 

I Byen Slesvigs Hotel stod da endnu den fra 
Krigen berømte Værtinde Madam Esselbach, hvis 
Billed saas allevegne, i Døren med Hænderne i 
Siden som paa sit Portræt og mønstrede de 
Ankommende med kloge, skarpe Øjne. Vi saa 
Gottorp Slot, som var blevet Kaserne, Feltlejren 
i GlQcksborg, Graasten, Sønderborg og Dybbøl 
Mølle. 

Halv^erde Aar derefter fik alle disse Steder 
og Navne ved den anden slesvigske Krig nyt 
og stærkere Liv. 

At denne Krig kunde blive saa kortvarig, faldt 
ikke Ungdommen ind, da den forrige havde 
strakt sig over tre samfulde Aar. De unge, som 
foretog Militærøvelser i Kjøbenhavn, tvivlede 
ikke i den Maaned, som fulgte paa Krigens Ud- 
brud, om at de vilde blive sendte til Slesvig 
som Soldater. Danevirkes Rømning, der kom 
som en forfærdende Overraskelse, nedslog dem 
uden at bringe deres Haab om endelig Sejr tit 
at vakle. 

Et Vidnesbyrd derom afgiver det følgende 
Digt, jeg skrev i hine Dage, og som trods dets 
Barnlighed her kan finde Plads. Det er dateret 
1 8. Marts 1864: 

Til Danmark 

Danmark, vor gamle Mor, 

sid ikke stum af Sorg. 

Tag — er ej Trøsten stor — 

lidt Trøst paa Borg! 
Slaa dine Øjne op, tør dine Taarer bort. 
Endnu er Slesvig vort; end er det vort. 

End har du mangen Helt 

blandt dine Sønner faa. 

De yngste væbnes snelt, 

de ældre slaa. 
Og de er Mænd i Mod, skønt Børn i Løgn og List. 
Sig du til Modet trygt: Bær eller brist! 

Thi Modet brister ej! 

Det bærer højt vort Flag 

ad Ærens lyse Vej 

paa Slagets Dag. 
Det bærer Flaget ud, det bærer Sejren hjem^ 
Vor Vilje er af Staal, vort Løsen: Frem! 



Da Danmark paa Londonerconferencen afviste 
Tilbudet om Nordslesvig, og da Krigens Gen- 
optagelse strax medførte Erobringen af Als,, 
kunde der fornuftigvis ikke knyttes stort Haab 
til Fredsforhandlingerne. Alligevel kom Tabet 
af hele Slesvig som en rent overvældende Ulykke 
for Ungdommen da. Det stod for os som noget 
næsten ufatteligt. Jeg husker, jeg spurgte mia 
Lærer, Professor Brøchner: »Kan Danmark tæn- 
kes at fortsætte sin Existens paa disse Vilkaar?« 
og jeg erindrer min Forundring over hans re- 

II* 

signerede: >Ja. En Amputeret kan jo leve vi- 
dere som Krøbling. € 

Efterhaanden lærte ogsaa de Unge nødtvungent 
Resignation. 

Ikke at den store Befolkning i sit stille Sind 
gav tabt, endog blot foreløbigt. Den knyttede 
alle sine Forhaabninger til den forventede prøj- 
sisk-østerrigske Krig, derefter til den forestaaende 
fransk-tyske. 

Da Forhaabningerne skuffedes 1866 og 1870, 
trak man sig sammen i Nationalisme og Con- 
servatisme. Tyskland afskyedes som fjendtligt, 
Frankrig som usædeligt og oprørsk. Ja, efter 
Frankrigs Nederlag var i Danmark Beskyldningen 
for at være fransksindet mere graverende og 
ondsindet end den for Tyskeri. Man saa det 
skarpt i 1883, da den saakaldte danske Bevæ- 
gelse rettedes ikke mod Tyskheden, men mod 
de formentlig fransksindede og franskprægede i 
det danske Folk. Man følte sig i Overensstem- 
melse med den flamske Bevægelse i Belgien, 
forsaavidt denne var rettet imod det herskende 
franske Element indenfor det belgiske Samfund. 

Dog allerede i 1871, da en mere moderne 
Aandsretning i Danmark begyndte at afløse den 
nedarvede, bekæmpedes den ny Bevægelse med 
Lidenskab som saakaldt fransk, da hidtil Uni- 
versitetsdannelsen i Kjøbenhavn havde været 
udelukkende tyskstemplet, hvor ivrigt end den 
lærde Stand betegnede sig som national, og da 
Aviserne hævdede, at »den sidste Krig uigen- 
kaldeligt havde slaaet den franske Aandsretning 
i Stykker og bevist dens Raadenskab.« 

Disse Liniers Forfatter betragtede det i hine 
Aar som sin Opgave at forhindre Danmark fra 
at lukke sig inde i Ensidighed og Fordom, at 
holde Befolkningens Øjne aabne for Frankrig, 
Tyskland og England, som de dengang var. 

Da jeg efter et femaarigt Ophold i Tyskland 
forlod Berlin og man vilde sige mig Farvel ved 
en Afskedsfest, tog jeg kun imod denne paa dea 
Betingelse, at man fandt sig i, jeg sagde nogle 
Ord om Sønderjylland. 

Man fraraadede mig dette stærkt, men jeg 
sluttede min Tale (i. Februar i88j) saaledes: 
»Mit Hjerte snører sig sammen i mit Bryst, naar 
jeg tænker paa, at netop nu, da jeg frivilligt 

forlader Tyskland, maa Hundreder af danske 
Borgere som jeg, nordslesvigske Bondesønner, 
der mente at have Ret til at bo paa deres Fø- 
dejord, ufrivilligt og uden noget Festmaaltid. 
forlade Landet. Jeg vover ikke at udtale mig 
om Retsspørgsmaalet. Men Tyskland synes mig 
stærkt nok til at kunne vise Højmodighed.« 

Den Kreds af mer end hundrede Videnskabs- 
mænd, Politikere, Forfattere og Kunstnere, hvori 
jeg stod, var altfor udviklet til at tage mig dette 
Memento ilde op. 



6. 

Anderledes gik det, da jeg sexten Aar senere 
paa et Tidspunkt, da jeg i vel 27 Aar havde 
kunnet glæde mig ved det tyske Publikums og 
den tyske Presses ubetingede Yndest og var 
næsten lige afholdt som Forfatter og som Taler, 
i K5llerperioden vendte mig skarpt mod den 
prøjsiske Regerings sønderjydske Politik. Den 
Velvilje, jeg havde nydt, fordunstede hurtigt; 
ikke et eneste tysk Blad vilde give mine Artikler 
om Slesvig Plads, og det haglede over mig med 
Angreb. Maximilian Harden tog i sit lille Tids- 
skrift min Hovedartikel og lovede sine Læsere 

en Gendrivelse, som udeblev. De store Tids- 
skrifter optog ikke længer Bidrag af mig; Salget 
af mine Bøger gik ned med rivende Hast. 

Da det i halvhundrede Aar har været Tonen i 
største Delen af den danske Presse at lade mig 
høre min Mangel paa Patriotisme, og da i 
samme Tidsrum et Utal af anonyme Breve har 
repeteret samme Lektie, maa den Bemærkning 
være mig tilladt, at det Antal af danske Patri- 
oter turde være ret indskrænket, der har ofret 
deres Fædrelandskærlighed en stor Læsekreds. 
Noget mere iøjnefaldende er Antallet af dem, 
hvem Patriotismen har indbragt ret anselige 
materielle Fordele og Indtægter. 

En besynderlig Krise i det danske Publikums 
Stilling til min Fædrelandskærlighed, særligt 
med Hensyn til Spørgsmaalet om Nordslesvigs 
Tilbagevenden til Danmark, indtraadte i Marts 
1915 i Anledning af et Replikskifte mellem mig 
og Frankrigs nuværende Førsteminister. 

Venskab mellem Georges Clemenceau og mig 
var blevet stiftet sexten Aar forinden og havde 
i disse mange Aar holdt sig uforandret og med 

stigende Intimitet. Vi omgikkes ikke blot til 
Stadighed i Paris, men i ti af disse Aar til- 
bragte vi aarligt en Sommermaaned sammen og 
spiste to Maaitider om Dagen med hinanden. 
Da vort Bekendtskab blev stiftet, var Clemenceau 
en Privatmand, havde i sex Aar været udenfor 
aktiv Politik, havde end ikke søgt Valg til De- 
puteretkammeret. Han ytrede atter og atter sin 
Uvilje imod fornyet Deltagelse i det parlamen- 
tariske Liv. Jeg var da af dem, som overfor 
ham ikke afstod fra Overhæng for at overvinde 
denne Utilbøjelighed, og jeg har saaledes maa- 
ske bidraget en Smule til at han modtog Valget 
som Senator i April 1903. 

Da han snart blev Indenrigsminister og i Ok- 
tober 1906 Conseilpræsident, var vor Forbindelse 
endnu saa intim, at Clemenceau maatte bede 
mig, naar jeg af og til søgte ham i Ministeriet, 
da at gaa ind til ham gennem hans Sekretærs, 
Hr. Vi^inter's Værelser, da det havde vakt 
Uvilje, at Dørvogterne altid lod mig, en Frem- 
med, gaa ind først, hvor mange Deputerede og 
Senatorer der end ventede. Kun om En husker 
jeg, at han en Dag trængte sig forbi mig; det 
var Caillaux, dengang Finansminister, ikke egent- 
lig elsket af sin Chef. 

Uden min Skyld blev paa Grund af Clemen- 
ceau's fremragende Stilling og fordi vi om Som- 
meren altid saas sammen, vort Venskab saa no- 
tabelt, at ogsaa jeg modtog en Masse Ansøg- 
ninger fra Franskmænd; der vilde være Riddere 
af Æreslegionen, ejler Senatorer for Corsica, 
eller lignende: »Det koster Dem jo kun et Ord 
til vor Conseilpræsident« osv., og næsten lige 
saa mange Anmodninger fik jeg fra foretag- 
somme Danske, der ønskede en eller anden 
Begunstigelse i Paris. 

Disse Landsmænd betragtede mig selvfølgelig 
som Brugsgenstand; en stor Flok andre Lands- 
mænd iagttog med gulgrøn Misundelse den til- 
syneladende indflydelsesrige Stilling, jeg ved en 
fra først af ganske upolitisk Venskabsforbindelse 
var kommet til at indtage, og de aandede først 
op, da de havde den store og uventeder Glæde, 
at Forbindelsen sluttede med et Brud. 

8. 
Hvorledes det overhovedet kom dertil, er mig 
endnu den Dag idag en Gaade. Jeg ser blot, 
at Clemenceau er bleven paavirket imod mig 
fra Kjøbenhavn; om af Franske eller Danske, 
er mig uklart. 

Med Forundring iagttog jeg ved Krigens Ud- 
brud uvenlige, næsten fjendske Hentydninger til 
mig i Ciemenceau's Artikler. De var dog i Al- 
mindelighed indviklede i Udfald imod Danmark 
og de Danske i Almindelighed, som man i 
Breve fra den franske Legation synes at have 
stillet i et ugunstigt Lys. Det undrede mig saa 
meget mere, som mit Forhold til den davæ- 
rende franske Minister i Kjøbenhavn var meget 
hjerteligt. 

Dog da Clemenceau en Dag med Henvisning 
til de Danske, der paa skamløs Maade søgte at 
berige sig ved Krigen, kaldte de Danske over- 
hovedet en Nation uden Stolthed, nedlagde jeg i 
et aabent, iøvrigt højst venskabeligt, Brev Pro- 
test mod en saadan Almindeliggørelse. 

I sin Artikel havde Clemenceau til min For- 
undring blandt andet beraabt sig paa noget, jeg 
mundtligt skulde have udtalt til en russisk Cor- 
respondent i Kjøbenhavn, hvem jeg haardnakket 
havde vægret mig ved at modtage og altsaa al- 
drig havde set. Han beraabte sig desuden paa 
en Ytring af mig i et Privatbrev til ham, som 
han ganske havde misforstaaet. Tydeligt nok 
havde nogen ophidset ham imod mig. Og da 

jeg i venskabelig Aand gendrev hans Angreb, 
svarte han med et haanligt Farvel. 

Jeg tør sige, at dette Ord gjorde ham mere 
populær i Danmark end alle hans Livs politiske 
Handlinger tilsammen. Jubelen derover genlød 
over det hele lille Land, og i Snesevis indløb 
paa daarligt Fransk eller Engelsk Artikler, der 
takkede ham og fornegtede mig, til hans Blad 
UHomme libre. 

Mine vakre Landsmænd syntes helt at have 
glemt, Stridsspørgsmaalet var dette, om de Dan- 
ske var en Nation uden Stolthed, eller ikke. De 
kappedes om at give ham Ret overfor mig, og 
jeg maatte spørge mig selv, om han altsaa ikke 
dog havde havt Ret i sin Mening om de Danskes 
Mangel paa Stolthed. 

Clemenceau havde udtalt, at de Danske vilde 
gøre en daarlig Figur, naar de af de Allierede 
skulde udbede sig Slesvig, Holsten og Lauen- 
borg tilbage. Jeg skrev derimod: »Danmark øn- 
sker ikke at opnaa Herredømme over en Be- 
folkning, som kun modstræbende, kun ved Tvang, 
kunde tvinges til at være dansk; tysktalende 
og tysksindet, som dens store Flertal er. Det, 
hvorom Talen er og altid siden Krigen 1864 

har været, er den dansktalende og dansksindede 
Del af Siesvig.« 

I Anledning af disse Ord var det, at et stort 
Antal Danske faldt mig i Ryggen og i frem- 
mede Blade som i danske fremstilte mig som 
en Ikke-Dansk, der manglede Samfølelse med 
det danske Folk i Landets Livssag. 

Jeg svarte ikke yderligere Clemenceau; jeg 
mindedes Voltaire's Ord: De vieux amis qui se 
brouilleni se déshonorent 



Det andet Stridspunkt mellem Clemenceau og 
mig beroede paa min Ytring, at jeg ansaa det 
for en Ulykke for Civilisationen, om den rus- 
siske Reaktion kom til at staa med Sejrens 
Palmer i Hænderne. 

Om dette Punkt havde Clemenceau og jeg 
tidligere befundet os i fuld Enighed. 

Jeg havde altid, ogsaa overfor ham, anset det 
for den uforstandigste og mest dilettantiske 
fransk-engelske Politik, at give Czardømmet 
Milliardlaan uden at stille Betingelser. 

Den Mulighed, der var for, at det russiske 
Czardømme roligt og fredeligt kunde glide over 

i en strengt constitutionel Regeringsform, vilde 
være sikret, ifald Frankrigs og Storbritanniens 
Statsmænd havde krævet som Betingelse for 
nogetsomhelst Laan, at en ærligt valgt Duma 
fik Kontrol med Politik og Finanser. Ved den 
tankeløst letsindige Fremgangsmaade, der af disse 
samme Statsmænd blev fulgt, er Rusland bleven 
styrtet fra Eneherredømmet ned i Bolshevisme. 

I 1906 advarede Georges Clemenceau Fransk- 
mændene mod russiske Laan og skrev selv i 
L'Aurore: »Efter at have forsynet Czaren med 
finansielle Hjælpekilder, der førte ham til Ne- 
derlag overfor Japan, staar det nu tilbage for 
os at forsyne ham med finansielle Hjælpekilder, 
der kan bringe ham Sejren over hans egne 
Undersaatter.« 

Dog da jeg det følgende Aar stærkt bebrejdede 
ham, at han nu selv som Førsteminister gjorde 
hvad han havde dadlet hos den foregaaende 
Regering, svarede han blot: Sig selv, hvad tjener 
Frankrig bedst, et stærkt Rusland eller et stærkt 
Tyskland? 

10. 
Min Deltagelse i Bestræbelserne for det dan- 
ske Sprogs Vedligeholdelse i Sønderjylland har 

bragt mig i Berøring med ikke faa af de bedste 
danske Mænd. Den afdøde Johan Ottosen, der 
ved sit Giftermaal med Gustav Johannsens Datter 
stod de Ledende i Nordslesvig nær, var ivrig 
for at sikre sig min Medvirkning, da han vidste, 
at mine nærmeste politiske Forbundsfæller stil- 
lede sig saare koldsindigt til den sønderjydske 
Sag, fordi det danske Slesvigs Presse hidtil med 
stor Hidsighed havde taget Parti for Højre i 
Kongeriget. 

Jeg kom snart i det hjerteligste Forhold til 
Gustav Johannsen, i venskabeligt Forhold til 
A. D. Jørgensen og i det allerbedste Forhold 
til J. Jessen, som senere til H. P. Hanssen- 
Nørremølle. 

To Mænd maa jeg endnu nævne, hvis Liden- 
skab for den slesvigske Sag har gjort et dybt 
Indtryk paa mig. Den ene er min afdøde Ven, 
Niels Hjort, der ildfuld i denne store Sag som 
i mange andre, udførte et umaadeligt Arbejd i 
Kraft af den ædle Uegennyttighed, der var hans 
Væsens Kærne. 

Den anden er en endnu Levende, H. V. Clau- 
sen, der har gjort den sønderjydske Sag til sin 
Livssag, og som har udviklet sig til den største 
Autoritet i Alt, hvad der berører det danske 

Slesvig — en Autoritet, der omsider efter en 
langvarig Trængselstid har faaet tilbørlig Aner- 
kendelse, idet han er bleven den danske Rege- 
rings Consulent under de Fredsforhandlinger, 
som i det Øjeblik, disse Linier skrives, finder 
Sted i Paris. 

5. April 19 1 9. Georg Brandes, 



DEN INDRE MELODI 

(Nogle Bidrag til Belysning af den sønderjyske 
Bevægelse, 19 12). 



Enhver mindes fra den nordiske Mytologi den 
Lænke, som er gjort af lutter usynlige, usporlige, 
tilsyneladende uvirkelige Ting og som dog er den 
eneste, der ikke lader sig sønderrive, den, hvormed 
Fenris bindes. Jeg troer, den i Menneskenes Sprog 
kaldes Længsel. 

En saadan Længsel kan næres af et Enkeltvæsen, 
men ogsaa af en hel Folkestamme. 

Et Land, et Navn bliver som en Sang indeni Folke- 
sjælen. Den overdøves hos hver Enkelt, der hører 
til Stammen, i Timer og Dage, naar ydre Forhold 
tager ham i Beslag. Men i samme Øjeblik, han er 
ene og samler sig, lyder den samme stærke indre 
Melodi og gennemtrænger hans Væsen. 

Saasnart Livets udvortes Larm standser, fornem- 
mes disse Toner, der bærer et Navn. Som naar 
TrollhStta-Faldet høres langt borte, saasnart en Sam- 
tale ophører. 



DANSKHEDEN I SØNDERJYLLAND 

(1899) 



UNDER et alvorligt nationalt Sammenstød med 
en fremmed Magt ser ethvert Folk hen til 
sin Regering som til dets naturlige Talsmand. 
Hvor lille et Land er, hvor faatallig dets Be- 
folkning, saa venter det af sin Regering under 
en saadan Krise ikke blot en klog, forsigtig Hold- 
ning, men tillige en stolt, i det allermindste en 
værdig. Hvis det danske Folk under de vanske- 
lige Forhold, hvori de danske Sønderjyder for 
Tiden er stedte, har næret et saadant Haab, saa 
er det blevet skuffet. 

En Enkeltmand uden Magt og Myndighed faar 
vanskeligt det tyske Folk i Tale, Hvor National- 
følelsen er med i Spillet, lægger Folkene det 
døve Øre til overfor den, som vil tale en un- 
dertrykt Nabostammes Sag. Dog, der gives jo i 
alle Folkeslag en udkaaren Flok af de bedste 
Elementer. Og i ethvert Tilfælde kan man — 

G. Brandes: Sønderjylland. I 

endog Ansigt til Ansigt med det Udsigtsløse - 
undertiden ikke lade være med at spørge sig 
selv, hvad der var at sige, i Fald det var muligt 
for en enkelt Dansk at faa de fordomsfrieste af 
vore Dages tyske Nation til at høre paa ham?- 
Vel omtrent dette: 

I 

At det danske Folk, et Folk paa to Millioner 
Mennesker, for halvhundrede Aar siden ikke opgav 
Kampen om Slesvig, da den førte til Krig med 
det tyske Forbund — at det samme Folk for 
35 Aar siden indlod sig paa det heroiske Gal- 
mandsværk for Slesvigs Skyld at tage Kampen 
op med to allierede Stormagter, det har, hvad 
Dom man end politisk vil fælde derover, i et- 
hvert Tilfælde bevist Folkets Venner og Fjen- 
der, at det ikke kunde tænke sig en Fremtid 
uden dette Hertugdømme, der alt i den hedenske 
Oldtid var dansk. Den sidste Krigs Udfald med- 
førte, som vel bekendt, at Danmark mistede ikke 
blot Hertugdømmets tyske Beboere, men dets 
danske Befolkning og har maattet fortsætte sit 
Liv i lemlæstet Tilstand paa de for en uafhæn- 
gig Stat ugunstigste Vilkaar. Kongen af Dan- 
mark havde hidtil været Slesvigs eneste lovlige 

Herre; de prøjsiske Kron juristers Erklæring ef- 
ter Krigen maatte i de ophidsede tyske Gemytter 
gøre Ende paa enhver mulig Tvivl derom. Nord- 
slesvig tilhører da Prøjsen udelukkende ved 
Erobringens Ret, en Ret af anden Rang, hvil- 
ken Prøjsen endda selv i Pragfreden gjorde af- 
hængig af Befolkningens frie Samtykke. Betin- 
gelsen blev, som alle véd, for tyve Aar siden 
uden videre strøget under det Paaskud, at Løftet 
kun var givet Østerrig, som nu gav Afkald paa 
dets Opfyldelse, ikke Befolkningen, hvis hele 
ofTenlige og private Liv var blevet ført med Ud- 
sigten til denne Opfyldelse af Løftet for Øje. 

I Aarene 1848 — 50 var den Tanke endnu ikke 
vanvittig, at en saa lille Stat som Danmark i 
sin Egenskab af krigsførende Sømagt kunde til- 
føje det tyske Forbund væsentligt Afbræk og 
altsaa som Modstander kunde være farlig. I 
Aaret 1864 var Danmark overfor Prøjsen og 
Østerrig vel intet andet end en Dværg mod to 
Kæmper, men saa lidet Riget var, hævdede det 
dog endnu sin Overlegenhed over de to tyske 
Stormagter ved Spærring af nordtyske Havne og 
Sejren ved Helgoland. Dog siden da er Magt- 
forholdene jo endnu langt yderligere forrykkede 
til Ugunst for Danmark. Medens Riget har tabt 

I* 



to Femtedele af sit lille Omraade, er det tyske 
Rige blevet stiftet og er ikke blot blevet Euro- 
pas mægtigste Militærstat, men Deltager i Stor- 
magternes Kappestrid om Afrikas Deling og 
asiatiske Kolonier. Man kan altsaa slet ikke 
mere nævne Danmark og Tyskland i ét Aande- 
drag som Magter, i det mindste ikke anderledes 
end man taler om Raadyret og Elefanten som 
højere Dyr begge to. 

Tankevækkende er det da, at ikke desmindre 
har siden 1864 Nordslesvigs danske Befolkning 
levet sit Liv med Blikket ufravendt rettet mod 
det gamle Fædreland. Den har levet det uden 
nogen som helst Tanke paa Oprør, uden noget 
som helst Forsøg derpaa, har lydt de prøjsiske 
Love, har betalt de prøjsiske Skatter, har under- 
kastet sig alle de Forpligtelser, der følger af 
dens Vilkaar som erobret Folkestamme, og har 
ligefuldt alene kæmpet for Bevarelsen af sit 
Sprog og for Kultursammenhængen med det 
Folk, hvortil den sprogligt hører. Jo stærkere 
Tvangsforholdsregler man har underkastet den 
for at overskære de Baand, der endnu knytter 
den til det gamle Fædreland, des sejgere og 
mere entusiastisk er Modstanden bleven. 

Man kan ikke sammenligne Forholdene her 

med dem i Elsass. Hvis Nogen gør gældende, 
at Beboerne af Elsass kun modstræbende er 
tyske, saa svares og hævdes fra tysk Side altid, 
at man 1870 kun har taget sin Ejendom tilbage, 
da Elsass er et gammelt tysk Land. Her kan 
intet lignende anføres; thi i Kraft af Historie 
og Overlevering som af Sindelag er Nordslesvig 
dansk. 

Adskillige af Tysklands bedste Mænd har da 
ogsaa indrømmet os, at det kun er de danske 
Nordslesvigeres gode menneskelige Ret at be- 
holde det danske Modersmaal. De har sikkert 
følt, at en Regering gør Uret og uklogt i at 
paakalde de usleste menneskelige Instinkter, Tro- 
løsheden, Trællesindet, Driften til at indynde 
sig hos Den, som har Magten. Disse Mænd har 
endog tilføjet de Ord, vi maa være dem tak- 
nemmelige for, at man ikke vilde kunne agte 
vore fraskilte Landsmænd, hvis de følte ander- 
ledes. Dette har den gode Mening, som det er 
forunderligt, at et saa stort Antal tyske Mænd 
og Kvinder ikke kan eller vil forstaa, at Tro- 
skab mod Fortiden, Kærlighed til Sprog og Na- 
tionalitet, ikke ophører at være værdifulde Egen- 
skaber, naar de findes hos Ikke-Tyske. Disse 
Dyder viser sig endog i et klarere Lys, naar de 



findes hos Børn af et lille Folk end af et stort; 
thi da de ydre Fordele ved at gaa op i et stort 
Folks Kulturliv er haandgribelige, røber under 
ellers lige Forhold den Danskfødte, som holder 
fast ved sit Sprog og sin Nationalitet, en be- 
tydeligt større Idealisme end den Tyskfødte. 

Men hvis saa er, da kan det aldrig være an- 
det end et Overgreb og en Grusomhed at lade 
— - som det nu sker i det danske Nordslesvig 
— al Skoleundervisning, med Undtagelse af to 
stakkels ugenlige Religionstimer, foregaa paa 
Tysk, ja endog at forbyde Privatundervisning i 
det danske Sprog. Og aldrig kan det betegnes 
som andet end Raahed og Lavhed at straffe 
unge Menneskers Studieophold paa dansk Grund 
med Udvisning af uskyldige Uvedkommende eller 
med Berøvelse af Forældreretten. Disse Midler 
er desuden saa hensigtstridende. Man forarges 
over, at Danske, som imod deres Vilje er blevne 
prøjsiske Undersaatter, ikke føler sig som Prøj- 
sere; man piner og plager dem da, udsætter 
dem for det smaaligste Spioneri, det lavest lig- 
gende Angiveri med dertil knyttet Forfølgelse, 
og falder saa i Forbauselse over, at de ikke der- 
ved forvandles til begejstrede Beundrere af 
Prøjsen. 



Selv overfor en Negerstamme vilde den an- 
vendte Fremgangsmaade være haard. Men det 
danske Sprog er trods dets ringe Udbredelse et 
Kultursprog. Og kun den utilbørlige Selvbeun- 
dring og Selvtilfredshed, som Tyskerne plejer at 
dadle hos Franskmændene, kan da anse den 
voldelige Paaførelse af den tyske Kultur med 
Udryddelse af den danske for en fortjenstlig 
Handling, et Maal, der helliger Midlerne. 

Der gives en dansk Kultur, saa lidet det dan- 
ske Folk end er. Det vilde vistnok ikke være 
muligt indenfor det store tyske Rige, ja end 
ikke i hele den tysktalende Verden at udskille 
en Gruppe paa to Millioner Mennesker, der be- 
sad alle en selvstændig Kulturs Organer, fra 
Landvæsen og Søfart og levende politisk Inter- 
esse til Maler- og Digtekunst af Rang; men i 
Danmark findes en saadan Kultur med et ejen- 
dommeligt Præg. Det er maaske ikke unødven- 
digt at minde Tyskere om, hvad alle Danske 
véd, at dette Land har frembragt en Astronom 
som Tyge Brahe; Geologiens Grundlægger, Niels 
Steensen; den Mand, der udfandt Lysets Hastig- 
hed, Ole Rømer, og den, der opdagede Elektro- 
magnetismen, H. C. Ørsted; at endelig i dette 
Folk blev en helt ny Videnskab, Arkæologien^ 

grundlagt og udviklet. Der er desuden den Dag 
idag intet Sted i Tyskland, hvor man kan drive 
et Mejeri eller male et Stykke Porcellæn eller 
indbinde en Bog som i Danmark. 



II 

Man vil i Tyskland betragte dansk Kultur som 
en blot Bisol til den tyske. Hvem vil negte, at 
vor Kultur skylder den tyske overordentligt! 
Som det danske Folk fik Reformationen fra 
Tyskland — om end paa mere udvortes Maade 
— saaledes er mange afgørende Reformideer 
blevne drøftede og gennemførte i Danmark af 
tyskfødte Mænd i hin Tid, da det danske Mo- 
narki var dansk-tysk. 

Tysk Filosofi har lige saa fuldt som engelsk 
virket befrugtende paa vor nyere Literatur. 
Tysk Videnskab har paavirket vor som hele Eu- 
ropas. Tysk Musik har med sin mægtige, mange- 
sidige Overlegenhed næret dansk Stemningsliv 
og udøvet sin Indflydelse paa dansk Musik. Det 
nyere Tysklands Poesi har endelig fra Klop- 
stock til Heine paavirket den danske paa utvivl- 
som, om end ikke altid gavnlig Maade. Vore 
største nyere Digtere og Skribenter har elsket 



og beundret Goethe eller i ethvert Tilfælde lært 
af ham, og har som alle, der hos os har gaaet 
i Tysklands Skole, varmt og aabent udtalt deres 
Taknemmelighed. Vi hører ikke til de Folkeslag, 
som fornegter den Gæld, hvori de staar til 
andre. 

Ikke desmindre har Danmark, saa lille det er, 
ikke blot ført sit uafhængige aandelige Liv, men 
paavirket det tyske Folks Udvikling. Den is- 
landske Oldtidsliteratur, Edda og Sagaer, der 
først udgaves og granskedes i Kjøbenhavn, har 
øvet en mægtig, uberegnelig Indflydelse paa 
tysk Aandsliv. Vore Folkevisers Værd blev er- 
kendt af Herder og Grimm; Forestillinger som 
stammer fra dem, genfindes hos Goethe og Heine. 
Vor moderne Skønliteratur grundlagdes af Hol- 
bergs Geni, før der gaves en moderne tysk Lite- 
ratur, og selv upaavirket af nogen tysk Digter 
paavirker han som Skuespilforfatter paa det utve- 
tydigste det moderne tyske Aandslivs Ophavs- 
mand, Lessing. 

Vor Billedhuggerkunst grundlægges af Thor- 
valdsen, der, selv upaavirket af nogen tysk Bil- 
ledhugger, udøver en betydelig Indflydelse paa 
Kunstens Udvikling i Tyskland. I næsten alle 

større tyske Byer findes Værker af ham eller af 
hans betydeligste tyske Elever. 

Vort Aandsliv er forskelligartet fra det tyske, 
som vort Sprog er det. Stofligt har det danske 
Sprog vistnok et ikke ringe Slægtskab med det 
tyske, forsaavidt mange Gloser har fælles Af- 
stamning eller er afledede fra Højtysk eller 
Plattysk; men Sprogets Aand er helt forskellig, 
idet Grammatik, Ordstilling og Sætningsbygning 
staar den engelske Type langt nærmere end 
den tyske. Det tyske Sprog skrider tungt; det 
danske er smidigt. Det tyske Sprog har sin 
Styrke i Patos og Alvor, det danske i Skemt. 
Det tyske Sprog har en Curialstil og en mange- 
sidigt udviklet poetisk Stil, men Omgangssproget 
mangler Lethed og Ynde. Det danske Sprog 
savner enkelte af de Fortrin, det tyske har i 
Alvor, Kraft og Klang, men har til Gengæld 
netop de Egenskaber, det tyske mangler. 

Da vor nyere Literatur blev grundlagt af en 
komisk Digter, har et vist Hang til Ironi og 
Satire gennemtrængt vort Sprog som vor lite- 
rære Stil, medens den Alvor og Patos, der til- 
taler Tyskerne i Talekunst som i Bøger og paa 
Teatret, altid forekommer os at behøve en Ægt- 
hedsprøve ved Ironien. Det er ingen Tilfældig- 

hed, at vor største religiøse Tænker, de tre nor- 
diske Landes største, Søren Kierkegaard, var en 
gennemført Ironiker, siden Sokrates maaske den 
mest følgestrenge. Den nationale Retning i vor 
Skuespilliteratur er Lystspillet og det satiriske 
Drama. Og fra Holberg over Wessel, Baggesen, 
J.L.Heiberg, Henrik Hertz, Poul Møller, H.C. 
Andersen, Ludvig Bødtcher, Paludan Muller, 
M. Goldschmidt, Hostrup, Richardt ned til de 
endnu levende som Schandorph, Karl Larsen 
og Wied gaar en Hovedaare af Vid, der hos 
nogle bliver til Lune, hos andre til Vittighed, 
hos atter andre til skarpere eller godmodigere 
moralsk eller politisk eller poetisk Satire, grund- 
forskellig fra Hovedaaren i den moderne tyske 
Literatur, hvis ypperste og mest nationale Stor- 
heder i Reglen er uden komisk Styrke. 

Som den tyske Literatur har en tungere Bal- 
last af Dannelse og Lærdom end den danske, 
saaledes skorter det den paa en Egenskab, de 
Danske sætter den største Pris paa i Digtekun- 
sten, nemlig Naivetet. Naar danske Digtere har 
gjort Lykke i Tyskland, har det ikke sjældent 
været paa Grund af denne Tyskerne fremmede 
Egenskab, Naiveteten. Det er meget betegnende, 
at som Heinrich Heine er den af alle tyske 



12 

Forfattere, der er bleven mest læst og beundret 
i Danmark, fordi han, der i Grunden har faa 
tyske Egenskaber, er Tysklands vittigste Digter, 
saaledes er H. C Andersen den indenfor det 
tyske Sprogomraade mest læste af de danske 
Skribenter, fordi han uden Spørgsmaal er den 
naiveste af alle. 

Den danske Literaturs jævnere, fortroligere 
Tone har bevirket, at den er trængt ned i Fol- 
kets dybere Lag betydeligt stærkere end den 
tyske. Og hermed hænger det sammen, at en- 
kelte almeneuropæiske aandelige og literære Be- 
vægelser er ældre i Danmark end i Tyskland 
og overhovedet i noget europæisk Land. Saa- 
ledes er f. Eks. Steen Blichers jyske Fisker- og 
Hedebonde-Noveller ikke lidet ældre end Im- 
mermanns Storgaarden, som indvarsler den saa- 
kaldte Bondenovelle i Tyskland, hvorfra den 
atter forplantes til Frankrig, Norge og Italien. 
Hovedsagen er imidlertid, at stærkt og betyd- 
ningsfuldt er dansk Genius kun traadt frem, 
hvor den har frigjort sig fra den Vejledning, 
tysk Aand har givet den, eller hvor den op- 
rindeligt har været uberørt af den. Engelsk eller 
fransk Indflydelse har paa langt nær ikke vist 



n 

sig saa farlig for dansk Nationalitets Ejendom- 
melighed og Særpræg som tysk. 

Dansk Skuespilkunst, der stod saa højt i det 19. 
Aarhundredes første Halvdel, havde intet For- 
hold til tysk. Intet kunde være mindre tysk end 
vor Skuespilkunsts to ypperste Genier, Fru Hei- 
berg og Michael Wiehe. Hvad der i dansk No- 
vellistik er ejendommeligst og lødigst, i dansk 
Dagbladsstil mest særegent ved den aldrig glip- 
pende Ironi og ved Billeder, hentede fra Dag- 
liglivets Dont, i dansk Malerkunst mest nationalt 
enten ved sprudlende Lune eller ved sjælfuld 
Simpelhed, i dansk Kunstkritik finest ved Bag- 
grunden af ægte Menneskelighed og ved Blan- 
dingen af Skelmeri og Vemod — det har intet 
Forhold havt til Tyskland, og det er uovertruffet 
i Tyskland. Ja, man kan om Forholdet i vore 
Dage sige, at det gode Publikums Modtagelighed 
turde være større, dets Kunstsans finere, dets 
literære og kunstneriske Opdragelse bedre og 
grundigere i Kjøbenhavn end i Berlin. 

Det tyske Folk, der staar saa højt ved Intelligens, 
saa umaadelig højt ved Dygtighed, er ikke noget 
sjælekyndigt Folk, ikke lydhørt for sjælelige 
Særegenheder. Dets Opfattelse er endda paa 
dette Punkt grovere, end mari skulde vente af 



en Nation, der endnu langt ind i det 19. Aarhun- 
drede udmærkede sig mere ved overlegen For- 
stand end ved udvortes Magt og Herlighed. Ty- 
skerne er rimeligvis endnu den Dag idag det 
Folk, der véd mest om fremmede Nationer, men 
deres Opfattelse af disse er sjældent fin og skarp. 
De er Oversætterfolket fremfor alle andre; det 
er imidlertid paafaldende, som i tysk Oversæt- 
telse al Verdens Skribenter og Digtere taber 
deres Ejendommelighed og tager sig tyske eller 
halvtyske ud. 

Forsaavidt man i Tyskland overhovedet sys- 
selsætter sig venskabeligt med de Danske, ser 
man i tyske Skrifter altid fremhævet Danskernes 
formentlige Lighed med de Tyske. Man burde 
ikke over det uomtvistelige, men dog ret fjerne 
Slægtskab, overse den dybe Forskel, der er ikke 
mindre utvivlsom. Det høres ret hyppigt, at in- 
gen Forskel er dybere end den mellem Men- 
neske og Menneske. Man kunde med samme 
Ret sige, at ingen er dybere end den mellem 
Folk og Folk. 

III 



Vi Danske kan ikke nøjes med Afvisning af 
den Mening, at vor Kultur kun skulde være en 
Bisol til den tyske. Vi hævder, at der gives 
Omraader, hvor den er den tyske overlegen, og 
det netop saadanne Omraader, som har Betyd- 
ning for Nordslesvigernes Vedkommende og som 
udøver Tiltrækning paa dem. 

Vort Landbrug, vort Mejerivæsen staar afgjort 

over det tyske, maaske over alle andre Folks. 

Det er da simpelthen Barbari at forhindre vore 

^y^' Landsmænd syd for Kongeaaen fra at besøge 

^' danske Landbrugsskoler. 

Men vor Bondestands Kultur er overhovedet 
langt højere end den tyskes. Først i disse Dage 
begynder man i det tyske Rige paa en rent 
akademisk Drøftelse af det Gavnlige i at ud- 
brede Universitetsdannelsen til videre Kredse 
efter engelsk Mønster. Men over hele vort Land 
har i lange Tider været spredt Folkehøjskoler, 
hvortil ogsaa unge Mænd og Kvinder fra det 
danske Sønderjylland søger. Allerede for 55 Aar 
siden (1844) grundedes den første Højskole paa 
nordslesvigsk Grund. Siden da er i Løbet af 
halvhundrede Aar blevet oprettet ikke mindre 

end 146 Højskoler for Elever af begge Køn, af 
hvilke nogle og firsindstyve trives den Dag i 
Dag. Tyskland har intet lignende og har aldrig 
havt noget af den Art. 

Ogsaa vore danske Studenters Kultur er højere 
end de tyskes. Med berettiget Stolthed kan den 
Danske overfor Tyskere hævde ikke blot Nytten 
men den i kulturel Henseende sindbilledlige Be- 
tydning af det danske Studentersamfunds be- 
kendte Institutioner, gratis Undervisning for Ar- 
bejdere og Arbejdersker, gratis Retshjælp for 
Fattige, Udgivelse af Smaaskrifter til Folkeoplys- 
ningens Fremme, Vejledning for Menigmand i 
Hovedstadens Museer osv., Institutioner, som 
intet andet Lands Studenter har oprettet, eller 
dog kun har grundet som Efterligning af hvad 
i Danmark først var iværksat. 

Et Vidnesbyrd om de brede Lags stærke og 
ualmindelige Dannelsestrang i Danmark som over- 
hovedet i Norden er eksempelvis det umaadelige 
Antal Subskribenter, et Foretagende af rent 
populær-videnskabelig Natur som Frem har faaet. 
Vilde i Tyskland blandt en Befolkning af to 
Millioner Mennesker et Tidsskrift, der kun brin- 
ger Stof af videnskabelig Art med et Tillæg af 

klassiske Digtere alene, kunne faa 80,000 Abon- 
nenter i et Aar? En Tvivl er vel tilladt. 

Og gaar man nu fra Spørgsmaalet om den 
rent elementære Kulturs Udbredelse til Spørgs- 
maalet om den fine Kulturs indre Kraft, ser vi, 
at i den sidste Menneskealder har Danmark 
f. Eks. frembragt en original og betydelig Maler- 
skole, der ikke staar tilbage for den tyske, efter 
Enkeltes Mening staar over den, men i ethvert 
Tilfælde kan maale sig med den. Hverken Krøyer 
eller Zahrtmann, hverken Viggo Johansen eller 
Vilhelm Hammershøi har modtaget nogensom- 
helst Paavirkning fra Tyskland; Brødrene Skov- 
gaard lige saa lidt. 

Moderne dansk Skønliteratur staar ingenlunde 
heller tilbage for den tyske; den staar ikke alene 
forholdsvis, naar Hensyn tages til Landets Liden- 
hed, adskilligt højere, men ogsaa ubetinget fuldt 
saa højt. Tyskland har ingen Lyriker, der paa 
langt nær kan sammenlignes med Holger Drach- 
mann i Frugtbarhed, Friskhed og Velklang. Den 
eneste, man kunde tænkes at ville nævne, er 
Detlev von Liliencron, der nu og da kan have 
en Smule Lighed med Drachmann; men han 
kan, som enhver Upartisk maa indrømme, ingen- 
lunde komme i Betragtning. Og ingen yngre 

G. Brandes: Sønderjylland. 2 

tysk Prosaforfatter har i vore Dage udviklet saa 
særegen og udsøgt en Stil som Danmarks første 
moderne Prosaist J. P. Jacobsen, der vel at 
mærke ikke har lært af Tyskland, men — som 
Tyskerne selv er de første til at indrømme — 
stærkt har paavirket Tysklands yngste Forfatter- 
slægt 

IV 

Hertil kommer — hvis vi en Stund holder os 
til Bogverdenen — at Danmarks Literatur ikke 
kan skilles fra Norges. Skønt den politiske For- 
bindelse mellem Danmark og Norge opløstes 
1814, varer den literære endnu. Selv den stærke 
Udvikling af norske Sprogejendommeligheder 
efter 18 14, selv Forsøgene paa at grunde en 
Landmaalsliteratur, har ikke formaaet at sprænge 
de faste Baand, som knytter norsk og dansk^ 
Aandsliv sammen. En uafbrudt indbyrdes Paa- 
virkning finder Sted den Dag idag, endda liv- 
ligere og frugtbarere end da Danmark-Norge 
kun udgjorde ét Rige. 

De norske Storheder er ufattelige uden de 
danske. Bjørnstjerne Bjørnson, der tidligst af 
alle Norske blev anset i Tyskland, lader sig slet 

ikke forstaa, hvis man ikke kender hans første 
danske Mester Grundtvig; i sin følgende Udvik- 
ling blev han berørt af Kierkegaard som Sjæle- 
gransker. Henrik Ibsen, hvem Tyskerne i de 
senere Aar saa lidenskabeligt har tilegnet sig, 
er i formel Henseende som ung Begynder paa- 
virket af Oehlenschlåger, og har i nogle af sine 
ypperste Ungdoms- ogManddomsværker som Brand 
og En Folkefjende sit Ideforraad tilfælles med 
Forgængeren Søren Kierkegaard, hvem Tyskerne 
først har opdaget længe efter hans Død, og hvem 
den tyske Dannelse endnu slet ikke har tilegnet 
sig, skønt han i Nordtyskland dyrkes af en lille, 
nærmest teologisk, Menighed. Jonas Lie og Kiel- 
land var tidligt inderligt knyttede til Danmark. 
Senere hen har i vore Dage saavel J. P. Ja- 
cobsen som Drachmann øvet paaviselig Indfly- 
delse paa den nyeste norske Digtning. 

Men Danmark-Norge lader sig atter aandeligt 
ikke skille fra Sverig- Finland. Sverigs største 
Digter i det i8de Aarhundrede Carl Michael 
Bellman har i dette Aarhundredes første Halv- 
del paavirket dansk Literatur stærkere end han 
nogensinde har paavirket svensk. Tyskerne ken- 
der af de ældre foruden Bellmann Tegner, hvem 
de atter og atter har oversat. Men Tegner kan 

2* 

historisk ikke udskilles fra Oéhlenschlåger, i hvis 
Spor han gik, og hvis Fortrin han iøvrigt med 
saa ædel Selvfornegtelse anerkendte. Sverigs 
udmærkede Lyriker Carl Snoilsky tager sit Ud- 
gangspunkt i Danmarks store Lyriker Christian 
Winther. Finlands yngre Digtere Karl Tavast- 
stjerna og Juhani Aho grunder dybt i fælles- 
skandinavisk Kultur. Sverigs yngre Forfatterskare: 
August Strindberg, Gustaf af Geijerstam, Verner 
V. Heidenstam, Oscar Levertin, Per HallstrOm 
har oprindeligt lært baade af Norske og Danske. 

For 40 Aar siden blev det skrevet her i 
Danmark: Saavidt er vi naaet, at vi paa CUgte- 
kunstens Himmel ser Holberg, Bellman, Oehlen- 
schlåger, Runeberg lyse i Nord som ét Stjerne 
billede. Vi Nulevende kan tilføje, at for os har 
dette Stjernebillede endnu mange flere Stjerner 
af første og anden Rang: Ewald og Wergeland, 
Heiberg og Welhaven, Grundtvig og Bjørnson, 
Kierkegaard og Ibsen, Almquist og Strindberg, 
Winther og Snoilsky, Jacobsen og Drachmann. 

Tyskerne er for ærlige til at ville negte, at 
det i de sidste Aartier er Nordens Literatur, der 
— vel især gennem Mænd som Ibsen, Jacobsen, 
Strindberg, Garborg — har sat tyske Sind i Sving- 
ning og derigennem sat Spor i tyske Skrifter af 

meget forskellig Art, medens omvendt Indfly- 
delsen fra tysk Skønliteratur paa nordisk har 
været liden eller rettere sagt slet ingen. (Den 
eneste Tysker, hvis Paavirkning kan eftervises, 
er ikke nogen Digter; det er Tænkeren Nietzsche, 
der øjensynlig en Tid lang har gjort dybt Indtryk 
paa Strindberg og Ellen Key i Sverig, Hamsun 
i Norge, men i Danmark ingen paaviselig Ind- 
flydelse har øvet). Den tyske Læseverden kan 
da ikke uden Uretfærdighed overse, hvad Lod 
og Del Danmark har i den Fornyelse, som har 
fundet Sted af Tysklands aandelige Livssafter. 

Men naar det forholder sig saaledes, er det 
da værdigt, ja er det muligt ved Anvendelse af 
ussel fysisk Magt, af raa Uddrivelser og endnu 
raaere Berøvelse af Forældreretten at ville til- 
intetgøre den Tiltrækning, som en saadan Kultur 
i et lille Land udøver paa dem» der ved deres 
Sprog og deres historiske Minder føler sig dragne 
til den, skønt ogsaa den tyske saa meget om- 
fangsrigere Kultur staar dem aaben, og som jo 
ikke vrager eller giver Afkald paa denne sidste, 
fordi de instinktivt tiltrækkes af den første? 

Man vil, hedder det, straflFe Danskerne for 
deres fjendske Sindelag mod Tyskland. Tyske 
Aviser er fulde af falske Fremstillinger af dette 
danske Nationalhad. Der fandtes paa det Tids- 
punkt, da de prøjsiske Tvangsforanstaltninger i 
Slesvig tog Fart, intet Nationalhad mod Tyskerne 
i Danmark. De talrige Tyskere der er bosatte 
her, har i stærke Udtryk aflagt Vidnesbyrd der- 
om. De mange Tyskere, der Aar efter Aar be- 
søger Landet og især Kjøbenhavn med Omegn, 
kan vidne, hvad Modtagelse de har faaet, og 
hvilken Imødekommen der er bleven dem vist. 
Et Flertal af dem har udtrykt deres Tilfredshed 
med Opholdet og med den Artighed, der har 
mødt dem som Enkelte, om de end maaske har 
forstaaet, at efter Sagens Natur Tyskerne som 
Tyskere ikke var de populæreste Fremmede i 
Danmark. 

Hvis dette har krænket dem eller forekommet 
dem urimeligt, er Svaret derpaa kun, at i det 
Punkt er Tyskerne forunderlige. Først har de 
med Krudt og Kugler erobret to Femtedele af 
Riget, tilintetgjort dets Stilling som europæisk 
Stat, kastet det blødende af tusinde Saar tilbage 

i politisk Betydningsløshed, skilt Stammefrænder 
ad og med Opbud af ikke ringe Opfindsomhed 
og smaalig Plageaand ærgret og pint de mod- 
villigt Indlemmede — saa vil de oven i Købet 
elskes. I Sommeren 1864 var der i Danmark 
neppe en Familie, som Krigen ikke havde bragt 
et Tab. I ét Hus savnedes Faderen, i et andet 
Sønnen. Kvinden stod der berøvet sin Mand 
eller sin Elskede eller sit Barn. Af de unge 
Mænd havde en mistet sin Broder, en anden 
sin Ven eller Kammerat. Ingen blev helt skaa- 
net. Og Sejrherren har tilsyneladende tænkt sig, 
at endnu før Saarene var lægte elter Tabene 
udviskede, skulde man ikke blot beundre, men 
oven i Købet elske ham. Eller rettere: Snart 
tales der i tyske Blade, som var det Pligt at 
føle Kærlighed til Tyskland; snart atter blæser 
man ad Kærligheden og istemmer det gamle: 
Lad dem hade, naar de blot frygter I (Oderint, 
dum tnetaant!) et Valgsprog, som bedre pas- 
sede i en hedensk Kejsers Mund end i en kri- 
stelig Monarks, der lige tilbagevendt fra Olie- 
bjerget har Kærlighedens Evangelium paa Tungen 
— et Valgsprog endelig, som hverken indjager 
de danske Sønderjyder eller de Danske i Konge- 
riget nogen Skræk. 

Men skønt som sagt Tyskerne efter Krigen 
med Danmark umuligt kunde gøre Fordring paa 
her at elskes, skete ikke længe efter Krigen det 
Forunderlige og Forstandige, at selve den Slægt, 
der havde oplevet^det sørgelige Sammenbrud og 
set alle nationale Forhaabninger afmejede lige- 
som med et Slag af en Le^ indsaa Faren ved 
at afbryde den fredelige og aandelige Forbin- 
delse med Tyskland, og trods den Miskendelse, 
der var den uundgaaelige Følge, stræbte at stille 
det nye tyske Rige i det gunstigst mulige Lys, 
af rent Fædrelandssind, af Angst for at se det 
danske Folk indskrænkes og aandeligt forringes 
ved et ufrugtbart Had. Atter og atter søgte frem- 
trædende Personligheder af dette Slægtled at 
udjævne den Misforstaaelse^ at Tyskland af Grund- 
sætning og vedblivende var Danmarks Fjende. 
De havde det nedarvede Fædrelanderi imod sig. 
Men der dannede sig dog efterhaanden en Gruppe 
af Politikere og Skribenter, der tog Uviljen paa 
sig, fandt sig i at betragtes som Halvtyskere, 
og der med Fare for aldrig senere at kunne 
indvinde den Almenyndest, de med velberaad 
Hu satte over Styr, i Aartier talte forsonligt om 
Tyskland, advarede Befolkningen mod Tanken 
om med Magt at tilbagevinde Slesvig og ikke 






25 

blev trætte af den Forkyndelse, at vi maatte 
udforske Tyskland, forstaa det, vurdere det ret- 
færdigt, se dets store Mænd, endog dem, der 
havde gjort os mest Ondt, fra et historisk Syns- 
punkt osv. De mindede ogsaa de Danske om, at 
Tyskland havde havt Mænd af højeste Rang, at 
et Folk danner sig efter sine ypperste Mænd, 
saa det ikke var umuligt, at man tilsidst vilde 
kunne naa til Forstaaelse med et Folk, der havde 
frembragt saadanne Storheder. 

Forsøget syntes at lykkes. Had og Harme be- 
gyndte at glemmes, rolig Menneskelighed traadte 
i deres Sted, altsom en yngre Slægt voksede op, 
for hvem det, de Ældre havde oplevet og gen- 
nemlevet, var noget blot Historisk. Og saa — 
saa giver den prøjsiske Regering den tyske Hu- 
manitets Talsmænd i Norden et saadant De- 
menti. Knytnæven i Ansigtet er dens eneste 
Indlæg. 

Allerede da det for nogle Aar siden trods den 
af en Teaterejer i Haderslev tidligere indhentede 
Tilladelse forbødes det kongelige Teaters Per- 
sonale at opføre nogle uskyldige gamle Vaude- 
viller i slesvigske Byer, ja formentes Skuespil- 
lerne endog blot at overnatte i et Hotel, vaktes 
en levende Harme i Danmark over dette smaa- 

lige Politistyre, der tog til Paaskud de Farer 
for Fred og Ro, som skulde true Tyskland fra 
en scenisk Forestilling paa Dansk. 

Men dette var jo et Intet mod dette nyeste, 
der forøvrigt i Sønderjylland kun vil virke æg- 
gende paa Selvfølelsen og Nationalfølelsen, og 
i Danmark bl. a. have den Følge, at de der 
hidtil har forsøgt at hidføre en bedre Forstaaelse 
imellem Danske og Tyske, opgiver Ævred, ned- 
lægger det Hverv, de havde paataget sig, og 
uden overflødige Ord stiller sig paa de Under- 
tryktes og Mishandledes Side. 

De Danske kan og maa finde sig i, at den 
stærkere Nation atter og atter tilføjer den svage 
saadanne Ydmygelser som den selv aldrig vilde 
taale af nogen anden Magt. Men ét kan de ikke. 
De kan ikke opgive at gøre, hvad de formaar, 
for Bevarelsen af deres Sprog og Kultur i de 
slesvigske Egne, som i et Aartusinde har været 
danske og er det endnu. De var Uslinger, om 
de kunde det. Der er fra dansk Side ikke gjort 
og kan ikke gøres noget Forsøg paa politisk 
Generobring af det Tabte. Der er ikke foretaget 
og kan ikke foretages nogen politisk Agita- 
tion for at ophidse Sønderjyderne mod den 
Tilstand, der ved Skæbnens Ugunst nu engang 

er bleven den lovlige for dem. Men Hjerternes 
og Sindenes Forbund kan endog en Stormagt 
som det tyske Rige ikke bryde. 

Hvor utrygt føler ikke dette prøjsiske Styre 
trods sin pansrede Næve sig i Nordslesvig! Det 
ængstes for Alt. Det tør ikke lade danske Skue- 
spillere opføre en gammel Vaudeville fra i8}0. 
Det frygter Bifaldsstormen, der vilde bryde løs, 
saasnart de første, ligegyldige, men danske Re- 
pliker lød fra Skuepladsen. Det maa forbyde en 
dansk Taler at holde et hvilketsomhelst Fore- 
drag paa sønderjysk Grund. Han maa ikke en- 
gang tale om Literatur, end ikke om tysk Lite- 
ratur, ikke om Goethe engang. Thi man kan jo 
aldrig vide — man kan ikke vide, om Tilhørerne 
trods det politisk ganske ligegyldige, oven i Købet 
tysk nationale Æmne ikke greb Lejligheden til 
at klappe af en Taler fra Danmark. Og det maa 
for Himlens Skyld ikke ske. Paa saa svage Ler- 
fødder staar i Slesvig den prøjsiske Kolos, at 
Haandklap efter et dansk Foredrag om Goethe 
taaler den ikke. End mindre taaler den danske 
Læsebøger og danske Visebøger i Smaabørnenes 
Hænder eller danske F'arver paa en Damekjole 
eller paa et Hus; danske Sange taaler den ikke 

for lukkede Døre. Hvortil har man Gendarmer, 
om ikke til at føre Krig mod Farver og Sange I 
Saa lidet sikkert føler altsaa det med alle 
Magtmidler udrustede Prøjsen sig paa, at tysk 
Magt, tysk Rigdom, tysk Krigerhæder, tysk Viden- 
skab og Kunst eller de tresindstyve Millioner 
tyske Menneskemasser udøver større Tiltrækning 
paa Nordslesvigerne end den afmægtige Smaa- 
stat, som bærer Navnet Danmark. Prøjsen for- 
maar overfor de danske Sønderjyder at friste, 
lokke og lønne paa den ene Side, at forfølge 
og straffe paa den anden. Og dog er det utrygt, 
dog kommer det her tilkort, og vil komme det 
stedse mere, naar det danske Folk udvikler sig, 
som dets bedste Sønner ønsker det, til et frit 
Folk med alle et frit Folks Dyder, af hvilke den 
ypperste er det Frisind, der afskyer og foragter 
Fædrelanderiet, Politivilkaarligheden, Uniformi- 
teten, Underdanighedsaanden. 

Prøjsen er en frygtelig Medbejler for en 
hvilkensomhelst Magt, mest for en ganske lille, 
selv om det kun gælder den fredelige Vædde- 
strid om en erobret Befolknings Hjerter og 
Tanker. Danmark kan aldrig hamle op med 
Prøjsen i Glans og Pragt som det staar der i 

Panser og Plade med den forgyldte Pikkelhue 
paa sit Hoved. 

Hvis Nordslesvigerne da sværmede for at faa 
deres Smule Part i Prøjsens skrækindjagende 
Magt, saa havde de snart glemt deres danske' 
Modersmaal og det lille Land, hvor dette frit 
kan tales og læres. Men stærkere end al Magt- 
udfoldelse drager dem øjensynligt Frisindet, som 
tilstaar den Enkelte Ret til at udvikle sig selv- 
stændigt, Lighedsfølelsen, der har afrystet den 
Kasteaand, som endnu triumferer andensteds, en 
Kultur, der, beskeden som den er, dog paa én 
Gang naaer ned til Folkets dybeste Lag og til- 
lige saa højt op, at den har menneskeliggjort 
det politiske Grundsyn. Det kan ikke andet end 
gøre et vist blivende Indtryk i Slesvig, at trods 
alle Danmarks Ufuldkommenheder staar en Tanke 
som den, at udvise en Fremmed for derigennem 
at fortrædige en Indfødt, eller den, af politiske 
Grunde at berøve en Fader eller en Moder For- 
ældremyndigheden over deres Barn — som noget 
Utænkeligt, noget, der ligger saa langt under 
Folkets hele aandelige Jævnhøjde, at indenfor 
Landets Grænser Ingen kunde forestilles udsat 
for Sligt. Og saaledes har da Resultatet været, 



at det prøjsiske Herredømme i Sønderjylland, 
som ingen Pris sætter paa at gøre sig elsket, 
ikke engang har imponeret. Tvertimod! 



HR. V. KOLLER og fyrst IMERITINSKI 

(1900) 

DERSOM Nogen spurgte mig, for hvis Skyld 
vi bør gøre Alt hvad vi formaar for at 
bevare dansk Nationalitet og dansk Sprog i 
Nordslesvig, saa vilde jeg svare: Allerførst for 
vor egen Skyld. Det, at der er en Strækning 
paa Jorden i vor umiddelbare Nærhed, hvor vor 
Nationalitet forsøges udvisket, hvor vort Sprog 
fortrænges og vore Farver forbydes, det holder, 
naar vi bruger denne Kendsgerning rigtigt, Vrede 
og Modstandskraft oppe hos os. Vi lider just 
ikke under for stor Selvfølelse som Nation. Det, 
at vort Flag trædes under Fødder og at Dansk- 
heden faar Mundkurv paa, det vækker, hvis vi 
duer noget, den nationale Selvfølelse hos os. 

Dernæst bør vi selvfølgelig gøre hvad vi kan 
for Nordslesvigernes Skyld. For at de i Be- 
vidstheden om vor virksomme Deltagelse kan 



holde Humøret oppe. Nu gør ganske vist Prøj- 
serne paa deres Side, hvad de formaar for at 
holde Humøret oppe hos dem. Men det lykkes 
ikke altid. Det gaar med Prøjseren som med 
Skomageren i Historien, der vilde have, hans 
Børn skulde være glade. Da de ikke var glade 
nok, saa bankede han dem for at de skulde 
blive glade. Og han undredes højligt over, at 
jo mere han bankede dem, des mere misfor- 
nøjede var de. 

Vi maa bruge andre Midler til at støtte deres 
Humør. De maa have Følelsen af, at vi ikke 
har sluppet dem i vore Tanker, men er med 
dem. Det er jo altid behageligt at vide sig 
elsket og fulgt med Deltagelse. De bør vide, 
at vi er med dem, ikke blot hjerteligt men for- 
standigt. 

Endelig bør vi om vi end ganske stilfærdigt 
vise Nordslesvigerne vor Medfølelse for Prøj- 
sernes, for Tyskernes egen Skyld. Det vil være 
usigeligt gavnligt for Tyskerne selv at møde 
hos et ganske lille Folk en Modstand, som de 
aldeles ikke kan overvinde. Det vil helbrede 
dem for den Selvgodhed og Indbildskhed, som 
unegtelig vanhelder og misklæder dette saa vel- 
begavede og overordenlig dygtige Folk. Det vil 

lære dem forøget Ærbødighed for aandelige 
Magter. Allerede af ren og uegennyttig Kærlig- 
hed til Prøjsen bør vi da gøre det Arbejdet 
med at fortyske Nordslesvig surt. Engang i en 
bedre Fremtid vil Prøjserne selv takke os for det. 

Vi betragter i Reglen den Del af Polen, der 
staar under russisk Herredømme, som Typen 
paa et undertrykt Land. Man kan ogsaa uden 
Overanstrengelse af Indbildningskraften tænke 
sig mere lykkeligt stillede Folk end de russiske 
Polakker. Ikke desmindre er de i mange Maader 
heldigere stillede end de danske Nordslesvigere 
under det tyske Styre. I de sidste Aar er Po- 
lakkernes Lod i Rusland blevet bedre, de Dan- 
skes Lod i Prøjsen blevet bestandig værre. 

At Polakkernes Stilling i russisk Polen i den 
allersidste Tid er bleven noget mindre trykket, 
skyldes udelukkende en enkelt Mand, Kongeriget 
Polens for ikke meget lang Tid siden udnævnte 
Generalguvernør, Fyrst Imeritinski. Under Ge- 
neral Gurkos haarde og forhadte Herredømme 
var Polakkerne ikke blot som endnu berøvede 
al borgerlig og politisk Frihed; men Kampen 

G. Brandes: Sønderjylland. ^ 

imod deres Sprog rastede intet Øjeblik. Efter 
Grev Sjuvalofs korte Mellemregering blev 1897 
Fyrst Imeritinski ansat og vakte straks Forhaab- 
ninger i Polen ved at tillade Oprettelsen af 
Nationaldigteren Mickiewicz's Statue i Warszawa. 
Denne Tilladelse var mærkværdig; thi Mickiewicz 
havde været den bitreste Fjende af russisk Over- 
højhed over Polen, og hans Værker vrimler af 
Angreb paa Undertrykkerne. Fyrstens Hand- 
linger pegede imidlertid i forskellige Retninger. 
Dels knyttede han Betingelser til den givne Til- 
ladelse. Der maatte ikke findes nogen Bifigur, 
ikke nogen Kvindeskikkelse, paa Mindesmærket; 
thi en saadan Skikkelse vilde blive opfattet som 
Polen. Det maatte afsløres en tidlig Morgen- 
stund uden Sang og Klang og Tale. Ogsaa i 
andre Tilfælde optraadte Fyrsten meget strengt, 
saa man var uklar over hans Karakter og Stræ- 
ben. Det er først i den sidste Halvdel af Aaret 
1899, at hans Regeringsgrundsætninger blev rø- 
bede ved en Offenliggørelse af enestaaende Art. 
Et Aar efter sin Udnævnelse, 18. Januar 1898, 
rettede Fyrsten til Kejser Nicolaj en Indberet- 
ning om den russiske Politiks Resultater og 
Opgaver i russisk Polen. Denne Skrivelse blev 
i St. Petersborg drøftet i Statsraadet i to lange 

Møder lo. og 17. Februar 1898, og udførligt 
blev alle her faldne Udtalelser førte til Proto- 
kols. Men desuden indgav Statsraadets Cancelli 
en udfyldende Melding til Kejseren, hvori alle 
Stridspunkter blev fremhævede og underkastede 
hans Afgørelse. 

Paa en Maade, der trods Masse-Fængslinger 
i Warszawa og St. Petersborg endnu er ganske 
uopklaret, blev saavel Imeritinskis Indberetning 
som hele Gengivelsen af Statsraadsmøderne, Can- 
celliets Meddelelse og Kejserens Randgloser til 
alle de ham forelagte Aktstykker ranede og 
offenliggjorte af de polske Socialisters Forening 
i London. Den første Udgave blev hurtigt ud- 
solgt i England, den anden udkom i Krakow, 
begge i det polske Sprog. Derefter udgaves det 
russiske Grundskrift. 

Der er vel at mærke ikke fra den russiske 
Regerings Side gjort nogetsomhelst Forsøg paa 
at negte disse Dokumenters Paalidelighed, og 
de har givet Europa et hidtil ukendt Indblik i 
den russiske Styrelses Maskineri. 

De viste først og fremmest, hvilken frem- 
ragende og oplyst Statsmand Polens General- 
guvernør er. De gav En dernæst et fyldigt 
Jndtryk af, hvilken overbevist Tilhænger den 

3* 

græsk-ortodokse Kirke har i Kejseren af Rus- 
land, og af hvor rigtigt han finder det, endog 
ved Anvendelse af Tvang at sikre denne Kirkes 
Herredømme. Til Udtalelser af Imeritinski, der 
tilraadede at vise nogen Taalsomhed mod den 
romerske Katolicisme i Polen, har Kejseren 
egenhændigt tilføjet: Den Anskuelse deler jeg 
ikke. — Man kan overhovedet i Almindelighed 
sige: Skønt Imeritinski taler som Russer, der 
aldrig slipper den russiske Stats Tarv af Syne, 
optræder han dog som Talsmand for en klog 
Menneskelighed, og omvendt: Skønt Kejseren 
taler som rettroende Kristen, kommer hans 
polske Undersaatters personlige eller aandelige 
Velvære end ikke i Betragtning for ham i 
Sammenligning med det ene Maal, han har for 
Øje: den russiske Stats overvældende Magt. 

Generalguvernøren gaar ud fra den Grund- 
sætning, at det er umuligt ved udvortes Vel- 
gerninger alene at vinde et Folks Hjerte. Bonde- 
standen har tidligere været Grundvolden for al 
russisk Magt i Landet; thi Bønderne var længe 
Czaren taknemmelige, fordi han efter Under- 
kuelsen af det Oprør, der udbrød 186}, op- 
hævede Livegenskabet og fordelte adeligt Gods 
til de fattige Landbrugere. Før Reformen 1864. 

var 1,300,000 Bønder uden Land. Dengang 
blev Jord fordelt til 1,100,000 jordløse. Men 
siden da har Bøndernes Stilling paany forværret 
sig saaledes, at omtrent det samme Antal er 
uden Jord nu som i 1863. En Fjerdedel af 
alle russisk Polens Bønder ejer ingen Jord. 
Deraf en naturlig Utilfredshed. Men hertil kom- 
mer, at Standskløften mellem Adelen og Bøn- 
derne nu er i Færd med at udfyldes. Dels har 
der dannet sig en Middelstand, dels gaar de 
højere Stænders Bestræbelser gennemgaaende 
ud paa, ved Oplysning af Masserne at naa til 
et uafhængigt Polen. Man har efterhaanden ud- 
givet en Folkeliteratur og oprettet Folketeatre, 
ja de Højtdannede viser Bønderne om i War- 
szawas Museer. 

Saaledes føler efterhaanden den hele Befolk- 
ning ganske ens, og dens Følemaade er i høj 
Grad fjendsk mod Rusland. 

En Hovedskyld for Modstanden bærer efter 
Fyrstens Fremstilling den romersk-katolske Gejst- 
lighed, der ikke er at bevæge til nogensom- 
helst Form af Underkastelse og som hverken 
kan bøjes eller knækkes. Det har ikke nyttet 
at'^fordrive den fra Skolerne og tage Religions- 
undervisningen ud af dens Haand; dette har 

kun ophidset den yderligere mod alt Russisk. 
At den græsk-ortodokse Lære udøver saa liden 
Tiltrækning beroer efter Fyrstens Opfattelse for 
en Del paa dens Kirkers Simpelhed og Fattig- 
dom i Sammenligning med de romerske Kirkers 
Rigdom og Pragt. Han foreslaar derfor Byg- 
ningen af pragtfulde russiske Kirker som nød- 
vendigt Lokkemiddel. Kejseren istemmer her 
med Styrke og fordrer hurtig Fuldførelse af den 
uhyre russiske Kirke, der saa længe har været 
under Bygning i Warszawa og som efter Planen 
skal koste 2,700,000 Rubler (ca. 7,700,000 Kr.). 

Med andre Ord: Generalguvernøren viser, at 
den hidtil fulgte Fremgangsmaade ikke har ført 
til nogetsomhelst ønskeligt Resultat, og med 
anerkendelsesværdig Aabenhed giver han den 
russiske Embedsstand i Polen en Hovedskyld 
derfor. Han betegner den som halvdannet, ind- 
skrænket, slet opdraget, doven og simpel, siger, 
at den tror sig Alting tilladt efter det russiske 
Ordsprog: Over Sejrherren gives der ingen 
Dommer. Med ikke mindre anerkendelsesværdig 
Aabenhed fremhæver han de undertrykte Po- 
lakkers Fortrin. 

Hvor han taler om Bondestandens Fattigdom, 
gør han gældende, at den ikke desmindre er 

glimrende stillet i Sammenligning med den rus- 
siske i hvilkensomhelst Del af Riget. Der er i 
Polen aldrig Hungersnød, medens i det Indre 
Hungersnøden uafbrudt er tilstede. Sparepengene 
vokser. Der er ingen Gæld paa Landbruget. 
Han sætter sig da ogsaa imod de andre Ministres 
Forslag om tvangsvis at overføre halvanden Mil- 
lion af Bønderne til det nordøstlige Rusland 
(langs Banelinjen Perm — Kotljas), et Forslag, 
der minder om den fjerne Oldtids Assyreres og 
Babylonieres Fremgangsmaade overfor erobrede 
Folk. 

Og som Fyrsten roser Bøndernes Flid, saa- 
ledes fremhæver han de arbejdende Klassers 
overordenlige Iver og Samvittighedsfuldhed og 
»den for det hele polske Folk ejendommelige 
udmærkede Smag«. 

Hvad Skolerne angaar, hævder Generalguver- 
nøren, at de fuldstændigt maa være i Stats- 
magtens Hænder (Kejserens Randglose: Selv- 
følgelig!). Men Hovedmanglen ved dem er for 
ham den, at der kun paa Russisk undervises 
i Polsk. 

Allerede General Gurko skrev i 1890: »I 
Statsskolerne behandler man det polske Barn 
ikke blot ikke kærligt, men ligefrem fjendtligt; 

man bebrejder det dets polske Byrd, fornærmer 
dets Nationalfølelse, udtaler sig med Foragt for 
dets Religion og giver dets Modersmaal Plads 
efter de fremmede Sprog, efter Fransk og Tysk«. 
Allerede Gurko skrev: »Der maa opstaa en ny 
Statsskole i Polen, som ikke øser sin Kraft af 
Elevernes og deres Forældres Værgeløshed«. 
Imeritinski foreslaar derfor, at det russiske Un- 
dervisningssprog i de polske Timer skal erstattes 
af Polsk, og at der istedenfor to Timer om Ugen 
skal sættes fem eller seks, og han hævdede i 
Statsraadet dette overfor Folkeoplysnings-Mini- 
steren Bogéljepov, der i Stil med den prøjsiske 
Synsmaade for Nordslesvigs Vedkommende mente, 
det var bedre, helt at ophæve Undervisningen i 
Polsk og overlade den til Hjemmene. 

For ikke mange Uger siden er endelig Ime- 
ritinskis Plan trængt igennem. Polsk Sprog- 
undervisning er nu indført som paabudt i samt- 
lige lærde Skoler, Realskoler og andre lignende 
Læreanstalter; det ugentlige Timetal deri er for- 
doblet, og saaledes er da nu i russisk Polens 
højere Skoler det polske Sprogs Stilling i høj 
Grad forbedret. Samtidigt er i Almueskolerne 
Undervisningen i Polsk steget fra tre ugenlige 
Timer til seks. Paa Polsk undervises nu i to 

Fag, Polsk og Religion; paa Russisk i to Fag, 
Russisk og Regning, og Sprogenes Ligestilling 
er da helt gennemført. Ikke i 36 Aar har Polsk 
indtaget en saadan Plads i russisk Polens Skoler. 

Naar man, som sagt, vil nævne et særlig 
ulykkeligt Folk, saa nævner man Polakkerne, 
og især dem, der er under Rusland. Men det 
vil ses, at den russiske Regering i sit Forhold 
til dem er langt menneskeligere og mildere end 
den prøjsiske Regering i Slesvig er overfor de 
Dansktalende. Russerne indser, at udvortes Vel- 
gerninger alene ikke kan vinde et Folk; de har 
dog givet 1,100,000 livegne Bønder Frihed og 
Jord. Tyskerne har Intet gjort for den danske 
Bondestand i Nordslesvig, har kun hæmmet 
dens Fremskridt og sat den tilbage, betydeligt 
tilbage for Kongerigets. 

Den russiske Generalguvernør priste de polske 
Bønders Fortrin for de russiske, havde kun Lov- 
ord for Arbejdernes Dygtighed og for det polske 
Folks Smag; han dadlede i stærke Udtryk de 
russiske Embedsmænds Færd. — - Kunde det 
tænkes, at Hr. v. K5ller i nok saa fortrolig en 

Skrivelse udtalte sig paa samme Maade om 
tyske Embedsmænds Fremfærd i Nordslesvig? 
Og dog kunde han visselig gøre det uden at 
lyve. Kunde det tænkes, at Hr. v. K5ller med 
saadan Varme vilde give sig til at prise danske 
Bønder, dansk Haandværk og dansk Intelligens? 
Og dog kunde han maaske gøre det uden at 
fare med nogen Usandhed. 

Hvor højt vort Landbrug og Mejerivæsen staar 
over det tyske, er alment anerkendt. Og vi har 
i mange Maader bedre Smag, f. Eks. renere 
Kunstsans end Prøjserne, der ikke er det i 
kunstnerisk Henseende ypperst udrustede af de 
germanske Folk. Vi er overfor dem tilnærmel- 
sesvis stillede som Hollænderne. Disse var altid 
gode Sømænd og viste sig som bekendt i deres 
kunstneriske Blomstringstid de tyske Malere langt 
overlegne. Vor Kunst taaler vel ingen Sammen- 
ligning med Hollands fra dets store Tid. Men 
med vore Dages Hollændere kan vi sikkert maale 
os kunstnerisk, og vi overgaar dem literært. Vi 
staar da aandeligt overfor Prøjserne omtrent 
som det hollandske Folk. 

Sammenligner vi Undervisningsvæsenet i den 
polske Del af Rusland og i Nordslesvig, saa 
viser det sig, hvor langt bedre Polakkernes 

StHling er. De undervises halvt paa Polsk, de 
faar Undervisning i Polsk, og det endda ikke 
paa Russisk, men i deres Modersmaal. 

Nu véd Alle og Enhver, at om Undervisning 
i dansk Sprog er der i Nordslesvig overhovedet 
ikke Tale. Kun i Religion skulde der i de 
danske Egne gives to ugenlige Undervisnings- 
timer paa Dansk; men end ikke dette over- 
holdes. De indvandrede Embedsmænd, et Par 
Hjemmetyskere og de mange danske Under- 
saatter, der lever i stadig Frygt for Udvisning, 
underskriver dels frivilligt, dels nødtvungent An- 
dragender om, at endog disse to stakkels Timer 
maa blive sløjfede^ og Følgen er, at de for 
Tiden er sløjfede næsten overalt. 

Er saaledes Guvernøren i russisk Polen mil- 
dere sindet overfor den Folkestamme, der ikke 
er hans egen, end Hr. v. Kdller er i Nord- 
slesvig, saa er overhovedet Polakkernes Stilling 
gunstigere end de Danskes. De Undertrykte 
iblandt dem har altid et Tilhold hos tre Milli- 
oner Polakker i Grænselandet Galizien, der 
nyder fuldt Selvstyre. Og blot de Undertryktes 
Antal gør Trykket mindre tungt. Alene i russisk 
Polen er der 15 Millioner Polakker, og de har 
Byer som Warszawa med 800,000 Indbyggere. 

Vi har Haderslev med 8000 Indbyggere og 
Aabenraa med 6000. Dersom de Danske under 
tysk Styre var femten Millioner i Tal, havde 
det ingen Nød. Nu er de Hundrede Gange 
færre. 

Saa har endelig Polakkerne fremfor de ind- 
lemmede Danske det umaadelige Fortrin, at de 
er af en anden Religion end deres Herrer. Det 
russiske Vælde møder i Romerkirkens Vælde en 
næsten jævnbyrdig Magt, et Bolværk, som van- 
skeligt rokkes. Vor Stilling har det ugunstige 
Element, at de Undertryktes Religion er den 
samme sqm Undertrykkernes, ja at de Danske 
endog har faaet Protestantismen fra Tyskland, 
i dens lutherske Form, som hverken forekommer 
i England eller Holland eller Schweiz. I den 
i de slesvigske Skoler indførte Vaterlåndisches 
Lesebuch forherliges derfor Reformationen som 
en særlig tysk Daad. Og det hedder: Martin 
Luther har kædet Slesvig til Tyskland. 

Des mærkeligere er det, at end ikke Religi- 
onsfrihed har man fra tysk Side villet indrømme 
paa nordslesvigsk Grund, og det skønt den 
prøjsiske Grundlov tilsiger fri Religionsøvelse 
og Forsamlingsfrihed. Under et intetsigende 

Paaskud har man lukket to danske Kirker. I 
1896 byggede en dansk Frimenighed, der havde 
bestaaet i tyve Aar, i Bovlund en lille Kirke. 
Man benyttede sig da af en gammel Bestem- 
melse fra den danske Tid, der skulde sikre Me- 
nighederne, at Kirkerne var forsvarligt byggede 
og ikke kunde styrte ned over Hovederne paa 
dem. Bestemmelsen lød paa, at enhver Kirke 
skulde synes, før den toges i Brug, og forbød 
at bruge Kirken uden ministeriel Tilladelse. I 
over tre Aar er Tilladelsen udebleven, og Kir- 
ken i Bovlund forbleven lukket. Samme Frem- 
gangsmaade er bleven anvendt overfor en Kirke 
i Haderslev. Hvor meget menneskeligere tænker 
ikke Fyrst Imeritinski, der ikke lukker de ka- 
tolske Kirker, men kun ved smukke Kirkebyg- 
ninger vil kappes med deres Pragt! 

Det gælder visselig ikke for os om at bruge 
store Ord, mindst om at bruge Ukvemsord mod 
Tyskheden. Ikke ét ondt Ord bør fra dansk 
Side falde om det meget Værdifulde i Tyskland. 
Ulykken er, at den Side, Tyskland vender ud 
imod os, er det embedsstive og hensynsløse 
prøjsiske Kontor- og Politi-Styre, som ikke er 
vindende. 

Der staar i en gammel dansk Roman om en 
Løjtnant, der ikke fremstilles som særdeles me- 
get værd, at han ikke desmindre var saa elsk- 
værdig, at det forekom En, som om Naturen 
med usynlig Skrift havde skrevet paa hans 
Pande: »Jeg vil, at Alle skal elske denne 
slemme Knægte. De Ord har ingen læst paa 
Prøjserens Pande. Det letfærdige Frankrig har 
havt Tidsrum i dets Historie, hvor det gjorde 
dette Indtryk, Prøjsen aldrig. Allerede af den 
Grund, at Prøjseren ikke er nogen saadan slem 
Knægt, men alvorlig, sædelig, stiv og streng. 
Han gør ikke engang selv Krav paa at være 
elskværdig. 

Af de tre Folk, som delvis befinder sig under 
det tyske Riges Herredømme, er de Danske som 
de faatalligste og som de ved Sprog og Religion 
med Prøjserne nærmest beslægtede, den uden 
Sammenligning ugunstigst stillede Stamme. Der- 
ved er selvfølgelig intet at gøre. Vi maa deri 
se en Opfordring mere til haardnakket Modstand 

mod at lade os oversvømme. Thi formaar vi 
ikke at bevare vort Sprog hinsides Grænsen, 
saa er det naturligvis kun et Tidsspørgsmaal, 
naar det ogsaa paa denne Side af Grænsen 
trænges tilbage. Men Sprogets Fremtid og vor 
Nationalitets Fremtid falder ganske og aldeles 
sammen. 

Vort Sprog er truet. Samtidig med at Prøj- 
serne i Nordslesvig uddrev Danskheden af Stat, 
Kirke og ofFenlige Hverv, bemægtigede de sig 
fuldstændig Skolerne. I Skolen skulde Barnet 
opdrages og afrettes til rettroende Prøjser. 

I det tyske Sanghefte for de slesvigske Skoler 
er i broget Mængde optaget Salmer, Folkeviser, 
nye Sange af krigersk, idyllisk og fædrelandsk Ind- 
hold. Men paa de uskyldige Sange lægges faktisk 
af Skolernes Tilsynsmænd slet ingen Vægt. Der 
er en Del af disse Sange, som Børnene skal 
kunne udenad, og det er de krabate Sange: 
Heil dir im Siegerkranz, Schleswig-Holstein meer- 
umschlungen, Ich bin ein Preusse. Denne sidste 
Sang er navnlig lærerig, fordi den er særlig 
fuldstændiggjort til Bedste for de slesvigske 
Skoler. Det er den bekendte svulstige og slet- 
skrevne Sang af en vis Schneider, der begynder: 

Ich bin ein Preusse! Kennt Ihr meine Farben? 
Die Pahne schwebt mir weiss und schwarz voran. 
Dass fiir die Freiheit meine Vater starben, 
das deuten, merkt es!, meine Farben an. 

Er der nu Noget, for hvilket Prøjserne ikke 
plejer at dø, saa er det for Friheden. Den Fri- 
hed, der menes, er Befrielsen for Fremmed- 
herredømmet, som den opnaaedes ved den saa- 
kaldte Frihedskrig mod Napoleon I, en Rejs- 
ning, der foretoges paa enevældige Fyrsters Be- 
faling, og som ikke havde nogensomhelst indre 
Frihed hverken til Formaal eller til Følge. Man 
ser det bedst deraf, at Sangen nu bruges netop 
til Befæstelse af et Fremmedherredømme, som 
Kampmiddel mod Friheden for Tvangen. 

Prøjsen har aldrig ført Krig for at bringe 
Frihed. Det har andre Idealer, værdifulde Ide- 
aler, men ikke dette. Det er da ikke ganske 
ærligt, at dette i Nationalsangen nævnes aller- 
først. Det er heller ikke om Frihed, der er 
Tale i den sidste Strofe, som er tilføjet til 
Bedste for de nordslesvigske Børn. Den siger: 
Vi, der siden Dybbøldagen er lænkede til Prøj- 
sens Trone og Folk ved Blodets Baand, vi vil 
ikke se tilbage; vi vil se fremad med Tillid. Vi 

raaber det ud i den vide Verden: Ogsaa vi er 
Prøjsere, vi vil være Prøjsere.*) 

I alle andre Sange prises Troskab mod For- 
tiden D: Troskab mod Nationaliteten. Her alene 
anbefales det Modsatte, idet de Danske opfor- 
dres til ikke at se tilbage. Dernæst: Ved Blo- 
dets Baand plejer man at forstaa Slægtskabets 
Baand; man tænker paa det Blod, der rinder i 
Aarerne. Her bruges spidsfindigt Blodets Baand 
om det udgydte Blod, Blodet paa Jorden. Og 
med en meget slet Lignelse hedder det saa, at 
ved det udøste Blod er Nordslesvigerne lænkede 
til Prøjsens Trone (først) og til dets Folk (sidst). 
Dette er maaske ikke noget at glædes ved, men 
det kan i det mindste som en Kendsgerning 
ikke modsiges. Ganske fornuftstridigt er det 
imidlertid deraf at slutte til den frivillige Hen- 
givenhed og herefter lade Børnene synge, ja 

*) Und wir, die wir am Ost- und Nordseestrande 
als Wacht gesteilt, geståhlt von Wog' und Wind, 
wir, die seit Diippel durch des Blutes Bande 
an Preussens Thron und Volk gekettet sind, 
wir woll'n nicht ruckwårts schauen, 
nein, vorwårts mit Vertrauen! 
Wir rufen's laut in alle Welt hinein: 
Auch wir sind Preussen, wollen Preussen sein! 

o. Brandes: Sønderjy iland. ^ 

raabe ud i den vide Verden: Vi er Prøjsere, vi 
vil vare Prøjsere. Thi det er netop det, de ikke 
vil, og det, de ikke kan tvinges til at ville. 

I Vaterlåndisches Lesebuch findes et Billede og 
en Tekst, der ofte har givet Anledning til pin- 
lige Optrin i Skolerne. Der ses den gamle 
Kejser Wilhelm med Pikkelhue i en uhyre 
Laurbærkrans^ som hviler paa Kanoner, Geværer, 
Sabler og prøjsiske Ørnefaner. I Teksten hed- 
der det om 1864: »I det Aar bragte Kong Wil- 
helm Klarhed og Afgørelse i Slesvig-Holstens 
forviklede Forhold til Danmark. Modig hæv- 
dede han med Sværdet Hertugdømmernes Ret 
og udløste dem af den Forbindelse med en ikke- 
tysk Stat, der var bleven mere og mere utaale- 
lig. Det var i alt Væsenligt hans Fortjeneste, 
at disse skønne og rige Provinser for altid blev 
tilbagegivne til Tyskland«. Dertil et begejstret 
Digt Dybbøldagen af den ivrige Prøjser Th. 
Fontane. 

I Bogens sidste Afdeling Slesvig-Holsten i hi- 
storiske og geografiske Billeder, der vækker Bør- 
nenes Uvilje og som indledes med den gamle 
Oprørssang, fortælles det, at i det sjette Aar- 
hundrede tilfaldt Jylland fremmede, danske Fol- 
kestammer, og Resterne af den angelske og 

jyske Befolkning antog Sejerherrernes Sprog — 
et Forsøg paa at lade der have været et ældre 
tysk Sprog før det danske i Slesvig, der ikke 
blot ingen historisk Hjemmel har, men gendrives 
af de Rune-Indskrifter, der er fundne paa sles- 
vigsk Grund. 

»Fædrelandshistorien« fortælles saa til Dan- 
marks Forsmædelse. Der dvæles i Prosa og 
Vers ved Valdemar Sejrs Nederlag; hans Sejre 
fortælles ikke. Man glæder sig over Broder- 
morderen Abels Nederlag mod Friserne; Grev 
Gerhard den Store forherliges; Niels Ebbesen 
beskæmmes som den, der snigmyrdede den syge 
Greve i hans Seng. Kong Hans's Nederlag ved 
Hemmingstedt, hvor Danebrog tabtes, berettes 
med Tilfredsstillelse, og med Stolthed og Jubel 
fortælles Ulykken ved EckernfOrde. — En anden 
foreskreven Læsebog, Deutscher Kinderfreund, der 
bruges flittigt, har ligeledes vidtløftige og stolte 
Skildringer af Nederlaget ved EckernfOrde 1849 
og Stormen paa Dybbøl Skanser 1864. 

I Skolebogen Erzdhlungen aus der deutschen 
Geschichte er, som alle Vegne, Slesvigholstenernes 
Frihedskamp, Slesvigholstens Befrielse vigtige 
Kapitler. Tiden imellem de to Krige fremstilles 
saadan: «De Danske holdt ikke deres Forplig- 

4* 

teiser: de søgte at udstrække deres Nationalitet 
sønderpaa og optraadte især i Slesvig med 
grænseløs Vilkaarlighed. Alt hvad der var tysk 
blev forfulgt og plaget, og Den, der vovede at 
gøre Modstand mod deres retløse Skalten og 
Valten, udsatte sig for den haardeste Straf*. 
Byttede man Folkenavnene om og forandrede 
sønderpaa til nordpaa, lod dette sig maaske an- 
vende paa det Aar 1900. 

Ethvert Barn skal eje Samlingen Bibelspriiche 
und Bibelabschnitte fur die Volks- und Mittelschulen 
og nøjagtigt kunne opremse disse tyve tætte 
Sider Skriftsteder. De begynder meget passende: 
cHvad hjalp det et Menneske, om han vandt 
den halve Verden, ifald han tog Skade paa sin 
Sjæl!» — et Skriftsted, Prøjserne skulde lægge 
sig paa Hjerte. 

En Mængde tyske Lærebøger og Læretraade 
er forfattede af en Hjemmetysker, en danskfødt 
Seminarielærer i Haderslev. Saaledes Beskri- 
velsen Stadi und Land. Deri hedder det paa 
Tysk: « Hadersleben er en tysk By. Paa det 
nordre Torv staar et Mindesmærke for dem, der 
faldt i Krigen mod Danskerne 1848 — 50, paa 
Søndertorvet en Statue af Kejser Wilhelm I» . . . . 
fyndige Beviser paa Byens Tyskhed. tVi véd. 

at Kredsen Hadersleben er en Del af Provinsen 
Slesvig-Holsten og denne en Provins af Konge- 
riget Prøjsen. Kongen hedder Wilhelm II. Kon- 
geriget Prøjsen er en Del af Kejserriget Tysk- 
land, Kejseren hedder Wilhelm II. Kejser Wil- 
helm II er altsaa vor Konge og Kejser. 

Denne Meddelelse gives flere Steder i Bogen, 
undertiden med den Tilføjelse: « Landet, hvorpaa 
vi træder, tilhører ham. Vi er altsaa paa tysk 
Grund og derfor tør vi (!) synge en tysk Sang: 
Heil dir im Siegerkranz ! ^ Tør vi er godt; For- 
fatteren har skyet Tvangsudtrykket skal i Hans 
betegnende Navn er Krichau. 

Dog Lærebøgerne faar jo først deres rette 
Betydning ved den Aand, hvori Undervisningen 
drives. Danmark, der næsten aldrig nævnes i 
Lærebøgerne uden i Forbigaaende til Beskæm- 
melse, nævnes ikke heller i Timerne. Det er 
Læreren forbudt at tale Dansk til de danske 
Børn, selv om han er dansk. 

Men Lærerne regeres desuden med Jernhaand. 

Det vrimler med Bestemmelser (Verfiigungen), 
der holder dem i Ave. Uafbrudt forlanges der 
af Skole-Tilsynsmændene Oplysninger om Læ- 
rernes politiske Synsmaade, ja disse opfordres 
til at udspionere hverandre. Der følges skarpt 

med, hvem Læreren omgaas, om han kender 
Danske, om han er med til Fest paa Kejserens 
Fødselsdag, om han er Medlem af tysk-patrioti- 
ske Foreninger eller ikke. Opfylder han ikke 
Forventningerne, saa forsættes han enten til en 
ringere Stilling i en rent tysk Egn eller, hvis 
han ikke vil modtage en saadan Plads, afskediges 
han uden Efterlønning. 

Højst interessant er en Rundskrivelse allerede 
fra 1867 om Valgene: Det er bragt i Erfaring, 
at Lærer N. N. ved Valget af Valgmænd har 
stemt med de Danske (cdet danske Parti »). Han 
modtager herved en foreløbig Advarsel. Stemme- 
afgivningen er ganske vist — hedder det videre 
— en statsborgerlig Ret, hvis Udøvelse er sikret 
ved Forfatningen, og er sikret Læreren som 
alle Statsborgere. Men paa den anden Side har 
Statsembedsmændene Forpligtelser, de maa over- 
holde, og dertil hører den, ikke at stemme med 
de statsfjendtlige Partier. Men et saadant er 
netop det danske Parti, altsaa . . . 

I en Rundskrivelse af 12te April 1888 lægges 
særlig Vægt paa Lærernes Færd og Holdning 
udenfor Tjenesten I en anden slaas det fast, 
at naar de agter sig ud paa Rejse i deres Fe- 
rier, skal de søge om Tilladelse dertil og melde, 

hvor de agter sig hen. Meningen dermed er 
selvfølgelig alene den at sikre sig imod deres 
Ferieophold i Danmark. 

Saaledes er det efterhaanden lykkedes at faa 
næsten alle danske og dansksindede Lærere for- 
trængte. 

Under disse Omstændigheder er det med en 
virkelig Tilfredsstillelse at man erfarer den Frug- 
tesløshed, hvormed disse Fortyskningsbestræbelser 
hidtil har været slagne. Børnene bliver ikke gjorte 
til Prøjsere i Skolen, kan ikke gøres dertil; de 
forstaar ikke den tyske Undervisning, plaprer 
blot mekanisk op, hvad de har lært udenad. 

Trods Alt staar den danske Sag i Slesvig 
endnu godt. 

Imidlertid, Kappestriden, der i vore Dage er 
bleven skarpere end nogensinde mellem de En- 
kelte paa Handelens og Industriens Omraader, 
er ogsaa bleven bestandig skarpere 'Folk og Folk 
imellem. Er vi Danske færre i Tal, saa betyder 
det en Opfordring til forøget Opmærksomhed 
og Indprentning af, at hvert enkelt Individ er 
kostbart. I de store Lande gør det ikke meget, 

om nogle tusinde Personer gaar legemligt eller 
aandeligt til Grunde. Her taales det kun daar- 
ligt, at den Enkelte er uvirksom og unyttig, 
daarligere endnu, at han er et fordærvet og 
skadeligt Væsen. Han er kostbar som en Perle. 

Lige efter 1864 behøvedes ingen Anstrengelse 
for at fastholde hvad der var Dansk i Slesvig. 
De Dansksindede trængte ikke til Grunde, hvor- 
for de skulde være Danske. Dansk var Fædre- 
landet og Modersmaalet. Danske var Minder, 
Sange og Sagn. Man ventede desuden snarlig 
Tilbagevenden til Danmark. Desværre valgte jo 
kun altfor Mange da at blive danske Under- 
saatter og udelukkede sig derved fra de tysk- 
borgerlige Rettigheder, blev stemmeretsløse og 
i det hele vanskeligt stillede. Næsten et helt 
Slægtled er derved for os gaaet tabt. 

Først drømte man, som bekendt, om Fransk- 
mændene som Befriere. Rundt om i Nordslesvig 
saa man Syner, Kolonner i røde Bukser i Skum- 
ringen paa Vejene eller i Luften, og Bladet 
Fædrelandet ' indregistrerede troligt al denne 
Overtro, disse Syner, disse Bukser. Man troede 
at se hvad man ønskede at se. Saa brast Haa- 
bet om Hjælp fra Frankrig, og uden meget 
Haab rettede man Blikket mod Tilsagnet i Prag- 

fredens femte Paragraf. For en Snes Aar siden 
opgav Østerrig sin Ret til at kræve Tilsagnet 
opfyldt. Nye Slægtled voksede op, og med al 
sin Kraft kastede Prøjsen sig nu over denne 
Ungdoms Fortyskning. Jeg sagde: Prøjseren be- 
høver ikke at være elskværdig. Han har des- 
værre nok at kunne rose sig af. Han kan rose 
sig af at have et af Verdens ypperste Kultur- 
sprog; han kan gøre den Højde gældende, hvor- 
paa tysk Videnskab staar eller tysk Musik eller 
tysk Teknik, Handel og Industri, der er begyndt 
at slaa selv Englændernes af Marken, efter at 
have fortrængt Franskmændenes mange Steder 
paa Verdensmarkedet. Og hvad har ikke Prøj- 
sen, det tyske Rige overhovedet, at rose sig af 
som Krigsmagt! De overvældende Sejre over 
Frankrig har fremfor noget givet en berettiget 
Selvfølelse. Hvad Indtryk maa ikke paa en 
Skoledrengs Fantasi blot to saadanne Tal gøre, 
som at ved Sedan overgav 108,000 Franskmænd 
sig og ved Metz 17}, 000! 

Nu kom der altsaa det Tidspunkt, da Valget 
stilledes en opvoksende Befolkning mellem det 
ogsaa aandeligt at tilhøre et af Jordens største 
og mest oplyste Sprogsamfund, Fastlandets bedst 
rustede og mest sejrrige Krigsmagt, et Folk i 

stærkt Opsving og det aandeligt at tilhøre os. 

Hvad havde vi i Sammenligning at byde paa? 
Hvad havde vi eller kunde vi til Gengæld have 
at rose os af? 

Det er saa tydeligt, at et Barn kan forstaa 
det. Vi kunde svare: »Det er sandt, at Ty- 
skerne er stærke og kloge, mægtige og dygtige 
som Faa. Men vi har ét Fortrin for dem, som 
vejer op. Vi er et frit Folk, de er det ikke. 
Vi har intet personligt Styre og ingen Militarisme. 
Vi er vore egne Herrer; vi har vor Frihed at 
byde paa, den, vi altid er rede til at dele med 
Andre«. — Kan vi nu med Sandhed sige saa- 
dan? 

Det maa komme dertil, at vi kan sige det. 

Og kan vi end ikke henvise til vor Historie, 
der mest er en Historie om Nedgang i Magt og 
Omfang, saa kan vi henpege til, hvorledes vi 
ved ihærdigt Arbejde har søgt at raade Bod paa 
Tabene, og til, hvad vi i Aandens Verden har 
ydet, ret meget for et saa lille Folk. Vi kan 
pege paa vort Sprog, der i Løbet af et Aarh un- 
drede er blevet dyrket og udviklet med lige saa 
megen Iver som det tyske, og som ikke staar 
tilbage for det fremmede hverken i Brugbarhed 
eller i Skønhed. Først og fremmest maa vi da 

kæmpe for Bevarelsen af vort Sprog, dette vege 
og dog stærke Modersmaal med Versets Musik, 
med Prosaens friere og rigere Bølgeslag, med 
Velklangens Orgeltoner og Nattergaleslag og 
Lethedens Fugleflugt. Som der staar i Oehlen- 
schlågers Der er et yndigt Land: Vort Sprog er 
stærkt og blødt. 

Paa det Spørgsmaal, hvad vi Danske har at 
sætte imod Tyskernes berettigede Selvros, har 
man vistnok tidligere gjort sig Svaret for let, 
idet man dels har lukket sine Øjne for Tysker- 
nes virkelige og store Fortjenester, dels har ud- 
smykket vor Historie med digterisk Frihed. En 
ældre Tids Danskhed betænkte sig ikke paa at 
godkende Historien i Ingemanns Romaner eller 
paa at forvanske Slaget den 2den April fra et 
Nederlag til en Sejr. Den ny Tids Mænd har 
et mange Gange vanskeligere Hverv. Vi maa i 
Stedet for tidligere Tiders selvglade Danskhed 
sætte en sandere og mere ægte. Vi kan ikke 
længere til Tyskerne sige: »De Danske er vor 
Herres Hjertefolk, I er det ikke«. Vi maa nøjes 
med at sige, og vi maa naa til at kunne sige: 
»Vort Folk er frit«. 

Og overfor de overmægtige Prøjsere maa vi 
hævde : I kalder Jer det ypperste Kulturfolk — 

man kan i vore Dage ikke fremme Kulturen 
ved barbariske Midler. 

1 svulmer af Nationalfølelse — og I vil vol- 
delig berøve en anden Folkestamme dens Na- 
tionalitet. I hævder altsaa Nationalitetsprincipet 
for Jert eget Vedkommende og fornegter det 
for et Nabofolks. 

1 klager i vilde Skyer, naar Russerne for- 
trænger Jert Sprog i Østersøprovinserne eller 
naar Czecherne bekæmper det i Bøhmen — 
men det, I stempler som Forbrydelse, naar det 
gøres mod Jer i Dorpat eller Prag, det er jo 
netop det, I daglig selv øver i Haderslev og 
Aabenraa. 

I roser Jer i Jer Nationalsang af^ at Jere 
Fædre døde for Friheden — og I selv, I lever 
for Tvangen. 



SØNDERJYLLANDS BETYDNING FOR 

DANSK KULTUR 

(1901) 



DA i Aaret 1776 Loven om Indfødsretten 
blev givet, der sikrede Danmarks og Nor- 
ges Indfødte Eneret til Ansættelse i Kongens 
Riger og Lande, følte den tyskfødte Udenrigs- 
minister A. P. Bernstorff sig ikke blot saaret, 
men han saa i den ny, dog saa berettigede, Lov 
Frugten af en sneverhjertet Synsmaade; han 
frygtede, at den for Danmarks Vedkommende 
vilde føre til at give Middelmaadigheden et alt- 
for stort Spillerum, da Antallet af Talenter og 
Dygtigheder var saa ringe; særlig mente han^ 
at det fra nu af vilde være meget vanskeligt at 
faa dygtige Diplomater. 

Denne Bernstorffs Frygt har ikke vist sig 
ugrundet. De sidste Diplomater med nogen Evne, 
som Danmark har havt, var af fremmed Afstam- 
ning. Senere har Hertugdømmernes Adelsmænd 

i diplomatisk Henseende vist sig den kongerigske 
Adel meget overlegen. Naar vort 19de Aarhun- 
dredre er en Historie om et i Forhold til Rigets 
Størrelse umaadeligt Landetab, saa beror det for 
en Del paa, at Danmark ikke i dette Tidsrum 
har lagt diplomatisk Evne for Dagen, og det 
under Forhold, hvor den mest fremragende di- 
plomatiske Begavelse var udkrævet, dersom Dan- 
mark skulde være gaaet ud af sine Kriser uden 
Tab. 

Det stod imidlertid skrevet i Danmarks Stjer- 
ner, at det skulde lide Tabene. Og hvis der nu 
spørges, hvilket Tab for dansk Kultur vel er det 
største, Tabet af Norge eller det et halvt Aar- 
hundrede senere indtraadte Tab af Sønderjyl- 
land, saa er yel, naar Hensyn tages til Land- 
strækningens Omfang og historiske Betydning, 
den almindelige Stemning tilbøjelig til at finde 
det første Tab størst. 

Vi kan jo slet ikke forestille os vor Kultur, 
dersom Norge i Fortiden havde været udløst af 
den. Hvorledes vilde dansk Kultur i det 18de 
Aarhundrede se ud uden Holberg, der saa at 
sige grundlægger den, uden Wessel og Medlem- 
merne af Det norske Selskab, som udvikler den 

i komisk og roligt forstandig Retning, uden P. A. 
Heiberg, der halvvejs stammende fra Norge er 
Revolutionstidens politisk anlagte Digter og Skri- 
bent! Gives ikke i det nittende Aarhundredes 
første Aar Stødet til hele vor nyere Aandsud- 
vikling af Henrik Steffens, som kommer fra Sta- 
vanger? — Og hvad vilde vor Marines Historie 
ikke savne, hvis vi ikke havde havt Torden- 
skjold ! 

Men selv om vi indrømmer og tilfulde paa- 
skønner Nordmændenes Indsats i dansk Kultur, 
saa betyder Norges Tab jo ikke Tabet af deres 
Indvirken paa den og Samvirken med den. Trods 
Alt, hvad der fra norsk Side er gjort og gøres 
for at opløse det gamle Sprogfællesskab med 
Danmark, bestaar det saa fuldt, at Norges store 
digteriske Blomstring i det 19de Aarhundredes 
sidste Halvdel er kommet Danmarks Aandsliv 
lige saa meget til Gode, som den er kommet 
Norge selv. Havde i sin Tid Wergeland selvfølgelig 
en større Læsekreds i Norge end i Danmark, 
saa har Welhaven, Ibsen, Bjørnson, Lie og de 
Yngre havt rigeligt saa mange Læsere her som 
i deres Hjemland. 

Med Sønderjylland forholder det sig ander- 
ledes. Ifald den danske Del deraf fortyskes eller 

ifald vi undlader at gøre Alt hvad vi formaar 
for at holde Sprog- og Kulturfællesskabet ved- 
lige, saa mister vi en af de store Hovedkilder 
til dansk Aandsliv for stedse, lider et Tab, som 
er endda større end det politiske og som det 
vilde falde os vanskeligere at taale. 

For at opnaa en Forestilling om hvad dette 
Tab vilde betyde, behøver man kun at kaste 
Blikket tilbage paa Danmarks Fortid. Man vil 
da — maaske med nogen Undren — se, hvad 
Danmarks Kultur skylder det mistede Hertug- 
dømme. 

Jeg udskiller — for ikke at splitte Interessen 
for stærkt — først Fortidens rent historiske Per- 
soner. Kjøbenhavns Borgermester under Stats- 
omvæltningen 1660, den berømte Hans Nansen, 
var Sønderjyde; men jeg nævner ham kun. 

Jeg dvæler ikke ved sønderjydske Repræsen- 
tanter for Videnskaber, der er mig fremmede, 
ikke ved Naturforskeren og Arkæologen Forch- 
hammer f. Eks., trods hans Betydning. 

Jeg udskiller de Forfattere og Malere, der 
kun tilfældigvis er fødte i Sønderjylland, men 
af Forældre fra Kongeriget, som i vore Dage 
Herman Bang, Carl Ewald, N. V. Dorph. 

Jeg forbigaar saadanne Omstændigheder, som 

at de to Mænd, der hver indenfor sin Halvdel 
af det 19de Aarhundrede har paatrykt vor Ar- 
kitektur dens Stempel, C F. Hansen og Herholdt, 
begge paa fædrene Side var Sønderjyder — lige- 
ledes at vor vigtigste Maler og Hofmaler i første 
Halvdel af det i8de Aarhundrede, Hendrik Krogh, 
var en Flensborger, og C. A, Lorentzen, der næst 
efter Abildgaard indtog en lignende Plads i dets 
Slutning, var fra Sønderborg. Jeg berører blot, 
at den gamle udmærkede Portrætmaler C A, Jen- 
sen, der paa Ingemanns Tid repræsenterede den 
sundeste Virkelighedstroskab, var Slesviger. 

Hvad jeg vil gøre opmærksom paa, det er, at 
vor Literatur og vor Kunst d: vor Poesi, vor 
Billedhuggerkunst, vort Maleri, slet ikke kan 
tænkes uden Sønderjyllands Bidrag til dem. 

Medens i gamle Dage Nordmændenes Betyd- 
ning for os især var den, at de holdt Forbin- 
delsen aaben til de to store Vestmagters Kultur, 
idet Holberg og Wessel helt igennem var fransk- 
dannede, dog med stærk Paavirkning ogsaa fra 
England, var altid Sønderjyllands af Beliggen- 
heden anviste Opgave den, at gøre os delagtig 
i de store Kulturbevægelser, som kom sydfra, 
særlig fra Tyskland. Saaledes kan vi blot paa 
et ganske enkelt Omraade, det teologiske, for- 

G. Brandes: Sønderjylland. c 

følge, hvorledes tre Gange i vor nyere Historie 
aandelige Retninger i Mellemeuropa hos os re- 
præsenteres af Sønderjyder. 

Jeg vil først nævne Pietismen, hvilken man 
visselig, da den fik Magt, kan bebrejde Meget, 
men som utvivlsomt betegnede et stort Frem- 
skridt i Retning af Personliggøreise forud for 
den (200 Aar efter Luther) dogmatisk stivnede 
Rettroenhed, der da ogsaa forfulgte Pietister saa 
heftigt som Ateister. Pietismen hævdede, at Dog- 
metroen ikke var nok, det kom an paa Livs- 
førelsen. Mod den rene Tro, den knastørre Over- 
tro, stillede den det rene Liv, det indre Liv, 
det personlige Forhold til Livsopgaverne, Inder- 
lighed. Den var (omtrent som hundrede Aar til- 
forn Puritanismen i Storbritannien) Modstand mod 
den blotte Statskirkelighed. Først efterhaanden 
blev den livsfjendtlig, kunstfjendtlig, skinhellig 
og hyklerisk. 

Hos os repræsenteres den i alle sine Former 
af Sønderjyder. I sin bedste Skikkelse af de tre 
Brødre Brorson og Digteren Ewalds Fader, Præ- 
sten i Højst, mere betænkeligt af Erik Pontop- 
pidan, der, uden selv at være Sønderjyde, til- 
egner sig Læren under sit lange Ophold i Søn- 

derjylland, og afskrækkende af Christian VI.s be- 
kendte Hofpræst Bluhme, en Sønderjyde. 

Senere betegner Rationalismen et nyt teologisk 
Fremskridt. Den gjorde gældende, at intet Ord 
-af Kristendommen er os umiddelbart overleveret 
fra Jesus selv, at det Dogmatiske i Skriften næ- 
•sten ganske stammer fra en Apostel, der aldrig 
har set eller hørt Jesus, og at Skriften maa være 
beregnet paa Væsner, der har og bruger For- 
nuftens Lys. Ved historisk Kritik skal derfor 
dens Ægthed bevises, ved filosofisk Kritik dens 
Indhold prøves. Der kan ikke være Uoverens- 
stemmelse mellem sand Religion og sund For- 
nuft. 

I Danmark repræsenteres denne Retning i dens 
Følelsesliv og dens Forstandsliv som i dens Ind- 
skrænkethed, af Sønderjyder. Biskop Boisen, 
Stamfaderen til den bekendte grundtvigianske 
Familie, var Sønderjyde, H. G. Clausen, de dan- * 
ske Præsters Fører mod, Grundtvig, da han be- 
-gyndte, var det ikke mindre, og hans Aand gaar 
igen i hans berømtere Søn Hans Nicolaj Clau- 
sen. Holmens Provst Gutfeld, ogsaa fra Slesvig, 
betegner Retningens mere aandløse Prækenstil. 

Men ogsaa den næste store Bølge i Teologien 
kom ind til Danmark over Sønderjylland, den 

af Hegel paavirkede saakaldte spekulative Teo- 
logi, som ved Aaret 1840 hertillands repræsen- 
teredes af Slesvigeren Martensen, der først havde 
fordybet sig i tyske Mystikere, nu anlagde Da- 
tidens aandfuldeste Fornuftopfattelse paa Dog- 
matiken og som bekendt fik et Tilløb af Stu- 
denter til sine Forelæsninger, der indtil da var 
uhørt. 

Dog hvad der paa dette Grænseomraade mel- 
lem Følelsesliv og Forstandsliv er naaet til os 
over Sønderjylland er forsvindende og ligegyldigt 
i Sammenligning med Sønderjydernes Betydning 
for dansk Skønliteratur i det i8de Hundredaar. 

Jeg nævner først med Varme //. A. Brorso/ir 
Salmedigteren, Pietismens Repræsentant i dansk 
Poesi. Jeg ser rent kunstnerisk paa ham. Naar 
man betænker, at hans Liv falder kun et Tiaar 
efter Holbergs, hvis Samtidige han er, og saa 
sammenligner hans Versbehandling med Holbergs^ 
maa hans Overlegenhed kaldes overordenlig. Han 
var, som det vides, meget musikalsk, og man 
sporer tydeligt, hvorledes han slynger og bøjer 
sine Versemaal — efter Datidens Forhold rent 
virtuost — i Overensstemmelse med Melodier, 
han nynner. Holberg var jo imidlertid ogsaa en 
stor Elsker af Musik, desuden udøvende Musi- 



69 

ker; det er da mærkeligt, at han fra sin Fødsel 
til sin Død ikke har skrevet en melodisk Vers- 
linje. Brorson derimod, der kan synke dybt ned 
i Flovhed og Smagløshed, formaar at faa Ryt- 
men til at skride, at svæve, at danse, at faa 
Verset til at synge. Han har den medfødte Gave 
til Verset, Ulyst til at stille Ordene om, og han 
har, hvor han er bedst, Udtrykkets Simpelhed, 
der svarer til Følelsens Simpelhed og Ægthed. 
Det er umuligt at finde et helt Digt af ham, 
der er godt; dertil var. Sproget den Gang altfor 
uudviklet og dertil er hans Smag altfor usikker. 
Men rundt om er der fortræffelige Strofer. Tag 
denne om Jesus, der ligger svøbt i Krybben: 

En Perle, der forgættes, 

saa nøje ledes op. 
Den blanke Demant sættes 

i gyldne Krones Top. 
Man kaster ej en Drue 

blandt tørre Grene ned. 
Skal jeg min Gud da skue 

i saadan Usselhed? 

Eller denne Strofe: 

Den yndigste Rose er funden 
Blandt stiveste Torne oprunden. 

Lad Verden mig Alting betage, 
Lad Tornene rive og nage, 
Lad Hjertet kun daane og briste, 
Min Rose jeg aldrig vil miste. 

Her er noget af Følelsens hemmelighedsfulde 
Billedsprog. Simplere og større er de berømte 
Vers: 

Op al den Ting, som Gud har gjort, 

hans Herlighed at prise! 
Det Mindste, han har skabt, er stort 

og kan hans Magt bevise. 

Gik alle Konger frem paa Rad 

i deres Magt og Vælde, 
de mægted ej det mindste Blad 
at sætte paa en Nælde. 

Tiltalende er det ypperlige Anslag i disse Vers 
om Saligheden: 

En Draabe kun at smage af Himmeriges Lyst 
kan Hjertet mer indtage end hele Verdens Høst 
og Strømme fuld af Glæde psv. 

Brorson kan blive folkelig i sin Fortællekunst, 
naar han nærmer sig den egenlige Folkevisetone 
og ganske glemmer sin snørklede Rokokostil, f . Eks^ 

Goliath drog fra Gath 
for at lægge Saul i Skat. 
Stamped mod Fjeld og Flod 
med sin alenlange Fod. 

Har I Lyst, Mod i Bryst 
til at vove Kæmpedyst? 
Hid en Mand, at vi kan 
trækkes om hverandres Land! 

Saul og hver i hans Hær 
Ryster jo som Løv paa Træ'r. 
Ser du vel, Israel, 
du er de Filistres Træl! 

Grundtvig har ikke naaet en mere folkelig Stil 
og har aldrig naaet denne Versbehandlingens 
Kunst, denne Sikkerhed i Rimenes Stilling og 
Slag. Hvor morsom denne Tone: 

David kom, saa sig om, 
hvad vil denne store Vom.? 

Læg saa Mærke til, hvorledes han opbygger 
en mere sammensat Strofe arkitektonisk som et 
helt lille Kapel. En begynder: 

Se, Dagen bryder frem med Magt 
gør Himlen lys igen 
og driver Mørket hen 

Op Hjerte fra din Morgenrast! 
Lad ingen Trygheds Blund 
formørke Naadens Stund 1 

Hjerte, tag 

denne Dag 
vel i Agt og tænk derpaa: 

Muligt ser 

aldrig mer 
dine Øjne Sol opstaa. 

Strofen bestaar af ikke mindre end tyve Lin- 
jer og vender uden Afvigelse fem Gange tilbage. 
Men saa virtuos Behandlingen end er, saa klar 
og simpel er Skildringen og den Formaning, der 
knyttes til den. 

Brorson har skrevet Vers, som er enklere, i 
kristelig Forstand oprindeligere end noget andet 
paa Dansk, som det berømte, af Søren Kierke- 
gaard fremdragne: 

Endnu en liden Tid, 
saa har jeg vunden. 
Saa er den ganske Strid 
med Et forsvunden. 
Saa kan jeg hvile mig 
i Rosen-Sale 
og uafladelig 
min Jesum tale. 

Det er nærmere Fiesole end Ingemann er. 
Men saa bar han ogsaa som Virtuos et helt sødt 
ringende Klokkespil af Rokoko-Rim i sine Vers. 
Tag dette: 

I Sinde! som finde ej Hvile paa Jorden, 
men længes at mænges i Englenes Orden 1 
Bereder dog Eder, o gid I var mange! 
at møde den søde vor Frelser med Sangel 

De Andre, der vandre som Lysten dem drager, 
hvis Taler kun praler af jordiske Sager, 
o Jammer! de skammer sig ikke, mod Eder 
at braske med Aske, som Vindene spreder. 

Lad fare den Skare, hvis Lokken og Trusel 
selv blotter og spotter sin skændige Blusel osv. 

Det er glimrende som Haandværk. Dog større 
er Brorson, hvor han lader Rytmen med tilsyne- 
ladende Uregelmæssighed, i Virkeligheden helt 
formfast, rette sig efter Stemningens fineste Sving- 
ninger: 

Her vil ties, her vil bies, 

her vil bies, o svage Sind. 

Vist skal du hente, kun ved at vente, 

kun ved at vente, vor Sommer ind. 



74 

Trange Tider langsomt skrider, 
langsomt skrider, det har den Art. 
Dagene længes, Vinteren strenges. 
Vinteren strenges, og det er svart. 

Der er Strofer af ham, hvor han, Holbergs 
Samtidige, ikke staar synderligt tilbage for Bell- 
man i smidig, legende Kunst. 

I sin Patos derimod er han Ewalds Foriøber. 
Johannes Ewald er, om end født i Kjøbenhavn, 
dog Barn af en sønderjydsk Fader og kan for 
saa vidt kaldes den anden store Sønderjyde i 
vor skønne Literatur; han tilbragte ogsaa sin 
Drengealders Læreaar i Slesvig. 

Da det fra tysk Side er blevet paastaaet, at 
Navnene Sønderjylland og Sønderjyde er nye 
Opfindelser, satte i Brug demonstrativt efter 
Slesvigs Tab, vil jeg bemærke, at Navnet Søn- 
derjylland er ældre end Navnet Slesvig (Hertu- 
gernes Titel var dux Jutiæ eller dux Sunder- 
jatiæ\ og at Ewald, der ikke er mistænkt for 
Tyskerhad, men i saa mange Maader var Tysk- 
lands Beundrer og Tyskernes Elev, i sin Hr. 
Panthakaks Historie atter og atter bruger disse 
Udtryk, f. Eks.: »De er født i Danmark ?€ »Ja, 
Deres Excellence, i Sønderjylland«. — Eller: 
^Jeg er Kristen, Lutheraner og Sønderjyde«. Ja 

den unge Slesviger betegnes af ham end kortere 
som >en jydsk Student«. 

Hvad nu Ew^alds Betydning for Danmarks 
literære Udvikling angaar, da er den simpelthen 
umaadelig. Ganske alene grundlægger han jo 
den alvorlige Stil i Dramaet og i den verdslige 
Lyrik. Hans Levned og Meninger er den første 
moderne danske Prosa, jeg mener den første 
paa en Gang følelsesbevægede og skemtefulde. 
Holbergs er i Modsætning til den tør og stiv. 
Det er, som ethvert dansk Barn véd, paa Ew^ald 
alene af danske Forgængere, at Oehlenschlåger 
bygger. 

Visselig er der saare Lidet af Ew^ald, der nu- 
tildags har anden Interesse end den historiske, 
men dog har han skrevet en Haandfuld Ting af 
det højeste Værd, og om hvor Faa gælder det! 
— Hvad jeg finder uforgængeligt af Ewald, er 
først Prosaen i Levned og Meninger] Enetalen 
paa Højen har end ikke Baggesen naaet. Det 
er dernæst nogle Linjer af Klagesangen over 
Frederik V: »Hold Taare op at trille og du 
min Cither stille! Nu bæres Kongen bort til 
Graven«. Der er deri det i Danmark indtil da 
Ukendte, den store Stil. Saa er der den i Klop- 
stocks Manér skrevne Ode til Sjælen med. her- 

lige Enkeltheder som denne Linje om Sjælen, 
at den svinger sig 

højt, som en springende Hval, mod Solen. 

Meget smukt har han i sin Ode til Moltke 
malt sit Væsen og sin Norne, der i Vuggen 
kyssede hans Bryst: 

Stille, sølvgraa, som Maanen bag Regnskyr. 

Fulde og dejlige er hans Toner, hvor han 
er elegisk, som i Romancen om Liden Gunver, 
Forbilledet for alle senere danske Romancer, 
eller end mere i Slutningen af Nattetanker: 

Naar Uglen skriger om Fortræd 
og Dødens^ laadne Spaamænd tude, 
da kommer Haabet til min Pude 
og Livet til mit Hvilested. 
Thi den, hvem Føbus tidligt lærte 
sin underlige Harmoni, 
hans varme, store, fulde Hjerte 
udbreder Himlene sig i. 
Hans Sjæl omspænder Solene, 
hans stærke Tanke griber Tiden, 
og Nu og Da og Før og Siden 
adspreder ej hans Følelse. 

Og denne stakkels Ewald, der var et Barn 
og en Zigøjner og en Patient, han naaede i hin 
fjerne Tid som lyrisk Kunstner en Højde, dansk 
Lyrik aldrig senere har oversteget. Der er ikke 
et Bogstavs Overdrivelse i Aarestrups Vers: 

Paa Sengen skrev du det med Taarer tunge; 
men Poesien greb dit Digt og sagde: 
Det er det bedste af den danske Tunge. 

Tag Valkyriesangen af Balders Død, Ingen 
har nogensinde senere — Heiberg eller Richardt 
maaske undtagne — skrevet en saa kunstfærdig 
lyrisk Komposition. Og Richardt naaer dog kun 
teknisk Ew^ald, har aldrig hans mægtige Aande- 
pust i Brystet: 

Over Bjerg, over Dal, over brusende Sør 

utrættede svinger 

Valhailiske Mør 

de blodige Vinger. 

Dør, kæmper og dør! 

er det Budskab, de bringer. 

Nu taler hver for sig: 

Ej Sottesengs Kval 

ej Haanhed 

ej Fængsel, 

Alle: Men Heltenes Længsel 
men Banesaar bringer 
Valhalliske Mør 

over Bjerg, over Dal, over brusende Sør 
paa blodige Vinger. 

Nu følger Terzetterne. Den første Valkyrie 
priser Spydenes Klirren, den anden de Døendes 
Rallen, den tredje de Efterlevendes Klage, der 
er som Musik i hendes Øren: 

Den bragende Lyd 
af blinkende Spyd 
er min eneste Fryd. 

De Døendes Røst, 
det rallende Bryst 
er min kæreste Lyst. 

De hvinende Skrig 
ved Kæmpernes Lig, 
de kun rolige mig. 
Alle: Dør, kæmper og dør! 

(Det er, som hørte man dem støde Spyd- 
stagerne mod Jorden). 

Over Bjerg, over Dal, over brusende Sør 
utrættede svinger 
Valhalliske Mør 
de blodige Vinger. 

Dør, kæmper og dør! 

er det Budskab, de bringer. 

Sproget er hist og her lidt ældet. Men vi har 
intet bedre. — Eller tag til Slutning Knuds 
Romance af Fiskerne, den som følger paa Re- 
pliken: Ha tro mig, det er Herrefærd til Or- 
logs! den underfulde Sang: Kong Christian stod 
ved højen Mast, som er blevet det danske Folks 
Nationalsang og som ikke engang en kun jævnt- 
god Musik har kunnet gøre forslidt. Selve Strofen 
er opfundet af Ewald og bygget for Tid og 
Evighed med lutter mandlige Rim og med den 
enkelte Slutningsjambe, som Melodien svækker 
og udflader ved den flove Gentagelse. Men se, 
hvordan Digtet er anlagt: Det forherliger efter 
hinanden i de tre første Strofer tre Orlogshelte, 
Christian IV, Niels Juel og Tordenskjold; det 
skildrer efter hinanden tre Søtræfninger og føjer 
3aa en sammenfattende Slutningsstrofe til. Den 
første Strofe, Kongestrofen, giver Kartovernes 
Røg og Damp, som indhyller Skuepladsen, den 
anden, Niels Juels, gengiver Stormens Bragen, 
hvorunder det røde Flag hejses; den tredje, der 
er viet Tordenskjold, skildrer Peder Wessel som 
Lynet, der bryder den tykke Sky, som ligger 

over Havet. Alle tre Strofer har samme Udgange 
forskelligt varieret, at Fjenden flyr, indtil den 
sidste Strofe genialt tiltaler Havet selv, det sort- 
ladne Hav, som Ewald med sin digteriske Natur* 
sans kalder det, for saa over Kamp og Sejr at 
udmunde i Ordet Grav, der her virker saa stolt, 
som sagde det Triumf,*) 

Johannes Evald døde 1781, kun 37 Aar 
gammel. — 

•) Efter at dette var skrevet, er i en Artikel af L. Bobé 
{Tilskueren Marts 1901) fremsat den Formodning, at Johannes 
Ewald ikke var Søn af Enevold Ewald. I saa Fald vilde han 
ikke have Noget med Sønderjylland at gøre. Kort efter Jo- 
hannes Ewalds Død skriver den gamle Biskop Munster til 
Sønnen: »Igaar — 27. Juli — var vi hele Dagen hos den 
gamle Oberstinde Eigtved. Hun, der er opdragen i den gamle 
Ewalds Hus, fortalte os en Mængde Anekdoter om hine Tider. 
Du kunde her have tilfredsstillet dit Begær efter Oplysninger 
om den salig Ewalds Moder, hvis du havde været her. Du 
kunde ogsaa, hvad der for dig som Ewalds Biograf maatte 
være af særlig Interesse, være bleven belært om, at han egenlig 
var Søn af en vis Etatsraad og Borgmester i Kjøbenhavn, 
Valeur, hvem jeg endnu har kendt godte. Efter Bobé taler 
derfor ikke blot Madam Ewalds meget daarlige Rygte, men 
den Omstændighed, at Valeur paa den Tid, da Ewald fødtes^ 
boede kun en Fjerdingvej fra Ægteparrets Bolig i Nordsjæl- 
land. Et Portræt af Valeur, som er vedføjet, viser ingen 
Lighed med Ewalds Træk. At faa Rede paa det virkelige 
Forhold turde efter Sagens Natur være umuligt. 

Den store Sønderjyde, der tog Initiativet til 
Fornyelse af hele den germanske Kunst, Asmus 
Jacob Carstens, fødtes lidt over lo Aar efter 
ham i Maj 1754 og tilhører desværre for saa 
vidt mindre Danmark end Europa, som det ikke 
lykkedes os at fastholde ham. 

Enhver, der kender Carstens* Levned, véd, 
hvorledes det forholder sig dermed. Det var hans 
strenge, barske Retsfølelse, der opflammede ham 
mod Kunstakademiet i Kjøbenhavn. Blandt Kon- 
kurrenterne til den store Guldmedalje var der 
Én, som efter Carstens's og Alles Mening — 
paastaar han — fortjente Medaljen; den blev 
imidlertid givet til en Slægtning af Professor 
Abildgaard. Følgen var, at Carstens tilbagesendte 
sin store Sølvmedalje og erklærede, slet ikke at 
ville tage mod nogen Præmie af et Akademi, 
der fordelte Præmierne ikke efter Fortjeneste, 
men efter Gunst. Han blev til Straf udvist af 
Akademiet; men efter dansk godmodig Vis var 
der saa lidt Alvor i Straffen, som der havde 
været Retfærdighed i Belønningen. Datidens 
ypperste Billedhugger, Wiedewelt, lod Udvis- 
ningsdekretet tage ned af Dørene og man til- 
sagde den vrede Kunstner al mulig Overbæren- 
hed. Men han viste endog Løftet om den store 

G. Brandes: Sønderjylland. 6 

Guldmedalje næste Gang tilbage, svarte, han 
behøvede ingen Medaljer, hans Kunst selv var 
ham Opmuntring og Løn nok, og forlod Dan- 
mark for bestandig. Han drog bort og blev et 
af de Genier, der sætter Tidsskel. 

For Danmark fik han særligt Betydning ved 
det dybe Indtryk, han gjorde paa Thorvaldsen 
straks ved dennes Ankomst til Rom i 1797. Da 
var Carstens 4} Aar gammel, Thorvaldsen 27 
og traadte ind i sin anden Læretid. Da Carstens 
forlod Akademiet i Kjøbenhavn, havde Thor- 
valdsen, saa ung han end var, allerede været et 
Aar derved, og han havde allerede i Kjøben- 
havn studeret Carstens's her efterladte Kompo- 
sitioner. Nu traf han ham paany, modnet, paa 
hans Væsens Højde, og Indtrykket var over- 
ordentligt. I Thieles andet Værk om Thorvaldsen 
er Vidnesbyrdene herom udeladte eller afsvæk- 
kede af patriotiske Grunde, fordi man efter 185a 
betragtede Carstens som halv Tysker og Thor- 
valdsen som en national Storhed uden For- 
gængere; men i det ældste Værk staar rent ud, 
at en endnu mere besjælende og oplivende Ind- 
flydelse end den, som den strenge Kunstdommer 
Zo^ga øvede paa Thorvaldsen, havde Carstens^ 
hvis store Aand netop den Tid stred sin sidste 

Strid. »Kun et eneste Aar var Nydelsen af den 
lærerige Omgang med ham Thorvaldsen forundt; 
men aldrig senere hørte denne op at beundre 
hans Værker«. For at trænge ind i denne Ge- 
nius kopierede Thorvaldsen en stor Del af hans 
efterladte Tegninger og havde dem altid om sig: 
Natten, Guldalderen, Megapenthes, Homer, ja 
saa sent som 1819, 21 Aar efter Carstens's Død, 
eftertegnede han Oedipus. Han lod desuden af 
Koch Guldalderen udføre som Oliemaleri og 
købte ni kostbare Originalarbejder af ham — 
hvad Alt kan ses i Museet. Adskillige andre Ar- 
bejder af Carstens bortskænkede Thorvaldsen til 
en Grev Moltke, hvem han skyldte Taknem- 
melighed. 

Thorvaldsens første afgørende Værk, hans 
Jason, synes at have havt mange Forbilleder, 
Figurer af Stanley og af Cardelli, men blandt 
dem er Carstens's Theseus paa dennes Oedipus i 
Kolonoi. Den ældste Skitse til Jason havde støttet 
sig til en Skikkelse fra Carstens's Argonautertog ; 
den færdige Jason har sin Holdning fra Theseus. 
Ogsaa bag Thorvaldsens Musernes og Gratiernes 
Dans ligger vistnok et Arbejde af Carstens. Dog 
det kommer ikke an paa Enkeltheder, men paa 

6* 

Hovedsagen, som er den, Cornelius har udtalt 
med de Ord: 

»Thorvaldsen talte altid med en til Ærefrygt 
grænsende Beundring om Carstens, sagde, han 
havde skaffet sig af dennes Arbejder Alt, hvad 
han blot kunde overkomme, og bekendte aabent, 
at han havde denne overordenlige Genius at 
takke for det Væsenligste i sin kunstneriske Ret- 
ning og Fuldkommedhed«. 

Det maa dog bemærkes, at der heri er en 
Tyskers uvilkaariige Overdrivelse af den ger- 
manske Aands kunstneriske Betydning. 

At Thorvaldsen blev den langt større Kunstner 
af de to, det underligger selvfølgelig ingen Tvivl. 
Men i visse Maader maa Carstens kaldes Thor- 
valdsen overlegen som Aand. Han viste ham 
praktisk Vejen til Antiken, som man dengang 
kendte den; men han var samtidigt dybt mod- 
tagelig for Michelangelos Storhed, hvad Thor- 
valdsen aldrig blev. 

Dog endnu inden Carstens praktisk havde vist 
Thorvaldsen Vejen til Antiken, havde en anden 
Mand, en Teoretiker, aabnet hans Øje for den, 
ogsaa han en Sønderjyde, Georg Zoéga» et Aar 
yngre end Carstens, født 1755. Zoéga indtager 
derved for den danske Billedhuggerkunst en 

Plads, der minder en Smule om, hvad Winckel- 
inann har betydet for den tyske. Zoéga var Da- 
tidens kunstneriske Bevidsthed blandt Danske. 
Hans lærde Værker nedskrev han desværre mest 
paa Italiensk, aldrig paa Dansk. Men han alene 
forstod længe før Carstens's Død hvad han var 
værd, gjorde efter hans Død Alt for at bevare 
hans Tegninger for Danmark. 

Straks efter Carstens's Ankomst til Rom skriver 
Zoega til Akademiet om ham, kalder ham en 
Dansk, der er en duelig Tegner og komponerer 
med megen Ud; dog hænger han altfor meget 
ved Michelangelos Manér — dengang en svar 
Synd. Ved hans Død skriver han atter og atter: 
^Jeg gentager, at man ikke i Kjøbenhavn kan 
gøre Fordring paa Kunstpatronage, saa længe 
man ikke har gjort Noget for at sikre Nationen 
disse værdifulde Efterladenskaber af et afgjort 
Kunstgeni, som var en Dansk«. Han fremhæver, 
at saa længe han har været i Rom — et halvt 
Menneskeliv — har der ikke dér været nogen 
Kunstner, der kunde komponere som Carstens. 

Han faar ogsaa Fru Friederike Brun til at 
skrive hjem for at redde disse Kunstskatte for 
Danmark. Hun skriver: »Skulde Danmark vir- 
kelig give fuldstændig Afkald paa Carstens i 

Døden som i Livet? Skal Kunstens sjældne 
Blomster, som vor kolde Himmel kan fremkalde, 
da alle hendø af Mangel paa kærlig Pleje, og 
skål evigt Barbari omtaage vore Kyster ?< Hun 
foreslaar i dette Øjemed en Nationalsubskription, 
hvis Udbytte skulde betroes Zoega; men alle 
disse Opfordringer lød som bekendt forgæves. 
Ingen af disse Tegninger kom til Danmark. 

Zoéga blev Thorvaldsens Opdrager i Rom. 
Berømt er hans Brev hjem straks efter dennes 
Ankomst, at det er meget ilde overlagt af Aka- 
demiet at sende Folk saa raa til Italien, hvor 
de siden maa spilde en Masse Tid paa at lære 
Ting, de burde kunne forud: Hvorledes kan en 
Kunstner studere i Rom, som han burde, uden 
at kunne et Ord Italiensk eller Fransk, uden 
ringeste Kendskab til Historie eller Mytologi? 

Zoega bibragte Thorvaldsen langsomt og taal- 
modigt det Kundskabsforraad, han trængte til, 
og han tog ham i Forsvar overfor Akademiet i 
Kjøbenhavn, da man truede med at berøve ham 
hans Aarpenge paa Grund af hans formentlige 
Uvirksomhed. Det var Zoéga, der fra den første 
Dag af tog sig af ham ; det var ham, der skaffede 
ham Tilladelse til at kopiere PoUuxgiganten paa 
Monte Cavallo, Thorvaldsens første Arbejde i 

Rom. I en af de mange samtidige Meddelelser 
om deres Samliv hedder det: I syv lange Aar 
sagde Zo^ga til det reneste og største Kunst- 
geni, som findes i Rom, snart: »Saaledes gjorde 
de Gamle det ikke«, snart omvendt: »Det ligner 
jo denne eller hin Antik«, snart: »Saadan gik 
ingen ærbar Kvinde klædt i Oldtiden«, og altid 
ødelagde og gentog den store beskedne Kunstner 
sit Arbejde, indtil Jason stod der og tilfreds- 
stillede Zoegas kræsne Kenderøjne. Højst be- 
tegnende faldt det hverken Zoéga eller Thor- 
valdsen ind, at Billedhuggeren kunde stille sig 
Ansigt til Ansigt med Naturen uden at skele til 
Antiken. 

To Aar efter Ewalds Død fødtes — igen i 
Sønderjylland — den Mand, der grundlagde den 
danske Malerskole, Christoffer Eckersberg j der 
først personligt, dernæst aandeligt har behersket 
den danske Malerkunst lige til ind i Halvfjerd- 
serne, da med Tuxens og Krøyers Rejser til 
Paris en ny Tid indvarsledes. Hans Virksomhed 
og Betydning er for bekendt til at behøve nogen 
Udvikling. Han genfrembragte ikke som Abild- 
gaard Fortids Kunst. Han malte sit Liv igennem 
med haarfin Iagttagelse efter Naturen, forstod 
og gengav de blivende Træk i det danske Lands, 

det danske Havs og det danske Folks Aasyn. 
Hans kunstneriske Væsen var Sanddruhed, hans 
Maal var Gengivelse af Hjemmet. 

Den Mand, som (født 15 Aar efter Eckers- 
berg) dernæst blev den betydeligste Optager og 
Gennembryder af den Thorvaldsenske Over- 
levering i vor Billedhuggerkunst, var atter en 
Sønderjyde, Herman Vilhelm Bissen. 

Om ham gælder det som om Eckersberg, at 
Ingen uden Thorvaldsen overgaar ham i Betyd- 
ning for vor bildende Kunsts Udviklingshistorie. 

Han blev født i Slesvig 1798 og kom i 1816 
til Kjøbenhavn for der at blive Maler; han viste 
lige Anlæg til to Kunster, men nogle og tyve 
Aar gammel kom han — ved den Tilfældighed, 
at hans Farvespatel knækkede — til at besvare 
en Opgave for den lille Guldmedalje som Billed- 
hugger og blev ved at virke som saadan. Han 
kom 1824 til Rom; droges mere end Thorvaldsen 
til Fremstilling af det Kæmpende, det Tragiske 
i Antiken, modellerede for Thorvaldsen Guten- 
bergmonumentet til Mainz, udførte Valkyrien 
som nordisk Modstykke til Thorvaldsens Hehe, 
frembragte de 18 Kvindeskikkelser til Dronnin- 
gens Trappe paa Christiansborg, hvoriblandt 
især enkelte af de nordiske er saare smukke og 

følelsesfulde. Han fremstillede i Orestes, Filok- 
tetes og Achilles Fortvivlelse, Kvaler og dyb 
Harme, et Felt, Thorvaldsen lod ubetraadt. Da 
han saa ved 1848 følte sig delagtig i Striden 
om den danske Nationalitet i Slesvig, indvarslede 
han en ny, virkelighedstro Retning i vor Billed- 
huggerkunst ved Landsoldaten, et ypperligt Værk. 
Som Ewald havde givet Danmark dets første 
Nationalsang, saaledes gav Bissen os vort første 
Nationalmonument. Og af næsten alle frem- 
ragende Mænd og Kvinder i sin Samtid har han 
efterladt os Statuer og Byster. — Jeg vil blot 
berøre, at hans Søn, Vilhelm Bissen, som be- 
kendt med Ære har fortsat hans Livsværk. 

Man ser, hvilken Indsats af Kræfter Sønder- 
jylland har givet dansk Kunst. Af senere sønder- 
jyske Kunstnere vil jeg blot nævne: Heinrich 
Hansen, Ottesen, Riis-Car stensen, endelig Marine- 
maleren Locher, der halvvejs er af jødisk Af- 
stamning, men som fødtes i Sømandsbyen Flens- 
borg. 

Sønderjylland har forsynet vor Politik med 
Rigsdagens Tingformænd af begge Partier, Høgs- 
bro og Matzen, med Idealister som Peschke-Køedt, 
og har endelig givet os den Historiker, A. D. 
Jørgensen, der i vore Dage mere end nogen 

anden Dansk har indprentet Slesvigs Betydning 
i Alles Sind og været dets ypperste Talsmand. 

At betegne et bestemt Provinspræg som ejen- 
dommeligt for alle de Anførte, er umuligt. Vi 
saa, at Sønderjylland giver Rationalismen som 
Pietismen dens Høvdinger, giver Danmark en 
saa sværmerisk Kunstner som Ewald og en saa 
ædru som Eckersberg. Alle Modsætninger er frem- 
staaede indenfor Hertugdømmets snevre Ramme. 

Hvis Danmark nogensinde havde været re- 
geret med Geni, havde Intet været lettere end 
at bevare dansk Sprog i hele Sønderjylland. 
1720 havde man uden ringeste Modsigelse kunnet 
indføre dansk Skolesprog og Kirkesprog overalt. 
H. V. Clausen, der af alle Danske kender Sønder- 
jylland bedst, har gjort mig opmærksom paa den 
Omstændighed, at først i Aarene 1820 — jo, netop 
som den tyskfødte Sværmer for dansk Sprog, 
Schack Staffeldt, var Amtmand paa Gottorp, af- 
lagde Bønderne i hans Embedsomraade, den syd- 
lige Del af Angel, paavirkede af Aarhundreders 
Tryk i Kirke og Skole, tildels bevidst deres danske 
Modersmaal. 

Hvad har vi ikke, alt som Tysken trængte 
sig frem, lidt for Tab af sønderjysk Intelligens! 
Enkelte af Tysklands allerførste Aander er tyske 

Sønderjyder. Saaledes Rigets ypperste Historiker 
Theodor Mommsen, vor bitre Uven. Saaledes 
Juristen Beseler. Saaledes nu ved Berliner Uni- 
versitetet en Tænker som Friedrich Paulsen. 
Ikke faa fremragende yngre Filologer som As- 
mus Sørensen er blevne tyske Skribenter. — 

Dersom vi nu med Ligegyldighed saa paa Sles- 
vigs Fortyskelse, saa vilde i Fremtiden Alt, hvad 
Landet frembringer af betydningsfuldt, gaa til det 
tyske Rige — og vi lide et uoverskueligt Tab. 
Desuden kan vel intet tænkende Menneske nære 
saa barnagtig en Tro som den, at Kongeaaen 
vilde afgive et Skel, der bød Fortyskningen 
Holdt. Nej Tysken vilde som med tusind Tunger 
slikke sig op nordpaa, og dansk Sprog snart 
være et Væsen, hvori der var gaaet galopperende 
Svindsot. 

Jeg forstaar det Standpunkt, hvorfra der siges: 
Det er allerbedst for saadan en lille gammel 
Ting som Danmark, at det tilintetgøres og gaar 
op i Tyskland. Hvad gør det, om Kongen hed- 
der Christian eller Wilhelm! Synderlig Fordel 
har jo dog de færreste af at være Danske. — 
Dette er et naturstridigt Standpunkt; men det 
er Nyttestandpunktet. 

Jeg forstaar derimod ikke, at man opgiver 
Interessen for Sønderjylland uden samtidigt at 
opgive Interessen for Danmark — og det gør 
Ungdommen i vore Dage hyppigt. 

Hvad her røres vedi er end ikke Spørgsmaalet 
om vor Bestaaen som Stat, men blot som Aands- 
væsen. Vi er altfor faa; vi kan ikke slippe et 
Element, der har tilført os saa meget af vor 
allerbedste Kultur. 

Selv om vi var erobrede, vilde Spørgsmaalet 
endnu foreligge. 



VENSTRE OG SØNDERJYLLAND*) 

(Af en Tale holdt i Kallundborg paa Valgdagen 3dje April 1901) 



OPPOSITIONENS Sag her i Danmark er den 
nationale Sag; det er Folkets Sag overfor 
den maskerede Enevælde. Oppositionspartierne er 
desuden i særlig Forstand de nationale Partier, 
fordi de, som kæmper mod et Tryk, der holder 
dem nede, maa føle særlig Deltagelse for dem, 
der paa den anden Side af Grænsen lider under 
et overmægtigt Tryk. 



*) Nærværende Indlæg har sin Historie, som maa kendes. 
Der var i nationalt følende Kredse en ikke ringe Harme over 
at en ledende dansk Folketingsmand, Kristoffer Krabbe's Datter 
med Faderens Billigelse overtog et Blad i Sønderjylland, kaldet 
Dannevirke-Freja, og deri, øjensynligt støttet af den tyske Re- 
gering, angav de danske Bestræbelser i Nordslesvig og med 
Haansord faldt de sønderjydske Førere, særligt Hanssen- 
Nørremølle i Ryggen. 

Den nu afdøde Julius Schiøtt kom til mig, anmodede liden- 
skabeligt om min Understøttelse og mente, jeg alene vilde 
være i Stand til ved en stor Tale paa Valgdagen i Kallund- 

Forholdet er tilmed det, at det herskende 
Parti i lange Tider har tiltaget sig Eneret til 
fædrelandskærlige Følelser, har pukket paa sin 
Nationalfølelse og bevist den ved hensynsløse 
og lovstridige Handlinger, der kun blev mulige, 
fordi de skete i Nationalitetens Navn. Det er 
da god og nødvendig Politik for Oppositionen 
at hævde sig selv sand Færdrelandskærlighed, 
og den maa endog for at vriste et farligt Vaaben 
ud af Højres Hænder være pirreligere og mere 
nøjeregnende end Højre med Hensyn til sine 
Tillidsmænds Holdning i nationale Spørgsmaal. 

Venstre kan kun styrkes ved at blive bevidst 
nationalt, styrkes i sin Selvfølelse indadtil og i 

borg at styrte Krabbe, der i mangfoldige Aar havde repræ- 
senteret Kredsen. Han nxrede selv et heftigt Ønske om at 
stille sig i hans Sted. Jeg lod mig overtale, tog til Kallund- 
borg og fik Krabbe styrtet, skønt der endnu ikke var nogen 
Modkandidat. Jeg kunde imidlertid have sparet mig Ulejlig- 
heden og de Ubehageligheder som fulgte. De bestod dels i 
Afbrydelser og Angreb af de tilstedeværende Socialister, dels 
i en ualmindelig Forbitrelse hos Hørup, der endog erklærede, 
han ved Omvalget vilde optræde som Taler imod mig. Det 
Hele var et Don Quijoteri fra min Side, da det viste sig at 
Julius Schiøtt af Frygt for at hans Stilling som Direktør for 
Zoologisk Have skulde rokkes, da det kom til Stykket, ikke 
vovede at stille sig. Krabbe blev valgt uden Modkandidat, 
som han kort forinden var falden uden Modkandidat. 

sit Forhold til Højre udadtil. Venstrefolk kan 
længe nok tale om en Overvinden og Udryddelse 
af Højremænd. Det Ønskelige er jo dog ikke 
fra noget Synspunkt, at de udryddes ved Til- 
intetgørelse, men at de gaar op i Modpartiet 
ved at forsone sig med det. Og Intet vil bi- 
drage mere til at gøre dem til Venstremænd 
end Tillid til at Venstre er et fuldt saa nationalt 
Parti som det, de hidtil har tilhørt. Mange af 
dem har jo ærligt frygtet for hos Venstre at 
møde Ligegyldighed for det, som med Rette laa 
dem paa Hjerte. De vil glide over i Venstre, 
naar de ser, at der ingen Ligegyldighed findes. 
Socialdemokraterne betegner ikke ofte sig selv 
som nationale. Deres Sag er hele Menneske- 
hedens Sag. De ser Landsmænd og Kamme- 
rater overalt i dem, med hvem der handles ilde, 
dem, som er prisgivne Vilkaarlighed, dem, der 
ikke selv har valgt deres Herre. Netop derved 
bliver de i vort Tilfælde nationale; de er ikke 
forblevne ligegyldige for deres fraskilte Lands- 
mænds Skæbne. Og det maa siges, at deres 
Meningsfæller hinsides Grænsen i den tyske 
Rigsdag altid har talt de Undertryktes Sag. 
Hvis Socialisterne kalder sig Europæere, saa 

tør jeg sige, at jeg og mine politiske Venner 
er lige saa gode Europæere som de. 

Intet ligger mig fjernere end den dumme 
Nationalisme, om hvilken jeg selv først har 
brugt Ordet FædrelanderL Jeg skældes endnu 
jævnlig ud derfor. Det, at vi er Danske, ude- 
lukker jo ikke, at vi er Europæere. Danmark 
ligger som bekendt i Europa. Men det at vi 
er Europæere, udelukker ikke heller at vi er 
Danske. Vi taler ikke Europæisk — det er 
ikke noget Sprog. Vi taler Dansk og føler dansk. 

Nationalitetsideen er i vore Dage en misbrugt 
Idé. Vi ser store og smaa Folk gaa op i det 
nationale Hovmod og blive snevre og dumme 
derved. Frankrig er gaaet aandeligt tilbage, 
siden det gav den raa Nationalisme Raaderum. 
Som Folkeslagene i Oldtiden troede om sig, at 
de var Guds eller Gudernes udvalgte Folk, saa- 
ledes kalder Kejser Wilhelm den Dag idag i 
Taler til sine Soldater Gud for Tysklands gamle 
Allierede. De to stærkeste Magter i vore Dage, 
Rusland og England, fører uafbrudt blodige 
Kampe for at udvide deres nationale Magt. 
Gennemsnits-Englænderen tror, det er det fineste 
at være Englænder, og Gennemsnits-Russeren, 
at han er bestemt til Verdens Herre. 



97 

Saadanne Forhold giver undertiden friheds- 
elskende og oplyste Folk Skræk for Nationali- 
tetsideen og for nationale Kampe. Men den 
Idé har to Ansigter: et brutalt og et ædelt. 

Der gives som bekendt Tilfælde, hvor Kam- 
pen for Nationalitet og for Frihed er Et og det 
Samme. En saadan Kamp er Polens eller Fin- 
lands, som stræber at hævde sig mod en umaa- 
delig Overmagt. En saadan Kamp er den, der 
i al Stilhed foregaar i Sønderjylland. 

Nationalitetsfølelsen her har ikke det Ringeste 
at gøre med national Indbildskhed eller Frem- 
medhad; den er kun et Udtryk for den mest 
berettigede Selvopholdelsesdrift. 

Denne Selvopholdelsesdrift er desværre tem- 
melig svag i det moderne Danmark. Som de 
Danske i Nordamerika efter faa Slægtleds For- 
løb har glemt deres Modersmaal, medens Fransk- 
mænd sammesteds bevarer deres i Aarhundreder, 
saaledes er Interessen ofte lunken hos de Dan- 
ske for deres fraskilte Landsmænds Skæbne. 
Men dette er et Svaghedstegn. Stærke Folkeslag 
som stærke Mennesker holder fast paa Alt hvad 
der aandeligt hører dem til; har en sund og 
kraftig Selvkærlighed. Maaske er denne Svag- 

G. Brandes: Sønderjylland. 7 

hed en Aarsag til at vi politisk er sunkne saa 
dybt, er saa magtesløse udadtil og indadtil. 

Men et Land> hvor den nationale Selvfølelse 
ligger lavt, det er som et Holland uden Diger, 
i stadig Fare for at overskylles og udslettes. 

Hvad der forklarer dette uden at undskylde 
det, er det Misbrug, der i en Menneskealder er 
drevet med Nationalfølelsen herhjemme. Man 
har stillet sig uforsigtigt, undertiden udæskende 
til det overmægtige tyske Rige, har med Vilje 
overset de Handlinger fra dets Side, som viste, 
at det ikke tænkte sig Danmark som Fjende — 
som Nedbrydelsen af Skanserne ved Dybbøl. 
Man har desuden opirret Tyskland ved den 
Ophidselse, som fandt Sted for lovstridigt at 
kunne gennemføre Kjøbenhavns meningsløse og 
farlige Befæstning, der ikke truer Nogen i Ver^ 
den uden os selv. 

Den Mand, der var Tysklands Gesandt i Kjø- 
benhavn i Midten af Firserne, da den indre 
Strid var heftigst, sagde en Dag til mig: »Jeg 
er forbauset over denne Iver for at ' befæste. 
Danmark, der kunde sidde saa trygt som Svalen 
under Tagskægget, udsætter sig frivilligt for 
Overlast«. 

Det Estrupske Ministerium misbrugte altsaa 

Nationalfølelsen til ved Hjælp af en krigersk 
Holdning at styrke sin Stilling. Sikkert var 
dengang en stor Del Højremænd oprigtigt be- 
gejstrede for dette Ministerium som Værn og 
Værge for Nationen. Siden da er Øjnene gaaede 
op for det rette Forhold, at Ingen har udsat 
Nationen for større Fare. Nutildags er Øjnene 
allevegne aabne. Nu véd ogsaa alle Mennesker, 
hvad Krigsminister Bahnson især vilde befæste, 
sin Gaard. 

Befæsterne gav sig dengang ud for de bedste 
Fædrelandsvenner i Landet. Venstre og Social- 
demokraterne var Menige med sort Kokarde, 
fædrelandsløse eller endog fædrelandsfjendske 
Personer. De var Europæere, det vil sige: den 
Omstændighed, at de havde set et Landkort, 
havde set et Verdenskort, hvor Danmark ikke 
tog sig lige saa stort ud som Rusland eller 
Tyskland — den Omstændighed lagdes dem til 
Last, og Europæer blev et Skældsord. 

Man satte sig i Fædrelanderiets brede Sæde 
-Og stræbte at genne dem, der afskyede alt 
Fædrelanderi, ud af Hegnet, der omgav de rette 
Danske. 

Naar man berøvede Landet Bevillingsretten, 
skete det under Raabet: Leve Danmark! Naar 

man berøvede Folket Forsamlingsfriheden, raabtes 
der samtidigt: Leve Fædrelandet! Intet Under 
derfor, at fædrelandske Raab forstummede paa 
Venstremænds og Socialdemokraters Læber. Man 
var for stolt; man væmmedes ved at tage Dan- 
marks Navn forfængeligt. 

Men naturligvis fulgte dermed Skinnet af 
Venstres Ligegyldighed for nationale Spørgsmaal 
og hos Enkelte maaske virkelig Ligegyldighed. 
Det var rent menneskeligt en Fejl at være udel- 
tagende overfor Spørgsmaal om det danske Sprogs 
Tilbagetrængelse og Udryddelse, og det var en 
politisk Fejl af Venstre, som vi senere har stræbt 
at bøde paa, den, at give Skinnet af Venstres 
Ligegyldighed for Danskhedens Sag Lov til at 
sætte sig fast. Venstre burde efter Forholdets 
Natur føle varmere for Undertrykte end Højre. 
De, som kæmper for Selvstyre i Danmark, kan 
mindst glemme dem, der forfølges og plages 
andensteds. 

I den Sag, som sysselsætter denne Kreds, har 
imidlertid Mænd af Venstre og Højre kunnet 
tale fredeligt med hinanden. Begge Pafter følte, 
hvad denne Sag nu engang ved Forholdenes 
Magt er kommen til at betyde for danske Mænd 
og Kvinder i Nordslesvig; og jeg hilser det som 

€t glædeligt Tidens Tegn, at i et rent nationalt 
Spørgsmaal Venstre- og Højremænd et Øjeblik 
har kunnet samvirke. Man maa være forblændet 
af Partihad for at se en Fare for den politiske 
Frihed deri. Og naar jeg siger dette, staar mit 
Ord til Troende; thi jeg har ingen Grund til 
at elske Højre. Højre har tredive Aar igennem 
gjort mig hvad Ondt det har kunnet. Det vilde 
ogsaa være besynderligt, om jeg for at indynde 
mig valgte det Øjeblik til at nærme mig Højre, 
da Partiet ligger i de sidste Krampetrækninger. 

Vi er et lille Land, hvis Sprog er truet. 
Nordslesvigs dansktalende Befolkning er Bol- 
værket for vort Sprog. Ifald ogsaa den nordlige 
Del af Sønderjylland blev fortysket, saa vilde 
det betyde, at Tyskheden som en Strøm væltede 
sig nordpaa. Som jeg før har sagt: Intet for- 
nuftigt Menneske kan dog tro, at Kongeaaen, 
den Strimmel Vand, vilde standse den, naar 
ikke de sejge danske Bønder i Nordslesvig har 
kunnet. Lidt efter lidt vilde ogsaa Jylland for- 
tyskes. 

Maa vi da nu med største Deltagelse følger 
Nordslesvigerne i deres Kamp for vort eget 
Modersmaals Bevaring — og ikke for det alene, 
men for aandelig Uafhængighed — saa er det 

paa den anden Side klart som Dagen, at vi 
aldrig kan være varsomme nok^ aldrig forbe- 
holdne nok i Udtryksmaaden for vore Sympatier, 
for ikke at give de prøjsiske Myndigheder en 
velkommen Anledning til nye Magthandlinger 
og Voldshandlinger. 

I det Punkt er alle danske Mænd og Kvinder 
sammensvorne. Hvad i al Verden der end ellers 
skiller dem, paa det Punkt er der et Frimureri 
imellem dem. Hvis det kunde tænkes, at En 
her brød ud og sprængte Sammenholdet — 
(til ifjor har det end ikke kunnet tænkes) — 
saa er der kun én Dom over en saadan Hånd- 
lemaade. Og var det Ens Nærmeste, som begik 
noget Saadant, saa var det selvfølgelig simpel 
Pligt saa hurtigt og afgørende som muligt at 
ile til, fraraade, afværge, forhindre Skændselen 
og Ulykken. Jo nærmere vi stod den Paagæl- 
dende, des ivrigere maatte Enhver af os være. 

Men under disse Forhold er det, at en dansk- 
født Kvinde har nedsat sig som Angiverinde af 
danske Bestræbelser i Nordslesvig, har røbet 
Ting, som maatte forties, fortalt — heldigvis 
urigtigt — om Midler, der med store Ofre var 
tilvejebragte for at bevare dansk Jord paa dan- 
ske Hænder, har snigløbet de Danske og gaaet 

Myndighedernes Ærind. Da den Mand, der 
stod hende nærmest og hvem det tilkom som 
uafviselig Pligt at gribe ind, i Stedet optraadte 
med et Hovmod, der var ligesaa uforsvarligt 
som det var dumt, har det kunnet ske, at hun 
for denne sin Virksomhed, der er landsfarlig, 
har kunnet paaberaabe sig Godkendelse af en 
dansk Folketingsmand, en af Venstrepartiets 
ledende Mænd, og han har i Maaneder ladet 
hende uimodsagt beraabe sig paa ham i sit 
Blad. Hun søgte og fandt heri overfor sine 
Læsere Vidnesbyrd om sin Berettigelse til at 
falde Sønderjydernes Førere i Ryggen. 

Hvad Indtryk dette har gjort i Nordslesvig 
kunde man tænke sig til, endog uden Kund- 
skab derom. Noget Saadant er jo aldrig før 
sket. Vi, som kender dertil, kan vidne, at Ind- 
trykket har været det dybeste. Derfor afventer 
danske Mænd og Kvinder i Sønderjylland med 
feberagtig Spænding Resultatet af Valget idag. 
Og ikke blot der, men overalt i Danmark, hvor 
der er Forbindelse og Berøring med Slesvig og 
hvor der findes en national Bevidsthed, vil man, 
hvis hin Mand vælges idag, fornemme dette 
som en Beskæmmelse for Venstre, for hele Op- 
positionen, ja for hele det Land, hvis bedste 

Sønner faldt for tyske Kugler paa den blodige 
Grund, hvor nu en Fru von Et eller Andet, en 
dansk Folketingsmands Datter, lefler med det 
prøjsiske Styre og angiver os for det og be- 
skyttes deraf. 

Man har sagt imod os: Det gaar ikke an at 
indføre sønderjydske Spørgsmaal paa danske 
Valgtribuner. Dels er det ikke os, som har 
indført dem. Dels maa det engang kort og 
fyndigt siges, at Forræderi fra den ene Side, 
Usandfærdighed og Vrøvl for at dække det fra 
den anden, det er ikke nordslesvigske Spørgs- 
maal, det er en grundmenneskelig Sag, hvori 
der end ikke er Gnist af Spørgsmaal. Ethvert 
Spørgsmaal her er længst besvaret. 

Man har mod de venstresindede Mænd, der 
har taget sig af denne Sag, talt, som gjorde de 
Brud paa den i ethvert Parti nødvendige Disci- 
plin. Disciplin bestaar jo i at man frivilligt 
eller nødtvungent giver Afkald paa at tale eller 
virke efter sin Overbevisning, for Formaalets 
Skyld. I dette Tilfælde: Man giver Afkald paa 
sin Frihed for engang i Fremtiden at opnaa 
større Frihed. Dette Afkald paa Friheden er 
aldrig behageligt, men tidt nødvendigt. 

Er der nu her sket noget Brud paa Disci- 

plinen? Tvertimod. Med den yderste Hensyns- 
fuldhed har man henvendt sig til Venstres Le- 
delse og fastholdt som Betingelse for sin Op- 
træden, at Ledelsen her stillede sig neutraK 
Ingen lystrer hellere end jeg, naar jeg hører 
min Overmand befale. Men jeg er i dette Til- 
fælde ikke sikker paa at have fundet ham. Ikke 
i det socialdemokratiske Hovedkvarter i Kjøben- 
havn, som skælder mig for Reaktionær og Na- 
tionalist, hvad der ikke tyder paa Styrke, og 
som i dette Punkt neppe ser rettere end denne 
Kredses Socialdemokrater. Heller ikke i Reform- 
partiets Ledelse. 

Og den brutale Fordring paa blind Lydighed 
fra Ledelsens Side, selv om denne Ledelse har 
syv Sind og mangler Blik for det Fornuftige og 
Værdige, denne Fordring bliver endog latterlig, 
hvis den fremsættes under Raabet: Leve Fri- 
heden! — som Reformpartiets Opraab slutter. 

•Leve Friheden! o: Leve den Frihed, man 
selv ikke taaler, den Frihed, man kommer i 
Raseri over, naar den uformodet dukker op 
som Følelse hos en tænkende Menig. — Og 
det nytter iicke at fortælle os: denne brutale 
Partitvang, der ikke vil høre Fornuft, kommer 

i sidste Instans Friheden til Gode. Tro det 
hvo som vil! Jeg tror det ikke. 

Dette er saa meget uheldigere, som vi blandt 
Andet ogsaa af rent nationale Grunde maa nære 
det mest levende Ønske om Frisindets og Fri- 
hedens Sejr i Danmark. 

Læg Mærke til hvor meget Tyskland i Sam- 
menligning med Danmark har forud og har at 
friste Nordslesvigerne med. Tyskland, som var 
splittet og delt, er blevet et af Jordens mæg- 
tigste Lande, stort ikke blot som Fastlandets 
bedst rustede og mest sejrrige Krigsmagt, men 
ved sit udbredte Kultursprog, sin Handel og 
Industri, sin Videnskab og Kunst. Overfor den 
opvoksende Slægt i Slesvig har et lille Land 
som Danmark slet Ingenting at rose sig af, ifald 
vi regeres paa Prøjsisk, blot i mindre Stil og 
Format. 

Derfor haaber jeg paa Oppositionens Sejr. 
Det er det første Skridt paa Vejen. Men jeg 
vil, at ogsaa Sønderjyderne med Glæde og Tillid 
kan være Vidne til denne Sejr. 

I den senere Tid høres i Danmark stedse oftere 
Stemmer, der taler for en ny Holdning, det 
danske Folk som Folk skal indtage overfor det 
tyske. Denne ny Holdning ventes da at skulle 
omstemme og formilde den prøjsiske Regering 
med Hensyn til de Danske i Nordslesvig. Hvad 
åerved stadigt underforstaas, er at vor tidligere 
Holdning har været opirrende for Tyskland, 
idetmindste utilfredsstillende, og med Ihærdig- 
hed gentages: Kom dog Stammefrændskabet i 
Hu! Glem dog ikke, at Tyske og Danske er 
nær beslægtede Folk! 

Det er et blandt mange Vidnesbyrd om den 
menneskelige Slaphed og Efterlignelsesdrift, at 
naar En længe holder ved med en Paastand, 
som er usand, men som han har Fordel af at 
fastslaa, gentages den tilsidst endog af dem, over 
hvilke den gaar ud. Det er et Forhold som sva- 

rer til det, at ikke blot i Hekseprocessernes Tid, 
men i vore Dage den uskyldigt Anklagede un- 
dertiden tilsidst i god Tro og grænseløs Forvirring 
bekender sig skyldig. 

Den prøjsiske Regering sidder inde med al 
Magt i Slesvig. Den nordslesvigske Befolkning 
er lovlydig, politikuet, vaabenløs. Danmark, som 
den skulde have at falde tilbage paa, er Jordens 
mindste Kongerige, en Stat, det aldrig kunde 
falde ind at udæske det tyske Rige. Da den 
prøjsiske Regering fandt det stemmende med 
sine Interesser at fremme den erobrede Lands- 
dels Fortyskning ved voldsomme, uforudsete 
Midler, maatte dette naturligvis begrundes, og 
kunde selvfølgelig kun begrundes paa den Maade, 
at Befolkningens Holdning var truende eller 
fjendtlig — deri var intet at undres over, hvad 
Andet skulde man sige, end at man vilde Uro- 
stiftere tillivs? 

Men forbausende er det unegteligt at se dan- 
ske Mænd gaa den fremmede Regerings Ærind 
ved at indrømme den Udgangspunktet, give den 
Ret og holde Formaningstaler til deres Lands- 
mænd. Man siger om en Person, der indgyder 
Respekt, hverken lader sig imponere eller over- 
tale: Jeg vilde ikke være hans Fjende; om de 

Danske er man i dette Tilfælde fristet til at sige : 
Det er godt at være deres Fjende; thi hvad 
Ret han ikke har, den giver de ham. 

Husk Stammefrændskabet! raabes der. Jeg sy- 
nes, Raabet virker komisk, fordi det gaar den 
gale Vej. Da Englænderne overvældede Boer- 
folket og førte Krigen med saadan Hensynsløs- 
hed, at de tilsidst væbnede halvhundredtusind 
Kaffere imod Boerhæren og saaledes tvang den 
til Overgivelse, da vilde det ingenlunde have 
været unaturligt, om Nogen energisk havde min- 
det Englænderne om Stammefrændskabet, der 
burde paabyde dem Hensyn og Skaansel. Men 
besynderligt vilde det unegtelig være, om den 
ene Boer misbilligende havde sagt til den anden : 
Husk dog paa, at Undertrykkerne er dine Slægt- 
ninge! Hvad skulde de hollandske Bønder gøre 
ud af den Sandhed? Hvad skal Nordslesvigs Bøn- 
der gøre ud af den? Eller de Danske i Konge- 
riget, der føler sig krænkede og nedværdigede 
ved hvert Slag, som rammer Befolkningen i 
Sønderjylland? 

Hvis Tyskerne havde givet sig til at forkæle 
de Danske, saa er det muligt, at en Bevidsthed 
om Stammefrændskabet var vaagnet hos disse 
og havde givet sig Udtryk. Vi har set dette med 

et stort Stemningsmenneske som Bjørnstjerne 
Bjørnson. Han har tidligere talt Danmarks Sag 
i det sønderjyske Spørgsmaal. Men han kom 
fra Paris. Han selv mangler ganske Organet for 
de romanske Folk; Pariserne havde ikke ret for- 
staaet hans Stykke Over Evne; han var misfor- 
nøjet med Franskmændene. Da saa hans Stykke 
blev opført og beundret i Tyskland, han selv 
hyldet i Berlin, saa svarte han: »Jeg føler mig 
som Teuton.« Dersom den prøjsiske Regering 
vilde behandle de danske Sønderjyder som Ynd- 
lingsundersaatter, vilde disse maaske ogsaa føle 
sig som Teutoner. Men der er langt igen. 

Jeg kan imidlertid ikke stærkt og eftertrykke- 
ligt nok betone, at det udelukkende er den prøj- 
siske Regerings Holdning, som fjerner os Dan- 
ske fra Tyskland. Som der ikke er Glimt af 
Nationalhad mere hos den enkelte Tysker mod 
de Danske, saaledes er der ikke Glimt af Na- 
tionalhad hos Danske mod Tyskland, og mellem 
faa Medlemmer af forskellige Nationer oprettes 
saa let et oprigtigt Venskabsforhold som mellem 
Tyske og Danske. Blot den Omstændighed, at 
Tysk er det fremmede Sprog, den Danske i 
Reglen forstaar og taler bedst, letter den gen- 
sidige Tilnærmelse. Dertil kommer Tyskernes 

Interesse for ikke-tyske Folkeslag og særligt for 
de nordiske; endelig deres ypperlige Egenskaber 
i Almindelighed: Ligefremhed, Hjertelighed, Til- 
forladelighed. 

Lederne af tysk Handel og Industri, der be- 
finder sig i saa mægtigt Opsving, har talrige 
Forretningsvenner i Danmark. Den danske Stu- 
derende føler sig i Reglen veltilpas blandt tyske 
Kaldsfæller. Mellem Skribenter og Kunstnere, 
ja mellem Officerer af begge Nationer udvikler 
der sig hurtigt detaller bedste Forhold. Jeg har 
været Vidne dertil, og jeg skylder desuden mine 
ikke ganske faa tyske Venner det Vidnesbyrd, 
at det er en Glæde at kende dem, en Lykke at 
være afholdt af dem, og at ikke en af dem, jeg 
har staaet nogenlunde nær, har havt blot et 
Stænk af Fordom overfor Danmark. Der findes 
i den tyske Presse en Del gamle Slesvighol- 
stenere, der endnu bestandig holder Spot og 
Uvilje friske; naar de døer ud, vil man udenfor 
Hertugdømmerne, hvor den tyske Presse tidt er 
giftig, neppe finde Tyskere, der har det Ringeste 
mod Danskheden. 

Juliheftet at Tilskueren indlededes med to Ar- 
tikler, der begge tilraadede det danske Folk 
Imødekommen mod det tyske Rige. Den ene 

var skrevet af den rettænkende Mand, Pastor 
Uffe Birkedal; man kunde kalde ham Uffe hin 
Spagere, thi han er betydelig spagere end sin 
store Navne. Han har hittet paa det Middel til 
at forsone den prøjsiske Regering med Dansk- 
heden i Norslesvig, at det hele danske Folk 
skal rette en Massehenvendelse til det tyske, 
hvori det uden Forbehold udtales, at dersom 
den prøjsiske Regering vilde bekvemme sig til 
at ændre sin nordslesvigske Politik og lade den 
danske Nationalitet i Fred, saa vilde det danske 
Folk forsone sig med den Afgørelse, der blev 
truffet ved Wienerfreden. 

Man skulde forsværge, at denne Tanke var 
undfanget i en Mandsh jerne; den synes opdukket 
i et kvindeligt Gemyt eller i Bjørnstjerne Bjørn- 
sons. Den Sentimentalitet, hvoraf den drypper, 
vilde sikkert ene og alene vække Munterhed og 
Medynk i Tyskland. Man er ikke følsom i det 
tyske Rige nutildags. Der er en til Vished græn- 
sende Sandsynlighed for, at Henvendelsen netop 
vilde paavirke den prøjsiske Regering saa meget 
som den finske Masse-Adresse med den halve 
Million Underskrifter har paavirket Ruslands. 

Dog Forslaget er uskyldigt. Værre er dette: 
Birkedal tager som givet, at det stadigt gaar 

tilbage med den danske Sag og det danske 
Stemmetal i Nordslesvig, at efter Naturens Lov 
den større og stærkere Magt øver den stærkeste 
Tiltrækning, og at vi lige saa gerne kan give 
efter straks som siden hen. 

Det er Puslingetale dette, en Art kristelig Yd- 
mygheds Tale, der intet har med den Oldkri- 
stendom at gøre, der aldrig gik paa Akkord. 

Jeg ved ikke af indre Selvsyn, hvorledes det 
ser ud i den Slags Mennesker, i hvem den Tanke 
opstaar: det turde være bedst at give efter. Men 
jeg vilde i ethvert Tilfælde aldrig være den, som 
raadede til Overgivelse, saalænge der var et 
Glimt af en Anelse om en Mulighed for at holde 
ud. General Buller fik sin Afsked, fordi han 
havde sendt Bud til den belejrede engelske Be- 
sætning i Ladysmith og henstillet til den, om 
den ikke fandt det rigtigst at overgive sig. Be- 
sætningen ringeagtede Henstillingen, holdt ud 
og blev undsat. Jeg vilde ikke være General 
Buller. Den, der forudsætter Muligheden af Over- 
givelse og regner med Nederlaget, han nedbry- 
der de Kæmpendes Mod. Der er Racer til (som 
den engelske), der aldrig viger en Tomme; der 
er Fuldblodsmennesker til, som vil frem, maa frem 

G. Brandes: Sønderiylland. g 

og river de Andre med sig. Lad dem føre Or- 
det i vor Sprogsag, og lad de Modfaldne tie! 

Pastor Birkedal skriver: »Nu kan det ganske 
vist med Føje siges, at en lille og svag Nation, 
som grænser op til en stor og stærk, er nødt 
til af Selvopholdelsesdrift at værge sit folkelige 
Særpræg«. — Af Selvopholdelsesdrift! hvor be- 
tegnende! Ordet Stolthed forekommer ikke i den 
Birkedal'ske Ordbog. Men, udvikler han, en lille 
Nation tør ogsaa kun værge sit Sprogomraade, 
ikke søge national Udvidelse, ikke lægge den 
naturlige Udvikling Hindringer i Vejen. — Netop 
national Udvidelse havde vi ikke alene søgt, men 
opnaaet, om der havde været mere ved os. 

Polakkerne, der end ikke har en Stat, udvider 
den Dag i Dag deres Sprogomraade; Czecherne^ 
der i Aarhundreder var undertrykte og selv havde 
tilsidesat deres Sprog, gør det lige saa fuldt. 
Men vi! Birkedal skriver: »Den kraftigste Na- 
tionalitet vil, med Sol og Vind delt lige, sejre 
og fortjener det. Det er Livets Ret, som gaar 
forud for al anden Ret«. Svar: Hvorfor skal ikke 
vi være den kraftigste Nationalitet? Sol og Vind 
er yderst sjældent delt lige imellem Nationali- 
teter; men den kraftigste Nationalitet sejrer paa 
hvadsomhelst Vilkaar. Uen jødiske Stamme har 

hævdet sig med Alt imod sig, faatallig, spredt, 
forfulgt, forsvindende som Draaber i Menneske- 
havet. Hvorfor skal de Danske være ringere end 
Englændere og Jøder, end Czecher og Polakker? 
Fordi de er uden Modstandskraft maaske, bløde 
som Oste? I Tyskernes Flertal kan Grunden ikke 
søges. 

Forbausende er det at se, hvorledes Birkedal 
af Fru V. Wildenraths Virksomhed tager Varsel 
om Danskhedens Tilbagegang: > Bladforetagendet 
i Haderslev er en Fremtoning, som dog maaske 
har mere at betyde end man fra dansk Side, det 
være sig Nord eller Syd for Grænsen, gerne 
vil indrømme. Nogen Jordbund maa der dog vel 
være, naar et saadant Blad, der toner dansk 
Flag, men arbejder paa en Forsoning mellem 
Magthaverne og Befolkningen, overhovedet kan 
udgaa. Og at Regeringen taaler Bladet — det 
hedder jo endogsaa, med Rette eller Urette, at 
det støttes af Regeringen — er et Fingerpeg om, 
at man ogsaa ovenfra føler det Pinagtige i den 
endeløse Nationalitetsstrid med al den Haardhed 
og al den Smaalighed, som i et Par Menneske- 
aldre har aabnet et gabende Svælg mellem de 
to saa nær beslægtede Folk«. 

Man tænke sig: Den prøjsiske Følsomhed lider 

under det slette Forhold, og naar den taaler — 
der staar: taaler — Fru v. Wildenrath, saa er 
det for at raade Bod derpaa og fordi det prøj- 
siske Hjerte bløder ved at maatte fare saadan 
frem imod Stammefrænden, imod den lille Fætter 
— hvilken Idyl! 

Den Artikel, der i samme Tilskuerhefte følger 
paa Birkedals, indeholder endnu mere vidtgaa- 
ende Forsoningsforslag. Dr. J. Østrup er politisk 
saaledes omvendt til prøjsiske Synsmaader som 
Hr. Karl Gjellerup længe har været det. De 
prøjsiske Skandaler i den lille polske By Wreznia, 
hvor Smaabørn blev gennempiskede og deres 
Munde revne tilblods for at tvinge dem til 
Fremsigen af Bønner paa Tysk istedenfor paa 
Polsk, betegnes ganske i prøjsisk Underofficers- 
Stil som >de polske Skoleoptøjer i Wreznia«^, 
og der gives de Danske Vink om, hvorledes de 
behændigt skal skille deres Sag fra andre under- 
trykte Folks for at indynde sig hos Magthaverne. 
De skal gøre disse opmærksomme paa, at Po- 
lakkerne er et fremmed Folk, Danskerne et 
stammebeslægtet, Polakkerne i Kultur Tyskerne 
underlegne, de Danske dem jævnbyrdige. Brugte 
de Danske den Fremgangsmaade, kunde de idet- 

mindste kalde sig jævnbyrdige med hvemsomhelst 

I i Trællesind. 

I Naturligvis medfører her som hos Tysklands 

Pangermaner Fremhævelsen af Germanismens 
Herlighed og det germanske Stammefrændskab 
Udfald mod Tilegnelsen af fransk Kultur. For- 
fatteren ønsker at >vi kunde blive fri for den 
taabelige Forkærlighed for Frankrig og hele det 
parisiske Uvæsen«, som skal næres af Litera- 
turens »radikale Klike«. Det oplyses ikke, om 
Emile Zola og Anatole France hører til det pa- 
risiske Uvæsen; derimod kan man gætte sig til, 
hvem der skal udgøre den radikale Klike. 

Overfor denne plumpere som overfor Bjørn- 
sons følsommere Pangermanisme maa det frem- 
hæves, at Vedligeholdelsen af et Forhold til den 
romanske Kultur for os Danske er en nødvendig 
Modvægt mod Tyskheden, og netop er dansk 
national Overlevering, vel begrundet i Faren for 
at sluges af den tyske Kultur eller synke ned. 
til et blot Vedhæng til den. Holberg var hoved- 
sagelig franskdannet, Wessel ligedan, Johan Lud- 
vig Heiberg ligedan. Oehlenschlåger og Baggesen, 
der af vore Stormænd mest udelukkende gik i 
Tysklands Skole og optraadte som dansk-tyske 
Digtere, vandt derved kun, at de begge fik deres 

danske Sprog ret grundigt fordærvet Nogen 
Plads i den tyske Literatur, der paa langt nær 
svarede til deres Betydning for Danmark, op- 
naaede de ikke. 

Ved udelukkende at søge vor Dannelse i Tysk- 
land og England vil vi kun opnaa at indsnevre 
os. Netop fordi vort Land er saa lille, trænger 
vi til flersidig Dannelse. Den Ensidighed, som 
Magtudfoldelsen i Storstaterne undertiden med- 
fører, vilde ikke klæde os og desuden slet ikke 
vinde os Hjerter i Tyskland. Tvertimod, Ty- 
skerne vilde frastødes ved hos os kun at møde 
deres Eget. Der er ikke faa iblandt os, som vir- 
kelig er bundne af Stammebegrænsningen, inderst 
inde er ude af Stand til at forstaa saavel de ro- 
manske som de slaviske Folk; men disse Mænd 
bør ikke have Lov til at pukke paa denne de- 
res Indskrænkethed og vende deres Ikke-Forstaaen 
om til at udgøre en Styrke. 

Hvad Frankrig angaar, som ligger os fjernt og 
intet Afsætningsomraade er for os, heller ikke 
politisk staar os nær, er det jo næsten alene i 
kunstnerisk Henseende, at vi har søgt ny Baner 
eller ny Forbilleder der. I videnskabelig Hen- 
seende er vi vistnok mere henviste til Tyskland 
og England, om end et eneste Navn som Pa- 

steurs vejer tungt. Men kunstnerisk staar Fran- 
krig endnu højest af alle Magter paa Jorden i 

' Skønliteratur som i Maler- og Billedhuggerkunst. 

\ Kun i Musiken hævder Tyskland sin umaadelige 

Forrang, og paa dette Omraade er Danmark jo 
ogsaa nærmest en tysk Provins. 

Ganske fraset de mere udviklede kunstneriske 
Anlæg har Frankrig et Forspring for Tyskland 

y derved, at Kunsten i Republiken er fri, kun 

hindret (som allevegne) af den menneskelige 
Indskrænkethed, medens den i det tyske Rige 
er hæmmet i sin Frihed ved Indgreb af Kej- 
serens Person. Den tyske Kejser attraar og ud- 
øver en umiddelbar Kunstindflydelse. Han har 
krævet Malerier, som Kunstudstillingens Udvalg 

' havde vraget, Vilma Parlaghy's, ophængte paa 

t Ærespladser. Han har kasseret Kendelser af 

Sagkyndige, som gav en Digter Præmie, og har 
givet Belønningen til en anden. Han har saa- 
ledes foretrukket Lauff for Hauptmann. Man 
kan skønne, hvilken Retning han i fransk Lite- 
ratur og Kunst vilde have begunstiget, i Fald 
han havde beklædt Frankrigs Trone, naar man 
husker hans Ord til Jules Simon under den in- 
ternationale Kongres om Arbejderforholdene 1 890, 
at Georges Ohnet var hans Yndlingsforfatter 

blandt de franske. Han lod den kejserlige Krone 
borttage fra den ham forbeholdte Loge i Deui- 
sches Theater i Berlin, da dette havde opført 
Hauptmanns Væverne, i hvilket Stykke han til 
almindelig Forundring saa en Meningstilkende- 
givelse mod hans Regering, skønt Stykket fore- 
gaar i Fyrrerne. 

Kejseren har ogsaa fremmet og plejet den 
sørgelige Paradekunst, der efter hans Anordning 
og paa hans Bud har fyldt Sejrsalleen med 
Hohenzollern-Monumenter. Han har i en af sine 
Taler sideordnet den gammelgræske Kunst og 
denne nytyske som væsensbeslægtede, ene be- 
rettigede Kunstformer og sammenlignet Perga- 
mon-Museet og Sejrsalleen som Dannelseskilder. 
Billedhuggerarbejderne i begge forekommer ham 
ensartede som Udtryk for Idealisme, i Modsæt- 
ning til den Værdiforringelse, han finder i den 
moderne Kunst, der af ham stemples med ned- 
sættende Udtryk. Det var derfor i Kraft af en 
besynderlig Fejltagelse, at Kejseren i et Mun- 
chenertelegram ytrede sin Harme over den bay- 
erske Landdags Afvisning af en Kunstbevilling; 
thi de bayerske Landdagsmænd var netop enige 
med den tyske Kejser; ogsaa de afskyede den 
moderne Kunst, særligt den ikke-bayerske, og 

de Penge, de negtede at bevillige, var bestemte 
til Anskaffelse af den. 

I Frankrig som andensteds gør akademiske og 
forældede Synsmaader sig gældende overfor visse 
geniale Mænd som Rodin. Men der gives idet- 
mindste ingen i Rigets Spidse stillet Enkeltmand, 
om hvis Mening der maa spørges, og som i 
sidste Instans ud fra sin tilfældige og i Reglen 
ganske officielle Grundopfattelse afgør Alt. 

Dog dette er ikke det eneste Forhold, der 
stiller Kunstudviklingen i de to Lande forskel- 
ligt. 

Den staaende tyske Opfattelse af Modsætningen 
mellem de to Nationaliteter er den, at Fransk- 
manden er Samfundsmenneske, Tyskeren indivi- 
duel, og man slutter deraf, at den tyske For- 
fatter og Kunstner fremtræder med mere ud- 
præget Enkeltpersonlighed end den franske. Det 
forholder sig snarere omvendt. Tyskernes stærkt 
udviklede Individualisme faldt i deres politiske 
Ringhedstid. Siden de er svulmede i politisk og 
økonomisk Magt, siden deres Stat er blevet Jor- 
dens stærkeste Militærstat, ligger Statstrykket 
over Kunst og Literatur, ligger derover ganske 
anderledes end i Frankrig, hvor endog det Sær- 
egneste finder et Publikum og hvor selv den 

højeste Forfinelse finder Paaskønnere. En kunst- 
nerisk Ironi som Renan's, en kunstnerisk Naivetet 
som Anatole France's var utænkelig paa tysk 
Grund. Den store Personlighed møder i Fran- 
krig som andensteds fra først af forbitret Mod- 
stand; da der ligefuldt faktisk er mere kunst- 
nerisk Ejendommelighed i Frankrig, synes det, 
som om der i det tyske Rige kvæles langt mere 
Originalitet. Jordbunden er for haard, Samfunds- 
disciplinen for stærk. 

Men derfor kunde de Danske jo meget gerne 
beraabe sig paa Stammefrændskabet overfor Prøj- 
serne (som iøvrigt halvvejs er Slaver) i Fald det 
nyttede noget. Dog man mærke, hvad den fore- 
slaaede Massehenvendelse skulde gaa ud paa: 
»Hvis I lover os at lade Nordslesvigerne i Ro, 
saa lover til Gengæld vi at slaa os til Taals 
med Wienerfreden«. Dertil gives fra tysk Side 
dog kun ét Svar: Det takker Fanden Jer for. 
Hvad Andet skulde I gøre? Hvad Andet kan 1 gøre? 

Intet Menneske i Danmark, som nogensinde 
har kastet et Blik paa Kortet, kan jo et eneste 
Øjeblik tro paa Muligheden af en Angrebskrig 
mod Tyskland, og naar man i den sidste Tid 
paany i et os ellers venligsindet Blad som Kieler 
Zeiiung er begyndt at tale om Løsrivelsesbestræ- 



beiser i det danske Sønderjylland, saa kan dette 
aldrig betragtes som andet end ren Affektation. 
Hvor skulde den faatallige, vaabenløse Befolk- 
ning, som aldrig engang har gjort et nok saa 
kortvarigt Opstandsforsøg, kunne tænke paa Løs- 
rivelse ! 

Meningen maatte da være, at Danmark indgik 
Alliance med Stormagter til Nordslesvigs Til- 
bageerobring; men ogsaa dette er jo et Fanta- 
steri, der intet har med Virkeligheden at gøre. 
Hvilken Stormagt skulde vi være saa taabelige 
at indlade os med imod Nabomagten. 

Nej, vi har i en saadan Henvendelse intet at 
love Tyskerne. Og selv om vi lovede dem noget, 
hvad vilde det virke! Styres Tyskland af det 
tyske Folk? Som Frankrig af det franske, Dan- 
mark af det danske .J^ Nej, Tyskland er et Rige, 
der regeres om end ikke enevældigt, dog per- 
sonligt, og saalænge dette forholder sig saaledes, 
gaar en Henvendelse fra Folk til Folk uden om 
Formynderen til de Umyndige. 

Og har vi intet at love Tyskerne paa egne 
Vegne (da vor Slaaen os til Ro ved Wienerfreden 
for dem forstaar sig af sig selv), saa kan vi lige- 
saa lidet love dem noget paa Norges og Sverigs 
Vegne, mindst hvad Pastor Birkedal stiller Tysk- 

land i Udsigt, nemlig ^hele Skandinavismens« 
ny »Holdning overfor Kejserriget«. Thi vi kan 
jo ikke være blinde eller lade blinde for den 
Kendsgerning, at Nordmænd og Svenskere for- 
længst har ladet os sejle vor egen Sø, og at der 
ikke findes ringeste Uvilje eller endog blot Mis- 
stemning i Sverig og Norge mod Tyskland paa 
vore Vegne. Desuden, selv om vi var blinde 
derfor, er Tyskerne det sandelig ikke. 

1 Norge, som staar os nærmest, er Kejser 
Wilhelm, den eneste Monark, der besøger Lan- 
det, i høj Grad yndet. Og overhovedet staar 
vist intet Folk Tyskland saa nær som det norske. 
1 de forskelligste Fag, fra Arkitektur til Kemi, 
er i Norge Tyskland Læremesteren eller For- 
billedet. Fra Bjørnson til hans Modsætning Arne 
Garborg staar Digterne med det ene Ben i Tysk- 
land og i det inderligste Forhold til Tysklands 
Mænd. Der er flere Teutoner end Bjørnson i 
Norge. 

Det er da ikke mod Tyskland, Nordmændene 
nærer uvenlige Følelser, ikke mod det, at de 
har befæstet sig. En Mand, en Kender og Au- 
toritet, der havde tilset Grænsen mellem Norge 
og Sverig, den senere Krigsminister, Georg Stang 
sagde til mig: »Det er nu saa vidt, at der ikke 

er en Vej, som fra Sverig fører ind i Norge, 
der ikke er spærret af Batterier med ny udmær- 
kede Kanoner fra Creuzot.« — Dér holder Skan- 
dinavismen, som skulde ulejlige Tyskland. 

Og som Tyskland er yndet i Norge, saaledes 
endnu langt mere Norge i Tyskland. 

Norges kunstneriske Frembringere, først og 
fremmest Ibsen, dernæst Grieg og Bjørnson, ja 
af de yngre endda Garborg og Hamsun, har im- 
poneret Tyskerne, tildels paavirket deres Aands- 
liv. Særlig har Ibsen staaet som epokegørende i 
tysk Literatur. Og hertil kommer den Glans, 
Mænd som Frithiof Nansen og nu senere Otto 
Sverdrup har kastet over Norge. Norge har be- 
sat Tyskernes Fantasi. 1 tyske Bøger er atter 
og atter Norge Friskhedens Hjemstavn, Nord- 
manden den yndede Figur. Om end adskillige 
danske Videnskabsmænd (som Høffding) er højt 
ansete i lærde Kredse, er Danmark i Grunden 
kun med J. P. Jacobsens Skikkelse trængt igen- 
nem, og da Jacobsen intet Forhold havde til 
Scenen, har heller ikke han paavirket Folke- 
sindet, kun en Del æstetisk modtagelige og frem- 
bringende. 

Saa stærkt har Indtrykket af Nordmændene 
været, at det kunde have faaet politisk Indfly- 

delse. Det er ikun tilsyneladende et Paradoks, 
at havde det været Danmark, der havde slaaet 
Tyskernes Fantasi med Ibsen, Bjørnson, Grieg 
og Nansen, saa havde Fremgangsmaaden i Nord- 
slesvig mødt en betydelig Stemningsmodstand. 
Maaske havde Stemningsbølgen endog bevirket, 
at den nyeste Fremfærd var bleven indstillet; 
man havde da i vide Kredse følt det som for- 
greb man sig paa en overlegen Stamme. Derfor 
har det ikke været løs Tale den, at vi til vor 
Frelse først og fremmest havde det at gøre: at 
løfte vor Kultur, udrette og frembringe store 
Ting. 

Ikke at jeg vil tillade mig nogen nedsættende 
Dom over de udmærkede Mænd som lever iblandt 
os. Men Ingen af dem har formaaet at tiltrække 
sig Europas og Amerikas Blikke som en Ibsen 
eller en Nansen. Det er vistnok ikke Fortjene- 
sten alene, det kommer an paa: ikke blot Ev- 
nernes Dybde, men Glansen og Heldet. Og dog 
maa det siges til Norges Ære, at det er ikke 
Held, der har gjort det berømt. 

Vil vi som Folk indvirke paa det tyske og 
opnaa en Stemning til Bedste for vore fraskilte 
Landsmænd, da skulde jeg tro, vi i første Linje 
maa stræbe efter at udmærke os. Vi har i Nord- 

siesvigs Forhold den skarpeste Spore til at an- 
vende vore Kræfter for at aftvinge dem, der ser 
paa os med Uvilje eller Ligegyldighed, en stærk 
Anerkendelse. 

Men dernæst er jeg af den Mening, at der 
her foreligger vort Udenrigsministerium og vort 
Diplomati en Opgave, som kræver den størst 
mulige Indsats af Evne og Vilje. Ad diplomatisk 
Vej lader meget sig ordne, som frugtesløst søges 
ordnet ved Militærudgifter. Et Par fremragende 
Diplomater, en svensk og en norsk, kunde have 
ordnet Sveriges og Norges Mellemværende, saa 
Norge kunde have sparet den hele Række af 
Batterier ved Vejene til Sverig der nu strutter 
af Kanoner, medens Grænsen i Nord til det 
truende Rusland ligger ganske aaben. 

Gid vi havde havt en udmærket Udenrigs- 
minister og en fremragende Diplomat i Berlin, 
saa havde vi sparet de halv hundrede Millioner 
Kroner, Kjøbenhavns Befæstning har slugt. Efter 
Nederlaget 1864 burde det have været vore unge 
Aristokraters Ærgerrighed at uddanne sig til Ge- 
sandtskabsposten i Berlin, den Post, hvoraf vor 
Fremtid for en stor Del afhang. Istedenfor holdt 
vi mere end en Snes Aar igennem en Mand 
som Quaade paa denne Post, en Mand, der ikke 

besad én eneste af de Egenskaber, som gjordes 
fornødne. 

Efter et Forlydende, som gælder for rigtigt, 
skal vi have forsøgt at erhverve Helgoland af 
England, dengang den tyske Kejser heftigt at- 
traaede denne 0, som vi da vilde have opfordret 
ham til at indløse med Nordslesvig; men Planen 
skal være strandet paa Aabenmundethed hos den 
danske Gesandt i London, der kort derefter 
straffedes med Afsked. Jeg tror, Sagen forholder 
sig saaledes, men tør ikke gaa i Borgen ^derfor. 
Hvis den er sand, saa er den et nyt Bevis 
blandt mange paa, hvor lidet vort Diplomati 
har været sin Hovedopgave voksent. 



Efterskrift Denne Artikel om det danske Søn- 
derjylland bør ikke slutte med en Beklagelse af 
gamle Fejlgreb, efter at nu ved Omstændig- 
hedernes Magt og Danmarks forstandige Politik 
under Verdenskrigen Nordslesvig er udløst fra 
det haarde Tryk, der hvilede paa det, og frede- 
ligt vender tilbage til Moderlandet. 

Øjeblikket, hvori disse Linier skrives, er et, 
hvor vigtige europæiske Grundforhold er under- 

kastede ikke blot en Forandring, men en Om- 
væltning. Tyskland er blevet et andet Land; 
Danmark vil neppe kunne forblive uforandret; 
de nationale Kampe, der indtil nu har rystet 
Europa, vil smelte sammen med de sociale, hvis 
Voldsomhed ikke synes at blive mindre stærk. 
Danmark gaar i Øjeblikket den altid usikre 
Fremtid i Møde, mindre udsat for at overvældes, 
end det ved Aarhundredskiftet saa ud til, og 
med adskilligt flere Muligheder for økonomisk 
Opgang. 

Den 30. Marts 1919. 



O. Brandes: Sønderjylland. 



TIL DE TYSKE STUDENTER 

(Oktober 1904) 



OPFORDRINGEN fra Redaktionen af Tyske 
Studenters frie Almanak, der giver mig 
Lejlighed til for første Gang i mit Liv at vende 
mig til tyske Studenter, volder mig en uventet 
Glæde; jeg har netop noget paa Hjerte, som jeg 
gerne i jævne Ord vilde bringe til den rigtige 
Adresse. 

Skønt de tre nordiske Riger ikke udgør noget 
politisk Hele, og skønt alle Forsøg paa at gøre 
dem dertil maa betragtes som strandede, er 
Landenes Aandsliv dog nær beslægtet. Et stort 
Antal fællesskandinaviske Indretninger, Selskaber 
og Foreninger er i Virksomhed; Literaturerne 
staar hverandre nær; Kunstnerne er personligt 
saa gode Venner, at de i Udlandet betragter 
hinanden som Landsmænd. 

Navnlig finder et uafbrudt aandeligt Samkvem 
Sted mellem det skandinaviske Nordens og Fin- 

lands Universiteter. Det ene Universitets Lærere 
besøger som Foredragsholdere Nabolandenes Uni- 
versiteter; de lærde Skolers og Folkeskolernes 
Mænd afholder i Hovedstæderne Fællesmøder; 
Kaldsfæller er ofte saa nær forbundne som det 
ellers kun er Tilfældet indenfor Landets Grænsen 

I tidligere Tider var almindelige skandinaviske 
Studentermøder hyppige i de forskellige Uni- 
versitetsbyer. Efter den dansk-tyske Krig 1864 
er de blevne sjældnere, fordi den snart aabent 
udtalte, snart stiltiende vedtagne Forudsætning 
for hine Møder var den, at de tre Lande ogsaa 
krigerisk vilde staa forbundne overfor den Dan- 
mark truende Tyskhed. Da denne Forudsæt- 
ning ikke holdt Stand, fattedes Stemningen, og 
man har sidenhen kun mødtes med længere 
Mellemrum. Ikke desmindre er de gensidige 
Følelser i den akademiske Verden meget hjerte- 
lige .og lægges ofte for Dagen. 

Sprogforholdene gør saadanne Sammenkomster 
mellem danske Studenter og dem fra andre 
Lande end de nordiske meget vanskelige. I de 
sidste Aar er her jævnlig om Sommeren an- 
kommet engelske Gæster, og der er blevet holdt 
Foredrag for dem paa Engelsk af danske Uni- 
versitetslærere. Franske Journalister og franske 

Kunstnere har til forskellige Tider gruppevis 
besøgt Kjøbenhavn og er blevne modtagne her 
med stor Udmærkelse. Hvert Aar holdes her 
franske Forelæsninger, og oftere har ogsaa franske 
Teaterforestillinger her fundet talrige Tilskuere. 

Kun tyske Forelæsninger holdes aldrig i Kjø- 
benhavn og vilde ikke finde nogen Tilhører- 
kreds; kun tyske Malere og Billedhuggere har 
ikke udstillet i Kjøbenhavn og vilde neppe 
sælge noget her; kun tyske Studenter har aldrig 
været danske Studenters Gæster og vilde ikke 
være velkomne. 

Alligevel gives der intet fremmed Sprog, der 
bliver saa godt forstaaet og saa taaleligt talt i 
Danmark som det tyske; Handelsforbindelsen 
med Tyskland er yderst livlig, og uden Tvivl 
bar videnskabelige Bøger fra Tyskland her større 
Afsætning end fra noget andet Land. 

Aarsagen til den vedblivende Kulde er Dem 
bekendt. Ved Fredsslutningen 1864 kom en 
dansk Befolkning under prøjsisk Herredømme, 
og skønt den lille Befolkning aldrig har tænkt 
paa Oprør, skønt Danmark endvidere er altfor 
svagt til at kunne tænke paa en Tilbageerobring, 
formaar den prøjsiske Regering ikke at over- 



n3 

vinde sig til en retfærdig, endsige en højhjertet 
Behandling af den nordslesvigske Befolkning. 

Mod det danske Sprog føres der en formelig 
Krig; overalt fordrives det af Kirken og Skolen. 
Udvisning, Plagerier, Fængselsstraffe, uafbrudt 
Spioneri gør de nordslesvigske Bønder Livet 
vanskeligt og kan dog ikke bryde deres Mod- 
stand. 1 de sidste fem Aar er Fortyskningsbe- 
stræbelserne bestandig blevne drevne mere hen- 
synsløst. Den tyske Kejsers Besøg ved det dan- 
ske Hof i forrige Aar, hvortil Enkelte knyttede 
store Forventninger, har ikke bragt nogen For- 
andring. Vel telegraferede Kejseren, neppe hjem- 
vendt, til den danske Konge, at han for Frem- 
tiden betragtede sig som Søn af Huset i Dan- 
mark; men umiddelbart derefter begyndte nye 
Forfølgelser i Nordslesvig. 

Denne Politik er jo kun et Led i den, som 
Prøjsen overhovedet fører i erobrede Grænse- 
provinser med andet Sprog. Ved voldsomme 
Forholdsregler bliver det ikke-tyske Sprog be- 
kæmpet og, om muligt. Jorden bragt i tyske 
Hænder. Man gør Livet surt for dem, der i 
deres Hjerte hænger ved deres Sprog og ved 
deres nationale Erindringer; man forsømmer 
intet Middel til at ydmyge dem, til at krænke 

det, der er dem helligst, og fremstille de Følel- 
ser, de inderst inde nærer, som forbryderiske. 

Det er et Udslag af den Imperialisme, der 
er bleven overmægtig i Tyskland og der be- 
tragter og behandler de ikke-tyske Folkeslag 
som andenrangs. Med andre Ord, dette bliver 
ikke gjort af den tyske Regering mod det tyske 
Folks Vilje og Ønske; nej, denne Politik bliver 
godkendt af Nationens store Flertal og — det 
maa frygtes — især af de akademisk dannede 
Klasser. 

I ældre Tid havde i alle Lande Studenter- 
kredsene endnu Menneskeheds-Idealer; nutildags 
er disse i ikke faa Lande^ og især i Tyskland 
fortrængte af nationale Ideer, og trods alle folke- 
forenende Opfindelser og Samfærdselsmidler bli- 
ver saaledes den Kløft, der skiller endog stamme- 
beslægtede Folk, ikke dækket med nogen Bro, 
nej stadigt dybere og videre. 

Det kan vare en uoverskuelig Tid, før de her- 
skende Klasser i Tyskland ændrer deres Grund- 
opfattelse, før f. Eks. det gode Forhold til et 
lille Land som Danmark bliver dem saa vigtigt, 
at de selv ivrer for en Behandling af de dansk- 
talende Slesvigere i Stil med den Behandling, 
Schweiz giver sin italienske Befolkning. Men 

meget var allerede vundet, ifald den studerende 
Ungdom, dens Nationalstolthed ubeskaaren, her 
blev en Forløber for den offenlige Mening. 

Da kunde den Dag være nær, da Kjøben- 
havns Studenter broderligt vilde modtage Stu- 
denterne fra de tyske Universiteter som Kam- 
merater, og hvor ogsaa Ungdommen fra alle 
andre nordiske Universiteter vilde indse og føle, 
at den gamle Misstemning var overvunden. 

At den ærede Redaktion denne Gang har 
henvendt sig til en Mand som mig, tør jeg be- 
tragte som et godt Varsel. 

Anledningen dertil gav, som De véd, den 
Opfordring, jeg for nogen Tid siden rettede til 
Europas Universiteter. Jeg stræbte at foranledige 
Studenter og Universitetslærere til en Henven- 
delse til Universitetet i Helsingfors, som af den 
russiske Regering mishandles saa stygt ved For- 
visning og Fængsling af uskyldige Professorer 
og Studenter. 

Siden hin Opfordring offenliggjordes, har ved 
Universitetsaarets Begyndelse de finske Studenter 
fuldtalligt taget til Genmæle, og Studentersam- 
fundet i Kjøbenhavn har fulgt mit Opraab og 
sendt en Adresse til Studenterne i Helsingfors. 
Skønt de franske Studenter og Professorer er 

tvungne til at tage Hensyn til Sympatierne for 
Rusland og den russiske Alliance, er der saavel 
fra Studenterkredse som fra Professorkredse i 
Frankrig kommet mig private og offenlige Er- 
klæringer i Hænde, der ikke aabner Rum for 
nogen Tvivl om at Franskmændene er villige 
til ildfuldt at protestere mod russisk Uret. 

I Tyskland har man hidtil været taus. De 
eneste Meddelelser, jeg før Modtagelsen af Deres 
Opfordring har faaet fra tyske Byer, var saa- 
danne, der fraraadede mig at regne med tyske 
Studenters Frisind. En Korrespondent skrev 
f Eks. til mig: 

»I Sommeren 1901 trængte igennem Europa 
Efterretningen om værgeløse, demonstrerende, 
russiske Studenters Nedhugning med Knipler. 
Det civiliserede Europas — især den akademiske 
Ungdoms — opblussende Harme ytrede sig i 
begejstrede Udtalelser af Samfølelse med Czar- 
dømmets Ofre. Det skete endog i politisk til- 
bageliggende Lande som Østerrig. 

»Kun i Tyskland var der stille. 

»Det oprørte mig og jeg offenliggjorde et 
Opraab : Hvor bliver den tyske Studenterungdom 
af? Følgen var, bortset fra latterlige Øvrigheds- 
Chicaner imod mig, den, at den studerende 



Ungdom listede sig bort, negtede mig en Imøde- 
gaaelse i sit Blad, og at Resten var Taushed. 
Man sagde mig, at af Sympati-Erklæringer kom 
der dog ikke noget ud — hvor realt Tyskerne 
kan tænke! ikke sandt? — der var blevet truet 
med Opløsning af Organisationen, Undertrykkelse 
af Bladet, — det var Stenen i Sumpen, hvorom 
Goethe taler, c 

1 de smaa nordiske Stater udøver for Tiden 
de russiske Gesandter allevegne et stærkt Tryk 
paa Regeringerne, og disse trykker saa videre, 
idetmindste ved den venskabelige Bøn om ikke 
at skabe dem Vanskeligheder med Rusland, paa 
Universiteterne og Bladene. Det er allerede nu 
vanskeligt for Finlændere at finde en nordisk 
Avis, hvori man tillader dem at komme til Orde. 
Tyskland staar som jævnbyrdig Magt overfor 
Rusland. Russiske Gesandtskaber vil ikke kunne 
optræde bydende der. Tyske Aviser som tyske 
Universiteter kan, dersom de vil, vogte deres 
Uafhængighed. Tyske Studenter kan det bedst 
og lettest. 

Den skandinaviske Kultur bliver angrebet fra 
to Sider, i Slesvig sydfra, i Finland nordfra. 

Mit Ønske overfor de tyske Studenter er 
dette: Gid de vilde betænke, at engang var 



138 

Tyskland og Humanitet næsten enstydige Ord, 
og at ogsaa en kraftig tysk Nationalfølelse meget 
godt lader sig forene med Velvilje for de smaa 
Kulturfolk og derfor med levende Uvilje mod 
deres brutale eller barbariske Undertrykkere. 



DEN SVAGERES RET OG PLIGT 

IT Opraab til de tyske Studenter var et 
Eksperiment. Jeg ventede mig visselig 
ikke meget deraf. Men jeg tænkte mig Mulig- 
heden af, at der mellem de forskelligartede Svar 
ogsaa kom et velvilligt, et imødekommende, et 
ungt. 

Der kom overhovedet kun ét Svar (i Kolnische 
Zeitung), et hidsigt nationalistisk; men det blev 
aftrykt Tyskland over fra By til By, fra Blad 
til Blad, rungede som fra Millioner Struber, og 
til dette første Svar føjedes senere kun nye 
Ukvemsord og flere personlige Udfald : Det mang- 
lede blot, at der paa tyske Universiteter skulde 
agiteres mod Landets egen Regering til Bedste 
for danske Interesser. 

I de tyske Socialisters Program, skrevet eller 
uskrevet, staar, i alt Fald saa længe de endnu 

ikke har Magten, Nationaliteternes lige Ret. For 
de herskende Stænder gælder derimod kun den 
Stærkeres Ret. Vi véd allesammen, hvad den 
Stærkeres Ret vil sige. Udtrykket er forsaavidt 
paradokst, som dermed menes noget, der intet 
har med Retstilstand at gøre, nemlig selve det 
Overtag, som den større Styrke giver. 

Tidsalderen nærer bestandig mere paafaldende 
Samhu med den Stærkeres Ret. Den Tid er 
længst forbi, da man haanligt kaldte den Næve- 
retten. En moderne Opfattelse ser i Folkeslagene 
som i de Enkelte Kraftvæsner, hvis Attraa er 
Selvhævdelse ved stedse mere udvidet Magt. 
Det attende Aarhundrede udformede Retsidealer, 
hævdede Menneskerettigheder og dannede Ordet: 
Humanitet. I det nittende Aarhundrede opstod 
og dyrkedes Nationalitetsprincipet, der virkede 
dels samlende, dels sprængende paa Staterne, og 
indførte helt nye Retsbegreber. Henimod Aar- 
hundredets Slutning dukkede saa Imperialismen 
op, der overhovedet har udvisket Modsætningen 
mellem Magt og Ret. I dens særlig tyske Form 
gaar den ud paa at berøve de undertvungne 
Polakker, Franskmænd og Danske deres Sprog 
og deres nationale Selvfølelse. Af disse Folke- 
slag er de to talrige nok: der er tyve Millioner 



141 

Polakker, fyrretyve Millioner Franskmænd. Vi 
Danske alene er faa. 

Hvad kan vi vel stille imod den Stærkeres 
Ret? Først hvad jeg vilde kalde den Svageres Ret, 
der idetmindste teoretisk endnu er anerkendt i 
Europa: Retten til at bedømmes og behandles 
ikke efter sin udvortes Svaghed, men efter sin 
indre Kraft, sin Værdi for den almindelige Civili- 
sation, det Eksempel, man giver; den Kultur- 
højde, man har naaet. 

Det nytter visselig ikke stort at pukke paa 
en Ret til Hensyn eller Skaansel; dog gaar det 
heller ikke an at ophøre med at gøre sin Ret 
til Agtelse gældende udadtil. Indadtil maa der 
føres en anden Tale, den om den Svageres Pligt. 

Har vi Retten til at hævde og udvikle os, 
saa er dette dog i endnu højere Grad vor Pligt. 
Har vi Ret til ikke at tabe Danskheden i Sønder- 
jylland af Syne, saa er dette dog i endnu højere 
Grad vor simple Skyldighed. Jo mindre Landet 
og jo svagere Folket er, i des højere Grad maa 
det værne om sit Sprog og dets Omraade. Lige- 
gyldighed her er Udartning. 

Vi Danske har ikke lagt Evne for Dagen til 
at regere Ikke-Danske. Da Norge var forbundet 
med os, forstod vi hverken at meddele Nord- 

mændene Selvstændighed eller at gøre deres 
Fællesskab med os kært for dem. Dengang Om- 
væltningen kom, skiltes de fra os uden Smerte. 
Da vi havde Slesvig og Holsten under den 
danske Krone, forstod vi ikke at bevare Slesvig 
som dansk og siden hen ikke at bevare Syd- 
slesvigernes Velvilje. I Aarhundreder har vi mis- 
regeret Island, kun brugt det til at skaffe nogle 
danske Handelshuse rigelige Indtægter, og først 
nu har Øen faaet alle fornuftige Krav opfyldte. 
Den Dag idag regerer vi det arme Grønland, 
saa vi maa skamme os derover. 

Vi har jo i lange Tider end ikke forstaaet at 
regere os selv. Hele Slutningen af det forrige 
Aarhundrede igennem holdt det herskende Parti 
sig kun ved at indskrænke eller afskaffe Presse- 
frihed, Forsamlingsfrihed, Bevillingsret og knegte 
Befolkningen ved et ulovligt oprettet Gendarm- 
korps. 

I alt dette har vi handlet mod den Svageres 
Pligt. Thi den Svage, som stadig maa appellere 
til Retssans og Menneskelighed imod Brutali- 
teten, har langt mere end den Stærke Forplig- 
telse til ingensinde, hvor han tilfældig har 
Magten, at vise sig herskesyg og brutal. 

Vi maa huske, at vi ikke er alene i Verden, 

og at selve vor Stræben efter Selvhævdelse over- 
for Tyskland skærper Tysklands Kritik. Bærer 
vi os uværdigt ad, saa bliver Tysklands Hold- 
ning overfor Danskheden ikke blot berettiget, 
men fortjenstfuld. 

II 

Vi tror, vi ustraffet kan tillade os saadan 
noget som Prygleloven, ustraffet udsætte os for 
de civiliserede Folkeslags Foragt. Rundt om i 
de italienske Blade meddeltes Nyheden under 
Overskriften: En Tilbagevenden til Middelalderen. 
I det tyske Blad Der Tag stod følgende: 

De Danske er i Grunden altid blevne pryglede. 
Paa de danske Øer var Landbefolkningen (skønt den 
allerede i det 17. Aarhundrede kunde læse) livegen 
i en Mening, hvori man end ikke i Mecklenburg 
nogensinde har været det. Til 1848 prygledes der 
barbarisk i den danske Hær. Selv paa Landkadet- 
Akademiet prygledes der; Moltke beklagede sig altid 
over Raaheden der. Børnene straffes i Danmark for 
smaa Tyverier med Rottingslag af Politiet. 

Paa Grund af den mærkværdige æstetiske og lite- 
rære Overforfinelse i Danmark har man der ofte troet 
at kunne se ned paa vor tyske Simpelhed. Nu viser 
det sig, hvad denne Dannelse betyder. 

1 Rusland har det højere Selskab siden Peter den 
Stores Tid som bekendt spændt Forspandshestene fra 
og er galopperet afsted, mens Karren med hele den 
store Befolkning blev stikkende i Snavset. Danmark 
har politisk længe været en russisk Filial. Men og- 
saa kulturpolitisk har den mindste skandinaviske Stat 
nu paany godtgjort sin Lighed med det russiske 
Kæmperige. 

I et Brev, jeg modtog fra en Verdens-Omsejler, 
dateret San Francisco 9. Marts, hedder det Ord 
for Ord: 

1 fire Maaneder har jeg intet kunnet erfare om 
Forholdene i Danmark. Naar vi erkender vor egen 
Lidenhed i Altet, tror vi dermed at give et Eks- 
empel paa en Beskedenhed, som skyldes Visdom. Men 
ak! Hvor forbauses man ikke, naar man gør Rund- 
rejse om Jorden, ved at erfare^ hvor lidet Danmark 
er. Man læser Verdensblade — af umaadelig Stør- 
relse — hver Dag, men ser aldrig sit Fødeland nævnt. 
Kun en eneste Notits om Danmark er jeg stødt paa, 
og det var et Telegram med spærret Skrift, at den 
danske Regering havde forelagt sin Rigsdag et For- 
slag om Indførelse af Knutstraffen. Det var i Hono- 
lulu, og Bladets Redaktør lod mig udspørge for, 
som han sagde, at Hawaii-Øernes 70,000 Japanere 
ikke skulde tro, Danmark hørte under Rusland. Men 
da jeg gav ærligt Svar paa hans Forespørgsel, undlod 

han at gengive Samtalen. Han forstod simpelthen 
ikke, at en Stat med Love kunde have Urostiftere, 
som Loven ikke kunde tæmme, og han vilde ikke 
bringe den hvide Race yderligere i Vanry hos den 
gule. 

Skorter det os nogensteds paa national Selv- 
stændighed, er Tyskerne til Rede med en Paa- 
visning deraf, ja endog hvor vi har udmærket 
os, vil de gerne godtgøre, at den Danskhed, vi 
pukker paa, er lidet original. 

En Tysker ved Navn Alfred Lichtwark har 
nylig i en Bog (der forøvrigt ikke er i Han- 
delen) betitlet Sommerfart paa Yachten Hamburg 
prist Danmarks Kultur, særligt den æstetiske, 
stærkt paa Tysklands Bekostning. I Hamburger 
Nachrichten for 8. Marts, hvor hans Skrift be- 
dømtes og forsøgtes gendrevet, beskyldtes han 
for at se den danske Kultur med Brandesianske 
Øjne. Medens det at se noget med slige Øjne i 
Danmark betyder at ringeagte det Hjemmefødte, 
betyder det altsaa andetsteds omvendt Over- 
vurdering af det Danske. 

Det lille Skrift Danskheden i Sønderjylland, 
som jeg udgav i 1899, angrebes nu i 1905, seks 
Aar efter. Hvad jeg havde anført som »Bevis 
paa urdansk Kultur«, var af tysk Oprindelse. 

G. Brandes: Sønderjylland. 10 

Jeg havde bl. A. sagt, at det i den tysktalende 
Verden ikke vilde være muligt at udskille en 
Gruppe paa to Millioner Mennesker, som besad 
alle en selvstændig Kulturs Organer, fra Land- 
væsen og Søfart og levende politisk Interesse til 
Maler- og Digtekunst af Rang. — Jeg havde 
skrevet: »Der er desuden intet Sted i Tyskland, 
hvor man kan drive et Mejeri eller male et 
Stykke Porcelæn eller indbinde en Bog som i 
Danmark.« 

Hvad Søvæsnet angaar, gjordes gældende, at 
en Hr. K. J. Clement ved indtrængende Under- 
søgelse af det danske Sømandssprog havde godt- 
gjort dets tyske, nærmere frisiske Oprindelse. 
Hvad Mejerivæsnet angaar, skulde Tilskyndelsen 
dertil være udgaaet fra det tyske Slesvig-Holsten ; 
en Hr. J. G. Kohl havde i en Bog Rejser i Dan- 
mark fra 1846 meddelt, at han overalt traf hol- 
stenske Mejerister, der havde bragt Kunsten at 
mergle til Danmark, og at de danske Godsejere 
allevegne anerkendte Holstenerne som dygtigere 
Agerdyrkere end de danske Bønder. Endvidere 
svarede man: 

Med de danske Malere og Digtere kan de tyske 
Kaldsfæller maaske vove en Væddestrid, og saa højt 
man sluttelig vil skatte kjøbenhavnsk Porcelæn og 



147 

Bogbind (af hvilke Porcelænet er paavirket fra Japan, 
Bindene fra England), saa kan Sligt dog ikke be- 
tragtes som bestemmende for en Kultur. — Hvor 
inderligt de Danske elsker Alkoholen, viser sig i, 
at en Brygger netop paa Grund af denne Kærlighed 
har kunnet optræde som Mæcen. 

Kyndige vil rimeligvis kunne gendrive, hvad 
her er sagt om vort Sømandssprog, der synes 
mere hollandsk end frisisk, og hvis Fremmedord 
ikke hindrede os i at være Tyskerne overlegne 
til Søs indtil 1864, dette Aar indbefattet. Det 
er ogsaa ret ligegyldigt, om holstenske Mejerister 
1846 stod over vore. i Fald blot vore nu staar 
over dem. At vort Porcelænsmaleri er paavirket 
af Japans, er sandt. Men Japans er atter af- 
hængigt af Kinas. At vore Bogbindere har lært 
af England, er utvivlsomt, men hvad gør det, 
naarde nu staar paa Tidsalderens Højde! Aldrig 
har jeg talt om en urdansk Kultur eller troet 
paa den. 

Hvad Malerne og Digterne angaar, er en Sam- 
menligning mellem to Millioner Mennesker og 60 
Millioner ikke billig. Naar der ikke desto mindre 
blot kan rejses Tvivl om, hvem Palmen til- 
kommer, saa er idetmindste saa meget utvivl- 



